
NACRT 
ZAKON O BEZBJEDNOSTI HRANE
I. OSNOVNE ODREDBE 

Predmet

Član 1 


Ovim zakonom uređuju se uslovi za bezbjednost hrane i hrane za životinje, obaveze i odgovornosti subjekata u poslovanju sa hranom, sistem brzog obavještavanja i uzbunjivanja, hitne mjere i upravljanje kriznim situacijama i druga pitanja od značaja za bezbjednost hrane i hrane za životinje.

Primjena zakona 

Član 2 

(1) Ovaj zakon primjenjuje se na sve faze proizvodnje i prometa hrane i hrane za životinje. 

(2) Ovaj zakon ne primjenjuje se na:

· primarnu proizvodnju hrane ili hrane za životinje za sopstvenu upotrebu u domaćinstvu;

· pripremu, rukovanje ili skladištenje hrane koja služi za sopstvenu upotrebu u domaćinstvu, ili hrane za životinje koja služe za proizvodnju hrane za sopstvenu upotrebu u domaćinstvu.

Načelo slobodne trgovine

Član 3


Ovaj zakon primjenjuje se radi obezbjeđenja efikasnog funkcionisanja tržišta hrane i hrane za životinje u skladu sa principima slobodne trgovine i visokog nivoa zaštite života i zdravlja ljudi.
Pojam hrane

Član 4

(1) Hranom se, u smislu ovog zakona, smatra svaka supstanca ili proizvod, prerađen, djelimično prerađen ili neprerađen koji je namijenjen za ishranu ljudi ili se može očekivati da će se koristiti za ishranu ljudi. 

(2) Hrana iz stava 1 ovog člana obuhvata piće, žvakaće gume i druge supstance, uključujuči i vodu koja ispunjava propisane uslove i namjenski se koristi, odnosno ugrađuje u hranu tokom proizvodnje, pripreme ili obrade.

(3) Hrana iz stava 2 ovog člana obuhvata vodu koja ispunjava uslova utvrđene propisom o kvalitetu vode namijenjene za ljudsku potrošnju.

(4) Hranom iz stava 1 ovog člana ne smatra se:

1) hrana za životinje;

2) žive životinje, osim ako su pripremljene za stavljanje u promet radi ishrane ljudi;

3) biljke prije žetve, berbe, ili  ubiranja plodova; 

4) medicinski proizvodi u skladu sa posebnim propisom;  

5) kozmetički proizvodi u skladu sa posebnim propisom

6) duvan i duvanski proizvodi;

7) narkotici ili psihotropne supstance u skladu sa Jedinstvenom Konvencijom Ujedinjenih Nacija o narkoticima iz 1961. godine i Konvencije Ujedinjenih Nacija o psihotropnim supstancama iz 1971. godine;

8) rezidue i kontaminenti.

Podjela hrane

Član 5

(1) Hrana se prema porijeklu dijeli na:

1) hranu životinjskog porijekla;

2) hranu biljnog porijekla;

3) mješovitu hranu (composite products) koja sadrži proizvode biljnog porijekla i prerađene proizvode životinjskog porijekla (u daljem tekstu: mješovita hrana);

4) ostalu hranu.

(2) Vrste mješovite hrane utvrđuju se propisom Ministarstva.

Značenje izraza

 Član 6

Izrazi upotrijebljeni u ovom zakonu imaju sljedeća značenja:

1) propisi o hrani su svi propisi kojima je uređena oblast hrane uopšte, a naročito bezbjedenost hrane i obuhvata svaku fazu proizvodnje, prerade i distribucije hrane, kao i hrane za životinje namijenjene ishrani životinja za proizvodnju hrane;

2) poslovanje hranom je djelatnost koja se obavlja u svim fazama proizvodnje, prerade i distribucije hrane, profitabilno ili neprofitabilno;

3) subjekat u poslovanju hranom je fizičko ili pravno lice odgovorno za ispunjavanje zahtjeva za hranu utvrđenih propisima o hrani u okviru djelatnosti koju obavlja; 

4) hrana za životinje (feed or feedingstuff) je svaka supstanca ili proizvod, uključujući i aditive, bilo da su prerađeni, djelimično prerađeni ili neprerađeni koji su namijenjeni za peroralnu ishranu životinja;

5) poslovanje hranom za životinje (feed business) je svaka aktivnost profitabilna ili neprofitabilna, javna ili privatna, u proizvodnji, izradi, preradi, skladištenju, transportu ili distribuciji hrane za životinje, uključujući i proizvođača koji proizvodi, prerađuje ili skladišti hranu za životinje koja se koristi za ishranu životinja na njegovom gazdinstvu; 

6) subjekat u poslovanju hranom za životinje (feed business operator) je fizičko ili pravno lice odgovorno za ispunjavanje zahtjeva utvrđenih propisima o hrani u okviru djelatnosti koju obavlja; 

7) prodaja na malo (retail) je rukovanje hranom i/ili obrada, priprema i skladištenje na mjestu prodaje ili isporuke krajnjem potrošaču uključujući distributivne centre, djelatnosti snabdijevanja pripremljenom hranom (ketering), fabričke kantine, restorane i druge usluge snabdijevanja hranom, prodavnice, distributivne centre u supermarketima i veleprodajna mjesta (wholesale outlets);
8) prodaja na veliko (wholesale market) je rukovanje hranom koje može obuhvatati jednu ili više odvojenih jedinica koje imaju zajedničku opremu i prostorije u kojima se hrana prodaje subjektima koji posluju hranom;

9) stavljanje na tržište (placing on the market) je držanje hrane ili hrane za životinje u svrhu prodaje, uključujući i ponude za prodaju ili drugi oblik prenosa, uz ili bez naknade, kao i prodaju, distribuciju i drugi oblik prenosa;

10) rizik je mogućnost nastajanja štetnog uticaja na zdravlje i težina tog uticaja, koji nastupa kao posljedica te opasnosti; 
11) analiza rizika (risk analysis) je proces koji se sastoji od tri međusobno povezane komponente: procjene rizika, upravljanja rizikom i obavještavanja o riziku;

12) procjena rizika (risk assessment) je naučno zasnovan proces koji se sastoji od četiri koraka: identifikacije opasnosti, opisa (karakterizacije) opasnosti, procjene izloženosti i opisa (karakterizacije) rizika; 

13) upravljanje rizikom (risk management) je proces upoređivanja politike i mjera, odvojen od procjene rizika kojim se upoređuju mogućnosti postupanja u vezi sa rizikom, uz konsultacije sa zainteresovanim stranama, uzimajući u obzir i procjenu rizika i druge legitimne faktore i, prema potrebi, izbor i sprovođenje odgovarajućih preventivnih i kontrolnih mjera;

14) obavještavanje o riziku (risk communication) je interaktivna razmjena informacija i mišljenja tokom procesa analize rizika, u vezi sa opasnostima i rizicima, faktorima i percepciji rizika, između procjenjivača rizika, lica koja upravljajaju rizikom, potrošača, subjekata u poslovanju hranom i hranom za životinje, akademske zajednice i drugih zainteresovanih strana, uključujuči i tumačenje rezultata procjene rizika, na osnovu kojih se odlučuje o upravljanju rizikom;

15) opasnost (hazard) je biološki, hemijski ili fizički agens u hrani ili hrani za životinje ili stanje hrane ili hrane za životinje koji može da izazove štetno djelovanje na zdravlje;

16) sledljivost (traceability) je mogućnost ulaženja u trag i praćenja hrane, hrane za životinje, životinjama koje se koriste za proizvodnju hrane ili supstancama koje su namijenjene ugrađivanju ili se očekuje da će biti ugrađene u hranu ili hranu za životinje kroz sve faze proizvodnje, prerade i distribucije;

17) faza proizvodnje, prerade i distribucije (stages of production, processing and distribution) je svaka faza, uključujući uvoz, primarnu proizvodnju hrane i hrane za životinje, skladištenje, transport, prodaju ili snabdijevanje krajnjeg potrošača odnosno snabdijevanje hranom za životinje;

18) primarna proizvodnja (primary production) je proizvodnja, uzgoj ili gajenje primarnih proizvoda uključujući žetvu, berbu, mužu i uzgoj životinja prije klanja kao i lov, ribolov i ubiranje proizvoda (divljih plodova i biljaka) iz prirode;

19) primarni proizvod (primary products) je proizvod dobijen iz primarne proizvodnje uključujući proizvode dobijene iz zemlje, uzgajanja žive stoke, lova i ribolova;

20) krajnji potrošač (final consumer) je lice koje konzumira hranu i tu hranu ne koristi ni u jednoj fazi poslovanja hranom;

21) higijena hrane je skup mjera i uslova neophodnih za kontrolu opasnosti i obezbjeđivanje pogodnosti hrane za ishranu ljudi, uzimajući u obzir njenu predviđenu namjenu;

22) prehrambena (nutritivna) tvrdnja je svaka tvrdnja kojom se izjavljuje, sugeriše ili navodi na zaključak da hrana ima određena hranljiva svojstva uslovljena energetskom vrijednošću koja može biti prirodna, smanjena ili povećana ili nije prisutna, odnosno količinom njenih prirodnih, dodatih ili oduzetih hranljivih supstanci ili drugih supstanci;

23) službena kontrola je svaki oblik kontrole koju sprovode nadležni organi, radi utvrđivanja usaglašenosti sa propisima o hrani i hrani za životinje, zdravlju životinja i bilja i dobrobiti životinja;

24) verifikacija je provjeravanje ispunjenosti propisanih zahtjeva, pregledom i razmatranjem objektivnih dokaza; 

25) revizija (audit) je sistematsko i nezavisno preispitivanje kojim se utvrđuje da li je postupanje i rezultati tog postupanja u skladu sa planovima, da li se planovi kontrole sprovode efektivno i da li su odgovarajući za postizanje ciljeva;

26) inspekcija je kontrola hrane i hrane za životinje, zdravlja i dobrobiti životinja, kojom se potvrđuje ispunjenost zahtjeva utvrđenih propisima o hrani i hrani za životinje, zdravlju i dobrobiti životinja;

27) monitoring je sistematsko sprovođenje niza planiranih aktivnosti i ispitivanja u cilju dobijanja opšteg pregleda stanja, sprovođenja propisa o hrani i hrani za životinje, zdravlju i dobrobiti životinja;

28) nadzor je sistematsko praćenje i kontrola jednog ili više subjekata u poslovanju hranom ili hranom za životinje i njihovih aktivnosti u vezi djelatnosti koju obavljaju;

29) neusaglašenost je neispunjavanje zahtjeva utvrđenih propisima o hrani i hrani za životinje, zdravlju i dobrobiti životinja;

30) uzimanje uzoraka za laboratorijsko ispitivanje je uzimanje hrane ili hrane za životinje ili bilo kojih drugih supstanci, uključujući i one iz životne sredine, koji su važni za proizvodnju, preradu i distribuciju hrane ili hrane za životinje ili za zdravlje životinja, kako bi se laboratorijskim ispitivanjem potvrdila usaglašenost sa zahtjevima utvrđenim propisima o hrani i hrani za životinje, zdravlju životinja;

31) stavljanje van prometa (službeno zadržavanje) je postupak kojim nadležni organ obezbjeđuje da se hrana ili hrana za životinje ne premješta ili da se njome ne raspolaže, dok se ne donese odluka o njenoj namjeni i obuhvata skladištenje hrane ili hrane za životinje od strane subjekta u poslovanju hranom u skladu sa uputstvima i nalogom nadležnog organa;

32) ekvivalentnost je sposobnost različitih sistema ili mjera da se postignu isti ciljevi;

33)  uvoz je puštanje u slobodan promet hrane ili hrane za životinje, ili namjera da se hrana ili hrana za životinje puste u slobodan promet, u skladu sa carinskim propisima;

34) unošenje je fizičko unošenje pošiljke na područje Crne Gore sa namjerom uvoza, provoza ili skladištenja u slobodnim carinskim zonama, slobodnim skladištima, carinskim skladištima i kod subjekata u poslovanju koji su registrovani za snabdijevanje brodova;

35) dokumentacijski pregled je pregled komercijalnih dokumenata, i kada je odgovarajuće, drugih dokumenata koji prate pošiljku kako je određeno propisima o hrani i hrani za životinje;

36) identifikacijski pregled je vizuelna provjera kojom se utvrđuje da sertifikati ili drugi dokumenti koji prate pošiljku odgovaraju oznakama i sadržaju pošiljke;

37) fizički pregled je provjera same hrane ili hrane za životinje, uključuje provjeru na prevoznom sredstvu, provjeru pakovanja, označavanja i temperature, uzimanje uzoraka za laboratorijsko ispitivanje i ostale potrebne provjere kako bi se potvrdila ispunjenost zahtjeva utvrđenih propisima o hrani ili hrani za životinje;

38) tvrdnja je svaka poruka ili izjava koja nije obavezujuća, uključujući i slikovno, grafičko ili simboličko predstavljanje u bilo kom obliku, kojim se izjavljuje, sugeriše ili naznačava da ta hrana ima određena svojstva (zdravstvena ili prehrambena); 
39) dodaci ishrani predstavljaju hranu čija je svrha dopuniti uobičajenu ishranu, a koja predstavlja koncentrisane izvore hranljivih materija ili druge supstance prehrambenog ili fiziološkog dejstva, pojedinačne ili u kombinaciji, na tržištu u doziranom obliku, to jest oblicima kao što su kapsule, pastile, tablete, pilule i slično, vrećice praha, ampule tečnosti, bočice na kapaljku, kao i ostale slične oblike tečnosti i praha koji su namijenjeni za uzimanje u odmjerenim malim količinama.

II. NADLEŽNOSTI U BEZBJEDNOSTI HRANE 

Nadležni organi 
Član 7

(1) Poslove državne uprave u oblasti bezbjednosti hrane i hrane za životinje vrše:

· Organ državne uprave nadležan za poslove poljoprivrede (u daljem tekstu: Ministarstvo)

· Organ uprave nadležan za bezbjednost hrane (u daljem tekstu: Organ uprave).

(2) Ministarstvo je centralni organ za bezbjednost hrane i hrane za životinje i kontakt tačka sa Evropskom Komisijom za oblast bezbjednosti hrane.
(3) Ministarstvo u oblasti bezbjednosti hrane obavlja sljedeće upravne i sa njima povezane poslove:
1) predlaže politiku bezbjednosti hrane i hrane za životinje;
2) donosi propise za izvršavanje ovog zakona;

3) donosi godišnje programe monitoringa (rezidua u hrani životinjskog porijekla i hrani za životinje, rezidua pesticida u hrani, zoonoza, mikrobioloških kriterijuma u hrani, kontaminenta u hrani i hrani za životinje i drugih programa u skladu sa ovim zakonom); 

4) donosi višegodišnji plan službenih kontrola hrane i hrane za životinje u skladu sa ovim zakonom;

5) donosi plan za upravljanje kriznim situacijama u oblasti bezbjednosti hrane i hrane za životinje u saradnji sa organom državne uprave nadležnim za poslove zdravlja (u daljem tekstu: Ministarstvo zdravlja); 

6) podnosi godišnje izvještaje iz oblasti bezbjednosti hrane i hrane za životinje Vladi Crne Gore (u daljem tekstu: Vlada) i Evropskoj komisiji u skladu sa ovim zakonom;

7) sarađaju sa međunarodnim organizacijama i nadležnim organima drugih država u oblasti bezbjednosti hrane i hrane za životinje; i

8) vrši i druge poslove u skladu sa zakonom.
(3) Organ uprave u sprovođenju ovog zakona:
1) priprema stručne osnove za:

· donošenje propisa za izvršavanje ovog zakona;

· godišnje programe monitoringa (rezidua u hrani životinjskog porijekla i hrani za životinje, rezidua pesticida u hrani, zoonoza,  mikrobioloških kriterijuma u hrani, kontaminenta u hrani i hrani za životinje i drugih programa u skladu sa ovim zakonom); 

· plan za upravljanje kriznim situacijama u oblasti bezbjednosti hrane i hrane za životinje;
2) priprema godišnje izvještaje iz oblasti bezbjednosti hrane i hrane za životinje; 
3) donosi godišnji plan službenih kontrola hrane i hrane za životinje u skladu sa ovim zakonom;

4) uspostavlja sistem brzog uzbunjivanja i obavještavanja; 

5) izdaje odobrenja i utvrđuje ispunjenost uslova za obavljanje djelatnosti u objektima za proizvodnju, preradu i distribuciju (promet) hrane i hrane za životinje; 

6) registruje objekte u skladu sa posebnim propisom;

7) uspostavlja i vodi Centralni registar registrovanih i odobrenih objekata za hranu i hranu za životinje i materijale koji dolaze u kontakt s hranom;

8) ostvaruje sarađaju sa međunarodnim organizacijama i nadležnim organima drugih država u oblasti bezbjednosti hrane i hrane za životinje; 
9) obezbjeđuje komunikaciju i razmjenu informacija o pitanjima iz oblasti bezbjednosti hrane sa drugim organima državne uprave, organizacijama, institucijama, subjektima u poslovanju hranom i hranom za životinje i drugim zainteresovanim stranama; 
10) učestvuje u pružanju svih oblika administrativne pomoći drugim državama članicama Evropske unije i trećim zemljama;

11) sarađuje sa Evropskom komisijom i licima delegiranim od strane Evropske komisije;

12) omogućava nadležnim organima trećih zemalja u saradnji sa Evropskom komisijom sprovođenje nadzora i postupa u skladu sa mjerama Evropske komisije;

13) vrši i druge stručne i upravne poslove u skladu sa zakonom.
Saradnja sa institucijama
Član 8
(1) Organ uprave može ostvarivati saradnju sa naučnim institucijama, drugim nadležnim organima i laboratorijama i drugim pravnim licima uključenim u sistem bezbjednosti hrane i hrane za životinje u Crnoj Gori, prilikom procjene rizika i obezbjeđivanja adekvatnog upravljanja rizikom.
(2) Saradnja iz stava 1 ovog člana ostvaruje se radi davanje stručnih mišljenja i pružanja naučne i tehničke pomoći u oblasti: bezbjednosti hrane i hrane za životinje, kvaliteta hrane i hrane za životinje, ishrane ljudi, stavljanje na tržište nove hrane, hrane obogaćene nutrijentima, hrane za posebne prehrambene potrebe, hrane za životinje za posebne hranidbene namjene i genetski modifikovane hrane i hrane za životinje, zaštite zdravlja i dobrobiti životinja, zdravlja bilja i rezidua sredstava za zaštitu bilja i druge vrste stručnih mišljenja ili pružanja naučne i tehničke pomoći.
III. NAČELA BEZBJEDNOSTI HRANE
Primjena
Član 9
Proizvodnja, prerada i distribucija hrane i hrane za životinje koja se proizvodi ili kojom se hrane životinje namijenjene za proizvodnju hrane, u svim fazama zasniva se na načelima iz čl. 10 do 15 ovog zakona.
Opšta načela 
Član 10
Bezbjednost hrane i hrane za životinje, treba da se zasniva na obezbjeđenju visokog nivoa zaštite života i zdravlja ljudi, zaštite interesa potrošača, zaštite zdravlja i dobrobiti životinja, zdravlja bilja i zaštite životne sredine i radi obezbjeđenja slobodnog kretanja hrane i hrane za životinje, proizvedene i stavljene na tržište u skladu sa ovim zakonom i međunarodnim standardima, ukoliko nijesu u suprotnosti sa ovim zakonom ili njihova primjena nije naučno opravdana i ako bi dovela do odstupanja od nivoa zaštite utvrđene ovim zakonom. 
Analiza rizika
Član 11
(1) Analiza i procjena rizika vrši se radi postizanja visokog nivoa zaštite zdravlja ljudi i životinja i zasniva se na dostupnim naučnim dokazima i obavlja se na nezavisan, objektivan i transparentan način.

(2) Prilikom upravljanja rizikom uzimaju se u obzir rezultati procjene rizika i/ili naučna mišljenja Evropskog tijela za bezbjednost hrane (Europen Food safety autortes – EFSA) ili drugih naučnih institucija.

(3) Procjenu rizika vrši Organ uprave radi upravljanja rizikom: 
· pri sprovođenja hitnih, odnosno zaštitnih mjera, propisa, naredbi i uputstava; 

· u sprovođenju službenih kontrola;

· pri izradi planova službenih kontrola;

· na zahtjev kontakt tačke putem Sistema brzog uzbunjivanja i obavještavanja za hranu i hranu za životinje na nacionalnom nivou (u daljnjem tekstu: CG RASFF sistem).

IV. POSEBNA NAČELA BEZBJEDNOSTI HRANE
Predostrožnost
Član 12
(1) Bezbjednost hrane i hrane za životinje treba da se zasniva na načelu pouzdanog, naučno utemeljenog i efikasnog sprovođenja postupaka i preduzimanju mjera u oblasti bezbjednosti hrane i hrane za životinje, primjerenih zahtjevima iz oblasti zaštite života i zdravlja ljudi, zdravlja i dobrobiti životinja, zdravlja bilja i zaštite životne sredine.
(2) Ukoliko se na osnovu dostupnih informacija utvrdi moguće štetno djelovanje hrane ili hrane za životinje na zdravlje ljudi i životinja, ali postoje naučne nedoumice, preduzimaju se privremene mjere upravljanja rizikom potrebne za obezbjeđenje visokog nivoa zaštite zdravlja, do pribavljanja pouzdanijih naučnih informacija potrebnih za sveobuhvatnu procjenu rizika. 
(3) Mjere iz stava 1 ovog člana moraju biti primjerene riziku i njima se ne smije ograničavati trgovina u mjeri većoj od potrebne za obezbjeđenje efikasne zaštite zdravlja ljudi i životinja, vodeći računa o tehničkoj i ekonomskoj izvodljivosti i drugim opravdanim razlozima. 
(4) Mjere iz stava 1 ovog člana preispituju se u razumnom vremenskom roku u zavisnosti od vrste utvrđenog rizika i vrste naučnih podataka potrebnih za razjašnjenje naučnih nedoumica i radi sprovođenja sveobuhvatne procjene rizika.
Zaštita interesa potrošača
Član 13
Informacije o hrani na osnovu kojih potrošač odlučuje o konzumiranju hrane, u cilju zaštite interesa potrošača, moraju biti potpune i tačne, radi sprječavanja:
1) prevare ili obmane;

2) izmjene sastava hrane i

3) drugih postupaka koji potrošača mogu dovesti u zabludu.

V. NAČELA TRANSPARENTNOSTI
Javne rasprave
Član 14
Prilikom pripreme propisa, ocjene njihovih efekata i pristupanja izmjenama propisa o hrani i hrani za životinje, ili preduzimanja mjera u skladu sa ovim zakonom moraju se sprovoditi javne rasprave u skladu sa zakonom, osim u hitnim slučajevima kada to nije moguće.
Obavještavanje javnosti
Član 15
Ukoliko postoji opasnost da određena hrana ili hrana za životinje može predstavljati rizik po zdravlje ljudi ili životinja, Ministarstvo je dužno da bez odlaganja, putem štampanih ili elektronskih medija sa nacionalnom pokrivenošću, obavijesti javnost o vrsti hrane ili hrane za životinje, riziku koji ona predstavlja, kao i o mjerama koje se preduzimaju, ili će biti preduzete za sprječavanje, smanjivanje ili uklanjanje tog rizika.

VI. UVOZ I IZVOZ HRANE I HRANE ZA ŽIVOTINJE
Uvoz hrane i hrane za životinje 
Član 16
(1) Hrana i hrana za životinje koja se uvozi radi stavljanja na tržište u Crnu Goru mora ispunjavati zahtjeve utvrđene ovim zakonom odnosno zahtjeve koji su najmanje ekvivalentni zahtjevima utvrđenim ovim zakonom ukoliko posebnim ugovorom sa zemljom izvoznicom nije drugačije uređeno.
(2) Ekvivalentnim zahtjevima iz stava 1 ovog člana smatraju se zahtjevi za koje nadležni organ države izvoza na objektivan način dokaže da ispunjavaju isti ili viši nivo zaštite zdravlja ljudi u odnosu na nivo koji se zahtijeva ovim zakonom.

(3) Procjenu ekvivalentnosti zahtjeva iz stava 2 ovog člana na zahtjev zainteresovanog lica vrši Organ uprave.
Izvoz hrane i hrane za životinje
Član 17

(1) Hrana ili hrana za životinje koja se izvozi ili se uvozi radi izvoza (re-export) mora ispunjavati zahtjeve utvrđene ovim zakonom, kao i zahtjeve zemlje uvoza ili zahtjeve utvrđene posebnim ugovorom sa zemljom uvoza.

(2) Izuzetno od stava 1 ovog člana, hrana i hrana za životinje ukoliko nije štetna po zdravlje ili bezbjedna, može se izvoziti ili uvoziti radi izvoza (re-eksport) iz Crne Gore, na osnovu saglasnosti nadležnih organa zemlje uvoza i ako su informisani o razlozima i okolnostima zbog kojih se ta hrana ili hrana za životinje ne može stavljati na tržište Crne Gore.
Međunarodni standardi
Član 18
Radi izvršavanja međunarodno preuzetih obaveza u oblasti hrane i hrane za životinje u međunarodnim organizacijama obezbjeđuje se stručno ućešće nadležnih organa.
VII. OPŠTI ZAHTJEVI ZA BEZBJEDNOST HRANE
Zahtjevi za bezbjednost hrane
Član 19
(1) Zabranjeno je stavljati na tržište hranu koja nije bezbjedna.

(2) Hrana nije bezbjedna ako:

1)  je štetna za zdravlje ljudi;

2) nije pogodna za ishranu ljudi.

(3) Prilikom utvrđivanja bezbjednosti hrane, uzimaju se u obzir:

1) uobičajeni uslovi konzumiranja hrane i uslovi u svakoj fazi proizvodnje, prerade i distribucije;

2) informacije dostupne potrošaču, uključujući i informacije na oznakama i druge informacije koje se odnose na sprječavanje štetnog djelovanja hrane na zdravlje. 

(4) Pri utvrđivanju da je hrana štetna po zdravlje, cijeni se:

1) moguće trenutno i/ili kratkoročno i/ili dugoročno dejstvo hrane na zdravlje lica koje je konzumira kao i uticaj na buduće generacije;

2) moguće kumulativno toksično dejstvo;

3) posebna zdravstvena osjetljivost pojedinih kategorija potrošača kada je hrana namjenjena toj kategoriji potrošača. 

(5) Pri utvrđivanju da hrana nije pogodna za ishranu ljudi, cijeni se da li ta hrana nije podesna za upotrebu kojoj je namjenjena zbog moguće kontaminacije spoljnim materijama ili na neki drugi način, zbog truljenja, kvarenja ili raspadanja.

(6) Kada je hrana, za koju je utvrđeno da nije bezbjedna, dio partije, serije ili pošiljke iste vrste hrane prema opisu i kategoriji, smatra se da sva hrana u toj partiji, seriji ili pošiljci nije bezbjedna, osim ako se na osnovu detaljne procjene utvrdi da je ostatak partije, serije ili pošiljke bezbjedan.

(7) Kada hrana ispunjava zahtjeve utvrđene posebnim propisom o bezbjednosti hrane koji se odnose na tu hranu, ali postoje razlozi za sumnju u njenu bezbjednost, nadležni organ preduzima odgovarajuće mjere ograničavanja stavljanja na tržište hrane ili povlačenja hrane sa tržišta, bez obzira na usaglašenost.

Hrana štetna za zdravlje ljudi
Član 20
(1) Hrana štetna za zdravlje ljudi je hrana koja:

1) ne zadovoljava propisane mikrobiološke kriterijume bezbjednosti hrane;

2) sadrži patogene mikroorganizme, mikroorganizme koji nijesu patogeni i parazite za koje je procjenom rizika utvrđen rizik za zdravlje ljudi;

3) je dovela do trovanja ljudi;

4) sadrži kontaminente ili druge nedozvoljene supstance koji prelaze propisane dozvoljene količine;

5) sadrži nedozvoljene aditive i arome ili prehrambene aditive i arome koje prelaze propisane maksimalno dozvoljene količine;

6) potiče, sadrži i/ili se sastoji od neodobrenog genetski modifikovanog organizma;

7) sadrži neodobrenu novu hranu utvrđenu posebnim propisom;

8) za koju je je procjenom rizika utvrđeno da ima ili može imati štetan utjecaj na zdravlje ljudi;
9) nije označena u skladu sa  zakonom.

(2) Prilikom utvrđivanja d  li je hrana štetna po zdravlje, procijenjuje se:

1) moguće trenutno i/ili kratkoročno i/ili dugoročno dejstvo hrane na zdravlje lica koje je konzumira kao i uticaj na buduće generacije;

2) moguće kumulativno toksično dejstvo;

3) posebna zdravstvena osjetljivost pojedinih kategorija potrošača kada je hrana namjenjena toj kategoriji. 

(3) Vrste hrane i faze u lancu hrane, kriterijume za utvrđivanje da li je hrana iz stava 1 tač. 2 i 3 ovog člana štetna uređuje propisom Ministarstvo.

Hrana koja nije pogodna za ishranu ljudi
Član 21
(1) Hrana koja nije pogodna za ishranu ljudi je hrana:

1) kojoj je istekao rok trajanja prema propisanim oznakama;
2) koja je izmijenjenih organoleptičkih svojstava (ukus, miris, truljenje, kvarenje i raspadanje);

3) koja sadrži strane supstance, i za koje se opravdano sumnja da su prisutne i u ostatku serije;

4) koja je upakovana u materijal za koji je dokazano da je nebezbjedan jer otpušta materije koje su štetne za zdravlje ljudi;

5) koja sadrži nedozvoljene hemijske oblike (strukture) vitamina i minerala prema posebnom propisu ili sadrži određene vitamine i minerale u količini koja predstavlja rizik za zdravlje ljudi;
6) koja je tretirana nedozvoljenim jonizujućim zračenjem ili drugim tehnološkim procesom koji može imati štetan uticaj na zdravlje ljudi;
7) koja je označena kao hrana za posebne prehrambene potrebe, a ne zadovoljava posebne prehrambene potrebe lica kojima je namijenjena u skladu sa propisom;
8) koja je označena kao hrana bez glutena, a sadrži gluten iznad dozvoljene količine u skladu sa posebnim propisom;
9) koja sadrži alergene, a koji nijesu označeni u skladu sa posebnim propisom;
10) ako se radi o genetski modifikovanoj hrani koja sadrži i/ili se sastoji ili potiče od neodobrenog genetski modifikovanog organizma u kojem je dokazana tehnološka kontaminacija; 

(2) Vrste hrane i faze u lancu hrane, kriterijume za utvrđivanje da li je hrana iz stava 1 ovog člana nepogodna uređuje propisom Ministarstvo zdravlja.

(3) Prilikom utvrđivanja pogodnosti hrane iz stava 2 ovog člana, Ministarstvo zdravlja procijenjuje njena pogodnost  za upotrebu kojoj je namjenjena zbog moguće kontaminacije spoljnim supstancama ili na neki drugi način, zbog truljenja, kvarenja ili raspadanja.
Zahtjevi za bezbjednost hrane za životinje
Član 22
(1) Zabranjeno je stavljati na tržište hranu za životinje i hraniti životinje koje služe za proizvodnju hrane hranom za životinje koja nije bezbjedna.
(2) Hrana za životinje nije bezbjedna ako:

1) ima štetan uticaj na zdravlje ljudi ili životinja; 
2) hrana dobijena od životinja koje služe za proizvodnju hrane nije bezbjedna za ishranu ljudi.

(3) Kada je hrana za životinje, za koju je utvrđeno da ne ispunjava propisane zahtjeve za bezbjednost hrane za životinje, dio partije, serije ili pošiljke iste vrste hrane za životinje prema opisu i kategoriji, smatra se da sva hrana za životinje u toj partiji, seriji ili pošiljci nije bezbjedna, osim ako se na osnovu detaljne procjene utvrdi da je ostatak partije, serije ili pošiljke bezbjedan.

Sumnja u bezbjednost hrane
Član 23
Kada hrana ili hrana za životinje ispunjava zahtjeve utvrđene ovim zakonom, ali se sumnja u njenu bezbjednost, Organ uprave može ograničiti stavljanje na tržište ili povući sa tržišta hranu.
Prezentacija hrane i hrane za životinje 
Član 24
Hrana ili hrana za životinje prilikom stavljanja na tržište oznakama, reklamiranjem i/ili predstavljanjem, oblikom, izgledom ili pakovanjem, materijalima za pakovanje, načinom na koji je dizajnirana ili okruženjem u kojem je izložena, kao i informacijama koje su o hrani dostupne putem medija, ne smije potrošača, odnosno kupca dovesti u zabludu.
Odgovornost subjekta u poslovanju hranom 
Član 25
(1) Subjekat u poslovanju hranom i hranom za životinje u svim fazama proizvodnje, prerade i distribucije u okviru djelatnosti koju obavlja, dužan je da obezbijedi da hrana ili hrana za životinje ispunjava zahtjeve utvrđene zakonom i da sprovodi kontrolu ispunjavanja zahtjeva utvrđenih zakonom.

Sledljivost
Član 26
(1) Subjekat u poslovanju hranom i hranom za životinje dužan je da uspostavi sledljivost u svim fazama proizvodnje, prerade i distribucije hrane, hrane za životinje, životinja koje služe za proizvodnju hrane i supstanci koje se dodaju ili za koje se očekuje da će biti dodate u hranu ili hranu za životinje. 
(2) Subjekat u poslovanju hranom i hranom za životinje dužan je da uspostavi sistem sledljivosti i postupke na osnovu kojih se mogu identifikovati lica:

1)  od kojih dobavlja hranu, hranu za životinje, životinje koje služe za proizvodnju hrane i supstance koje se dodaju ili za koje se očekuje da će biti dodate u hranu ili hranu za životinje;
2)  kojima je ispručio svoje proizvode. 

(3) Hrana i hrana za životinje koja je stavljena na tržište ili za koju postoji vjerovatnoća da će biti stavljena na tržište mora biti označena i evidentirana radi identifikacije i utvrđivanja njene sledljivosti, odgovarajućom dokumentacijom ili podacima. 
Obaveze subjekta u poslovanju hranom
Član 27
(1) Ako subjekat u poslovanju hranom posumnja, ili utvrdi da hrana koju je uvezao, proizveo, preradio ili distribuirao ne ispunjava propisane zahtjeve, dužan je da bez odlaganja, pokrene postupak povlačenja hrane sa tržišta kada hrana nije pod njegovom neposrednom kontrolom i o tome obavijesti Organ uprave. 
(2) Ako je hrana došla do potrošača, subjekat u poslovanju hranom dužan je da odmah obavjesti potrošače o razlozima za povlaćenje hrane i ako je neophodno, zahtijeva od potrošača povraćaj hrane koja mu je već isporučena ako se drugim mjerama ne može postići visok nivo zaštite zdravlja. 
(3) Subjekat u poslovanju hranom koji obavlja djelatnost prodaje na malo ili distribucije koja ne uključuje pakovanje i označavanje hrane, dužan je da bez odlaganja pokrene postupak povlačenja sa tržišta hrane koja ne ispunjava propisane zahtjeve, da sarađuje sa proizvođačem i Organom uprave i drugim nadležnim organima u preduzimanju mjera i pruži potrebne informacije u pogledu sledljivosti hrane.

(4) Ako subjekat u poslovanju hranom posumnja ili utvrdi da hrana koju stavlja na tržište može biti štetna za zdravlje ljudi dužan je da bez odlaganja, preduzme mjere za sprječavanje rizika i o tome obavijesti Organ uprave. 
Obaveze subjekta u poslovanju hranom za životinje
Član 28
(1) Ako subjekat u poslovanju hranom za životinje posumnja, ili utvrdi da hrana za životinje koju je uvezao, proizveo, preradio, obradio ili distribuirao ne ispunjava propisane zahtjeve, dužan je da bez odlaganja, pokrene postupak povlačenja te hrane sa tržišta i o tome obavijesti Organ uprave.
(2)  U slučaju iz stava 1 ovog člana i člana 22 stav 3 ovog zakona hrana za životinje se uništava, osim ako Organ uprave, na osnovu procjene rizika, ne naloži sprovođenje mjera kojom se obezbjeđuje otklanjanje utvrđenih nedostataka. 
(3) Subjekat u poslovanju hranom za životinje je dužan da odmah obavijesti vlasnike odnosno držaoce životinja o razlogu povlačenja hrane za životinje i ako je neophodno, zahtijeva povraćaj isporučene hrane za životinje.
(4) Subjekat u poslovanju hranom za životinje koji obavlja djelatnost prodaje na malo ili distribucije, a koja ne uključuje pakovanje i označavanje, dužan je da bez odlaganja pokrene postupak povlačenja sa tržišta hrane za životinje koja ne ispunjava propisane zahtjeve, da sarađuje sa proizvođačem i Organom uprave u preduzimanju mjera i pruži potrebne informacije u pogledu sledljivosti hrane za životinje.

(5) Ako subjekat u poslovanju hranom za životinje posumnja ili utvrdi da hrana za životinje koju stavlja na tržište može biti štetna za zdravlje životinja indirektno ljudi ili a dužan je da bez odlaganja, preduzme mjere za spriječavanje rizika i o tome obavijesti Organ uprave. 

Odgovornost za štetu
Član 29
1) Subjekat u poslovanju hranom ili hranom za životinje odgovara za štetu koju je prouzrokovao hranom i/ili hranom za životinje, u skladu sa opštim propisima o odgovornosti za štetu.

2) Subjekat u poslovanju hranom i/ili hranom za životinje odgovora i za štetu potrošaču, u skladu sa opštim propisima o odgovornosti za štetu, ako informacije i podaci o hrani i hrani za životinje koje je učinio dostupnim potrošaču odnosno kupcu, ne odgovaraju karakteristikama hrane, odnosno hrane za životinje. 
VIII. SISTEM BRZOG UZBUNJIVANJA I OBAVJEŠTAVANJA, HITNE MJERE  I UPRAVLJANJE KRIZNIM SITUACIJAMA
 Sistem brzog uzbunjivanja i obavještavanja 
Član 30 
(1) Sistem brzog uzbunjivanja i obavještavanja o direktnom ili indirektnom riziku za zdravlje ljudi koji potiče od hrane ili hrane za životinje se uspostavlja kao informativna mreža. 
(2) Sistem iz stava 1 ovog člana uspostavlja i vodi Ministarstvo kao kontakt tačka za razmjenu informacija sa Evropskom komisijom (Rapid alert system for food and feed). 
(3) Način uspostavljanja sistema iz stava 1 ovog člana, organe i organizacije nadležne za razmjenu informacija, bliži postupak razmjene i sadržina informacija utvrđuju se propisom Ministarstva. 
1.Hitne mjere
Hitne mjere koje se preduzimaju u slučaju kada hrana i hrana za životinje predstavlja rizik
Član 31
(1) Kada se utvrdi da hrana ili hrana za životinje može da predstavlja ozbiljan rizik za zdravlje ljudi i životinja, ili životnu sredinu i ako se rizik ne može spriječiti sprovođenjem odgovarajućih mjera, Ministarstvo naređuje sprovođenje, prema prirodi ili stepenu rizika, jednu ili više mjera:
1) ako je hrana ili hrana za životinje domaćeg porijekla:
· privremenu zabranu stavljanja na tržište, ili upotrebe hrane, ili hrane za životinje;
· posebne uslove za postupanje sa hranom, ili hranom za životinje; ili
· druge odgovarajuće mjere;
2) ako je hrana ili hrana za životinje iz uvoza:
· privremenu zabranu uvoza hrane, ili hrane za životinje iz države, ili dijela države izvoznice, ili države preko koje se vrši tranzit;
· posebne mjere za postupanje sa hranom ili hranom za životinje; ili
·  druge odgovarajuće mjere.
2. Upravljanje kriznim situacijama –

Opšti krizni plan za upravljanje kriznim situacijama
Član 32
(1) Radi upravljanja kriznim situacijama u oblasti bezbjednosti hrane ili hrane za životinje donosi se plan za upravljanje kriznim situacijama (u daljem tekstu: Opšti krizni plan).

(2) Opštim kriznim planom utvrđuju se situacije u kojima postoje direktni ili indirektni rizici po zdravlje ljudi čiji su uzročnici hrana i hrana za životinje i koje nije moguće spriječiti, ukloniti ili smanjiti na prihvatljiv nivo primjenom mjera utvrđenih zakonom. 
(3) Plan iz stava 1 ovog člana sadrži: vrste kriznih situacija u kojima postoje direktni ili indirektni rizici po zdravlje ljudi, mjere i način sprovođenja mjera za otklanjanje opasnosti od hrane i hrane za životinje, organe i organizacije nadležne za sprovođenje mjera, sredstva i opremu potrebnu za sprovođenje plana, način vršenja kontrole sprovođenja mjera i način obavještavanja javnosti.
(4) Opšti krizni plan donosi Vlada. 
(5) Bliži sadržaj opšteg kriznog plana utvrđuje se propisom Ministarstva.

Operativni krizni plan  
Član 33
(1) Opšti krizni plan sprovodi se na osnovu operativnog kriznog plana (u daljem tekstu: operativni plan) kojim se utvrđuju mjere koje će se hitno sprovoditi kada se utvrdi da hrana ili hrana za životinje predstavlja opasnost za zdravlje ljudi ili životinja, na direktan način ili putem životne sredine. 
(2) Planom iz stava 1 ovog člana, naročito se određuju:

· organ  i organizacije za sprovođenje mjera;

· potrebna finansijska i druga sredstva;
· način i postupak razmjene informacija između nadležnih organa i organizacija i neposredno i posredno uključenih lica u sprovođenje mjera.
(3) Operativni plan donosi Ministarstvo i organizuje vježbe simulacije za sprovođenje ovog plana.
(4) Opšti krizni plan iz člana 32 ovog zakona i operativni plan mogu da se mijenjaju na osnovu stečenih iskustava tokom primjene i u slučaju promjene nadležnih organa i organizacija. 

(5) Bliži sadržaj operativnog plana utvrđuje se propisom Ministarstva. 
IX. STAVLJANJE NA TRŽIŠTE HRANE I HRANE ZA ŽIVOTINJE


1. Higijena hrane
Obaveze subjekta za higijenu hrane
Član 34
(1) Subjekat u poslovanju hranom:

1) primarno je odgovoran za bezbjednost hrane; 

2) odgovoran je za bezbjednost hrane u svim fazama proizvodnje, prerade, obrade i distribucije; 

3) dužan je da održava hladni lanac (cold chain) za hranu koja ne može bezbjedno da se čuva na sobnoj temperaturi, posebno za zamrznutu hranu;
4)  dužan je da primjenjuje postupke koji se zasnivaju na principima analize opasnosti i kritičnim kontrolnim tačkama-Hazard Analysis and Critical Control Point (u daljem tekstu: HACCP), zajedno sa primjenom dobre higijenske prakse;
5) dužan je da primjenjuje uputstva za dobru praksu u svim fazama lanca hrane, radi usaglašavanja sa propisima o higijeni hrane i za primjenu principa HACCP; 
6) dužan je da uspostavi mikrobiološke kriterijume i zahtjeve za kontrolu temperature koji su zasnivani na naučnoj procjeni rizika; 
7) dužan je da obezbijedi da uvezena hrana ispunjava iste higijenske zahtjeve, ili ekvivalentne zahtjeve kao i hrana proizvedena u Crnoj Gori.
(2) Odredbe ovog zakona koje se odnose na higijenu hrane primjenjuju se na sve faze proizvodnje, prerade i distribucije hrane, ukljućujući i izvoz. 
Opšte obaveze
Član 35
Subjekat u poslovanju hranomu u svim fazama proizvodnje, prerade i distribucije hrane koja je pod njegvom kontrolom dužan je za tu hranu da obezbjedi ispunjavanje zahtjeva za higijenu hrane utvrđenih ovim zakonom.

Zahtjevi za higijenu hrane
Član 36
(1) Subjekat u poslovanju hranom dužan je da, primjereno djelatnosti, uspostavi i sprovodi opšte i posebne zahtjeve za higijenu hrane. 

(2) Subjekat u poslovanju hranom životinjskog porijekla koji obavlja primarnu proizvodnju sa pratećim djelatnostima, odnosno djelatnost nakon primarne proizvodnje dužan je da, pored zahtjeva iz stava 1 ovog člana, uspostavi i sprovodi i posebne zahtjeve za proizvode životinjskog porijekla.
(3) Subjekat u poslovanju hranom dužan je da, prema vrsti hrane, sprovodi i posebne mjere za higijenu hrane radi obezbjeđenja:

1) usaglašenosti sa mikrobiološkim kriterijumima za hranu; 

2) usaglašenosti sa zahtjevima za kontrolu temperaturnog režima za hranu; 

3) održavanja hladnog lanca; 

4) uzimanja uzoraka i laboratorijskih ispitivanja i 

5) ispunjavanje drugih zahtjeva utvrđenih ovim zakonom.
(4) Ukoliko subjekat u poslovanju hranom sam uzima uzorke i vrši laboratorijska ispitivanja može primjenjivati metode koje daju rezultate jednakovrijedne rezultatima koji se dobiju primjenom referentnih metoda, ako su naučno validirane u skladu sa međunarodno priznatim pravilima ili protokolima, ukoliko posebnim propisima nijesu utvrđene metode uzorkovanja i analize.

(5) Subjekat u poslovanju hranom iz stava 1 ovog člana može koristiti uputstva dobre prakse, smjernice i uputstva iz člana 51 ovog zakona radi ispunjavanja zahtjeva utvrđenih ovim zakonom.
(6) Zahtjeve za higijenu hrane iz stava 1 ovog člana za primarnu proizvodnju i nakon primarne proizvodnje sa pratećim djelatnostima, način uzimanja uzoraka i ispitivanja hrane propisuje Ministarstvo.

Izuzeci za određene zahtjeve higijene hrane
Član 37

(1) Zahtjevi za higijenu iz člana 36 ovog zakona ne primjenjuju se na: 

1) primarnu proizvodnju hrane namijenjenu za sopstvenu upotrebu u domaćinstvu; 

2) pripremu, rukovanje ili skladištenje hrane namijenjene za sopstvenu potrošnju u domaćinstvu; 

3) subjekta u poslovanju hranom koji direktno snabdijevaju malim količinama primarnih proizvoda krajnjeg potrošača ili maloprodajne objekte na lokalnom tržištu koji snadbjevaju krajnjeg potrošača; 

4) objekte za sakupljanje ili obradu kože (štavljenje) kao sirovine za proizvodnju želatina ili kolagena.

(2) Zahtjevi za higijenu, vrste primarnih proizvoda, kriterijumi za određivanje malih količina primarnih proizvoda i lokalnog tržišta iz stava 1 tačka 3 ovog člana, utvrđuju se propisom Ministarstva.

Osnove o higijeni hrane i ličnoj higijeni
Član 38
(1) Subjekat u poslovanju hranom dužan je da u svim fazama proizvodnje, prerade i distribucije, obezbijedi:

1) da lica koja dolaze u neposredan kontakt sa hranom budu pod nadzorom, dobiju instrukcije i/ili da su obučena o pravilima higijene hrane u vezi poslova koje obavljaju;

2) da lica koja su odgovorna za razvoj i održavanje procedura iz člana 39 stav 1 ovog zakona ili za primjenu odgovarajućih vodiča budu obučena o primjeni načela HACCP-a;

3) usaglašenost sa svim zahtjevima propisa vezanih za edukaciju lica koja rade u određenim prehrambenim sektorima.
(2) Obuka iz stava 1 ovog člana može se vršiti kao obuka na radu, organizovanjem kurseva obuke, informativnim kampanjama udruženja subjekata u poslovanju hranom ili nadležnih organa, vodičima ili na drugi odgovarajući način.

Analiza opasnosti i kritične kontrolne tačke
Član 39
(1) Subjekat u poslovanju hranom dužan je da uspostavi, primjenjuje i kontinuirano održava postupke zasnovane na principima HACCP-a (Hazard Analisis Critical Control Point ) u svim fazama proizvodnje, prerade i distribucije hrane nakon primarne proizvodnje i pratećih djelatnosti.
(2) Principi HACCP iz stava 1 ovog člana obuhvataju:

1) identifikaciju opasnosti koja se mora spriječiti, eliminisati ili smanjiti na prihvatljiv nivo;
2) identifikaciju kritičnih kontrolnih tačaka u fazama iz stava 1 ovog člana, kod kojih je kontrola od bitnog značaja radi sprječavanja, uklanjanja ili smanjivanja rizika na prihvatljiv nivo;

3) uspostavljanje graničnih vrijednosti na kritičnim kontrolnim tačkama, koje razdvajaju prihvatljivu od neprihvatljive vrijednosti, radi sprječavanja, eliminisanja ili smanjivanja opasnosti na prihvatljiv nivo;
4) uspostavljanje i sprovođenje efikasnih sistema praćenja (monitoringa) kritičnih kontrolnih tačaka;
5) određivanje korektivnih mjera koje se preduzimaju kada sistem praćenja ukaže da kritična kontrolna tačka nije pod kontrolom;
6) određivanje postupaka, koji se redovno sprovode, radi provjere efikasnog funkcionisanja mjera iz tač. 1 do 5 ovog stava;
7) evidentiranje i dokumentovanje, primjereno vrsti i obimu djelatnosti koja se obavlja, radi provjere efikasne primijene mjera iz tač. 1 do 6 ovog stava.

(3) Subjekat u poslovanju hranom dužan je da prilikom izmjene u proizvodu, procesu ili fazi proizvodnje, izvrši i izmjene uspostavljenih postupaka, po potrebi,.

(4) Subjekat u poslovanju hranom dužan je da:

1) na zahtjev Organa uprave dokaže usaglašenost uspostavljenih postupaka iz stava 1 ovog člana, primjereno vrsti djelatnosti i obimu djelatnosti;
2) obezbijedi hronološko i ažurno dokumentovanje aktivnosti preduzetih u okviru uspostavljenih postupaka;
3) čuva dokumentaciju i evidencije.
(5)  Subjekat u poslovanju hranom koji obavlja djelatnost u kojoj se ne mogu identifikovati kritične kontrolne tačke, u pripremi, proizvodnji i preradi hrane uspostavlja dobru higijensku praksu ili praksu koju za tu djelatnost utvrdi odgovarajuće udruženje subjekata u poslovanju hranom uz saglasnost Organa uprave.
Odstupanja

Član 40
1) Subjektu u poslovanju hranom koji ima mali obim proizvodnje, prerade i obrade proizvoda ili obavlja proizvodnju tradicionalnih proizvoda ili koristi tradicionalne metode proizvodnje ili se nalazi u području sa posebnim geografskim ograničenjima, radi olakšanja poslovanja mogu se dozvoliti odstupanja u pogledu zahtjeva za izgradnju, uređenje i opremanje objekta.
2) Bliže uslove za odstupanja iz stava 1 ovog člana propisuje Ministarstvo. 
Mikrobiološki kriterijumi za hranu 
Član 41
(1) Subjekat u poslovanju hranom može da stavlja na tržište samo hranu koja ispunjava mikrobiološke kriterijume utvrđene ovim zakonom.
(2) Subjekat u poslovanju hranom dužan je da u svakoj fazi proizvodnje, prerade i distribucije, uključujući i prodaju hrane na malo, preduzima mjere zasnovane na načelima HACCP-a, uz primjenu dobre higijenske prakse, na način da se:
1) snabdijevanje, rukovanje i obrada sirovina i hrane vrši pod kontrolom uz ispunjavanje mikrobioloških kriterijuma za higijenu procesa;
2) poštuju kriterijumi bezbjednosti hrane tokom roka upotrebe proizvoda, pod utvrđenim uslovima distribucije, čuvanja i upotrebe.
(3) Subjekat u poslovanju hranom koji proizvodi i priprema hranu dužan je da izradi plan uzorkovanja gotove hrane i briseva površina radi validacije i verifikacije svojih postupaka;

(4) Radi utvrđivanja usaglašenosti hrane sa mikrobiološkim kriterijumima tokom roka upotrebe, subjekat u poslovanju hranom koji obavlja djelatnost proizvodnje hrane, može da sprovodi studijska ispitivanja hrane u skladu sa propisom iz stava 5 ovog člana, a naročito za hranu spremnu za konzumiranje.
(5) Mikrobiološke kriterijume za hranu, higijenu procesa; bezbjednosti hrane i način uzimanja uzoraka propisuje Ministarstvo.
2. Posebni higijenski zahtjevi za hranu životinjskog porijekla
Obaveze subjekta u poslovanju hranom životinjskog porijekla
Član 42 

(1) Subjekat u poslovanju hranom životinjskog porijekla dužan je da, pored zahtjeva iz čl. 36, 38, 39 i 41 ovog zakona ispunjava i posebne zahtjeve higijene za neprerađene i prerađene proizvode životinjskog porijekla. 

(2) Posebni zahtjevi iz stava 1 ovog člana ne primjenjuju se na hranu koja sadrži proizvode biljnog porijekla i prerađene proizvode životinjskog porijekla, ukoliko zakonom nije drugačije određeno.
(3) Prerađeni proizvodi životinjskog porijekla koji se upotrebljavaju za pripremu hrane iz stava 2 ovog člana moraju da ispunjavaju posebne zahtjeve higijene za proizvode životinjskog porijekla tokom proizvodnje i rukovanja.
(4) Posebni zahtjevi higijene iz stava 1 ovog člana ne primjenjuju se na:
1) primarnu proizvodnju proizvoda životinjskog porijekla namijenjenu za ličnu uporebu u domaćinstvu;
2) pripremu, rukovanje ili skladištenje proizvoda životinjskog porijekla u domaćinstvu namijenjenih za ličnu uporebu;
3) subjekta u poslovanju hranom koji direktno snabdijeva malim količinama krajnjeg potrošača ili maloprodajne objekte na lokalnom tržištu koji snabdijevaju krajnjeg potrošača, i to: 
· mesa živine i lagomorfa zaklanih na gazdinstvu;
· lovne divljači ili mesa lovne divljači kojim lovci snabdijevaju krajnjeg potrošača.
(5) Primjena posebnih zahtjeva higijene za proizvode životinjskog porijekla ne isključuje primjenu propisa koji se odnose na zdravlje ljudi, životinja, veterinarsko javno zdravlje, dobrobit životinja, identifikaciju životinja i sledivost proizvoda životinjskog porijekla.

(6) Posebne zahtjeve za higijenu hrane životinjskog porijekla iz stava 1 ovog člana, i posebne zahtjeve za higijenu, kriterijume za određivanje malih količina proizvoda i lokalnog tržišta iz stava 3 ovog člana, utvrđuju se propisom Ministarstva.
Uklanjanje površinske kotaminacije
Član 43
(1) Sa proizvoda životinjskog porijekla koji su površinski kontaminirani, kontaminenti se mogu uklanjati samo vodom za piće, čistom vodom i supstancama koje su dozvoljene za smanjivanje površinske mikrobiološke kontaminacije.

(2) Vrste supstanci iz stava 2 ovog člana i način njihove primjene, utvrđuju se propisom Ministarstva. 

Zdravstvene i identifikacione oznake
Član 44
(1) Subjekat u poslovanju hranom ne smije stavljati na tržište hranu životinjskog porijekla koja potiče iz objekta koji nije odobren u skladu sa članom 48 ovog zakona i koja nije označena:

1) zdravstvenom oznakom, ili
2) identifikacionom oznakom.

(2) Subjekat u poslovanju hranom može stavljati identifikacionu oznaku na proizvod životinjskog porijekla samo ako je proizvod proizveden u skladu sa ovim zakonom i u objektima koji ispunjavaju uslove iz člana 48 stav ovog zakona.
(3) Zdravstvene i identifikacione oznake iz stava 1 ovog člana i način označavanja hrane životinjskog porijekla propisuje Ministarstvo.
Registracija i odobravanje 
Član 45
(1) Subjekat u poslovanju hranom ili hranom za životinje može obavljati djelatnost u svim fazama proizvodnje, prerade i distribucije hrane i hrane za životinje samo u registrovanim odnosno odobrenim objektima.

(2) Objekti koji se registrovani odnosno odobreni upisuju se u Centralni registar registrovanih odnosno odobrenih objekata (u daljem tekstu: Registar) koji vodi Organ uprave. 

(3) Registar iz stave 2 ovog člana objavljuje se na internet stranici Organa uprave.

(4) Način upisa i vođenja Registra propisuje Ministarstvo.
Registracija objekata 
Član 46
(1) Subjekat u poslovanju hranom i hranom za životinje, za objekat u kome obavlja djelatnost koja podliježe registraciji, dužan je da, prije otpočinjanja obavljanja djelatnosti, podnese zahtjev za registraciju objekta Organu uprave.
(2) Organ uprave, na osnovu zahtjeva iz stava 1 ovog člana, donosi rješenje o registraciji objekta i upisu u Registar.
(3) Vrste objekata u kojima se obavljaju djelatnosti koje podliježu registraciji, obrazac zahtjeva za registraciju i dokumentaciju koja se prilaže uz zahtjev propisuje Ministarstvo.
Brisanje iz registra registrovanih objekata
Član 47
1) Objekat upisan u Registar briše se iz registra: 

1) na zahtjev subjekta u poslovanju hranom i hranom za životinje;
2) na osnovu obavještenja sa pratećom dokumentacijom inspektora da objekat ne ispunjava propisane zahtjeve za obavljanje djelatnosti za koju je izdato rješenje o upisu u Registar, a subjekat nije otklonio nedostatke naložene rješenjem o otklanjanju neusaglašenosti u datom roku;
3) na osnovu obavještenja subjekta u poslovanju hranom i hranom za životinje ili inspektora da je prestalo obavljanje djelatnosti u objektu duže od jedne godine.
Odobravanje objekata 
Član 48
(1) Subjekat u poslovanju hranom i hranom za životinje ne smije započeti obavljanje djelatnosti u objektu koji podliježu odobravanju, bez odobrenja objekta za obavljanje djelatnosti (u daljem tekstu: odobrenje).
(2) Subjekat u poslovanju hranom i hranom za životinje dužan je da prije otpočinjanja obavljanja djelatnosti podnese Organu uprave zahtjev za odobravanje objekta.
(3) Uz zahtjev iz stava 2 ovog člana dostavlja se naročito:

1) izvod iz centralnog registra privrednih subjekata;

2) skica objekta sa rasporedom prostorija;

3) opis tehnološkog postupka.
(4) Nakon podnošenja urednog zahtjeva iz stava 3 ovog člana Organ uprave obrazuje komisiju za pregled objekta (u daljem tekstu: komisija) radi utvrđivanja ispunjenosti zahtjeva utvrđenih ovim zakonom.
(5) Nakon pregleda objekta i utvrđivanja ispunjenosti propisanih zahtjeva u pogledu infrastrukture i opreme i odgovarajuće dokumentacije o kontroli koju je uspostavio subjekat, komisija nakon najmanje jednog obavljenog neposrednog pregleda objekta, sačinjava zapisnik sa predlogom za izdavanje uslovnog odobrenja na period od tri mjeseca.
(6) Organ uprave, na osnovu predloga iz stava 5 ovog člana, izdaje uslovno odobrenje i upisuje objekat u Registar. 
(7) Prilikom izdavanja odobrenja iz stava 6 ovog člana objektu koji posluje sa hranom životinjskog porijekla dodjeljuje se veterinarski kontrolni broj.
(8) Prije isteka roka iz odobrenja iz stava 6 ovog člana komisija obavlja ponovni pregled objekta, u vrijeme obavljanja odobrene djelatnosti, radi utvrđivanja i provjere ispunjenosti i drugih zahtjeva utvrđenih ovim zakonom.
(9) Ukoliko se ponovnim pregledom iz stava 8 ovog člana utvrdi da objekat ispunjava sve zahtjeve utvrđene ovim zakonom, Organ uprave izdaje odobrenje za obavljanju odgovarajuće djelatnosti u objektu, na osnovu predloga komisije.

(10) U slučaju, kada se ponovnim pregledom iz stava 8 ovog člana, utvrdi da u objektu i dalje nijesu ispunjeni svi zahtjevi utvrđeni ovim zakonom, Organ uprave donosi rješenje o produženju uslovnog odobrenja na period ne duži od tri mjeseca, osim za brodove (fabrika i hladnjača), koji plove pod zastavom Crne Gore, za koje se uslovno odobrenje izdaje na period najduže od jedne godine.
(11) Ako se ponovnim pregledom nakon isteka roka iz stava 10 ovog člana, utvrdi da nijesu i dalje ispunjeni svi zahtjevi utvrđeni ovim zakonom, Organ uprave donosi rješenje o brisanju objekta iz Registra.
(12) Vrste objekata u kojima se obavljaju djelatnosti koje podliježu odobravanju, obrazac zahtjeva za odobravanje i bliži sadržaj dokumentacije koja se prilaže uz zahtjev propisuje Ministarstvo.
(13) Organ uprave obavještava Evropsku komisiju i zemlje članice o propisu za odobravanje objekata iz stava 13 ovog člana.

Oduzimanje odobrenja 
Član 49 
(1) Organ uprave oduzima odobrenje:

1) na zahtjev subjekta u poslovanju hranom i hranom za životinje;
2) na osnovu obavještenja inspektora, sa pratećom dokumentacijom da objekat ne ispunjava propisane zahtjeve za obavljanje djelatnosti za koju je izdato odobrenje, a subjekat nije otklonio nedostatke naložene rješenjem o otklanjanju neusaglašenosti u datom roku;
3) na osnovu obavještenja subjekta u poslovanju hranom i hranom za životinje ili inspektora da je prestalo obavljanje djelatnosti u objektu duže od jedne godine;
4) nakon isteka roka na koje je izdato odobrenje.
(2) Subjekti u poslovanju hranom kojima je oduzeto odobrenje u skladu sa stavom 1 ovog člana brišu se iz Registra.
Promjene u obavljanju odobrene djelatnosti 
Član 50
(1) Subjekat u poslovanju hranom ili hranom za životinje dužan je da obavijesti Organ uprave o svakoj promjeni koja se odnosi na subjekat i/ili objekat, posebno o promjeni djelatnosti u odnosu na ranije odobrenu, najkasnije 30 dana od dana nastanka promjene. 
(2) Nakon dobijanja obavještenja iz stava 1 ovog člana organ uprave sprovodi postupak odobravanja u skladu sa članom 48 ovog zakona.

(3) Ukoliko subjekat u poslovanju hranom ili hranom za životinje privremeno ne obavlja jednu ili više odobrenih djelatnosti dužan je da o tome obavijesti Organ uprave u roku od 30 dana od dana obustave.

(4) Ukoliko prestanak obavljanja jedne ili više odobrenih djelatnosti traje duže od šest mjeseci, subjekat u poslovanju hranom ili hranom za životinje dužan je najmanje 15 dana prije ponovnog otpočinjanja obavljanja djelatnosti u objektu, da podnese zahtjev Organu uprave radi provjere ispunjenosti zahtjeva utvrđenih ovim zakonom.
3.Uputstva, priručnici i vodiči 
Vodiči za dobru praksu
Član 51

(1) Radi olakšanja poslovanja i postizanja zahtjeva za bezbjednost hrane utvrđenih ovim zakonom, Ministarstvo, podstiče udruženja subjekata u poslovanju hranom ili hranom za životinje za izradu i primjenu nacionalnih vodiča za dobru higijensku praksu i primjenu načela HACCP.

(2) Pri izradi vodiča iz stava 1 ovog člana za dobru praksu, subjekti u poslovanju hranom: 

1) savjetuju se sa predstavnicima stranaka na čije bi interese to moglo značajno uticati, kao što su nadležni organi i grupe potrošača; 

2) uzimajući u obzir odgovarajuća pravila prakse Codexa Alimentariusa; i
3) ako se odnose na primarnu proizvodnju i s njom povezanih pratećih djelatnosti pripremaju se uzimajući u obzir smjernice iz propisa o higijeni hrane.

(3) Ministarstvo procjenjuje nacionalne vodiče iz stava 1 ovog člana i ostale vodiče u odnosu na:

1) postizanje ciljeva iz stava 1 ovog člana;

2) da su odgovarajući za sektore za koje su namjenjeni i da se njima obezbjeđuje postizanje usaglašenosti sa zahtjevima za higijenu hrane utvrđenih ovim zakonom.

(4)  Vodiči iz stava 1 ovog člana mogu sadržati smjernice za sprovođenje ispitivanja iz člana 41 stav 4 ovog zakona.

(5)  Vodiče iz stava 1 ovog člana je potrebno redovno usklađivati sa novim i izmijenjenim propisima o hrani i novim saznanjima o rizicima u hrani ili životnoj sredini.

(6)  Ministarstvo može od subjekata u poslovanju hranom ili njihovih udruženja, koja su iste izradila, da zahtijeva reviziju odnosno izmjenu ili usklađivanje ranije pozitivno ocijenjenih vodiča.

(7) Izmjena i usklađivanje pozitivno ocijenjenog vodiča može se pokrenuti i na zahtjev udruženja subjekata u poslovanju hranom.

(8)  Revidirani vodiči iz st. 4, 5 i 6 ovog člana moraju se ponovo procijeniti u skladu sa stavom 2 ovog člana.

(9) Ministarstvo nacionalne vodiče koji ispunjavaju zahtjeve iz stava 3 ovog člana dostavlja Evropskoj komisiji koja vodi registar tih vodiča i koja ih mora učiniti dostupnim državama članicama.
(10) Subjekti u poslovanju hranom, udruženja proizvođača mogu koristiti i uputstva i vodiče Evropske Komisije koje prevedene na crnogorski jezik objavljuje Ministarstvo na web stranici.

Odgovornost za informisanje
Član 52 
(1) Subjekat u poslovanju hranom u svim fazama proizvodnje prerade i distribucije dužan je da obezbijedi, primjereno djelatnosti koju obavlja, informisanje potrošača pri odabiru hrane i pomoću kojih će upotrebljavati hranu na bezbjedan način, uzimajući u obzir zdravstvene, ekonomske, socijalne i etičke okolnosti.

(2) Subjekat u poslovanju hranom odgovoran je za informacije o hrani, njihovu tačnost i nepromjenljivost. 
(3) Subjekat u poslovanju hranom dužan je da krajnjem potrošaču učini dostupnim tačne, jasne i lako razumljive informacije i podatke, putem etikete ili na drugi odgovarajuči način, koje se odnose na: 

1) naziv, vrstu, sastav, svojstva, karakteristike i porijeklo hrane;

2) zaštitu zdravlja potrošača i bezbjednu upotrebu hrane koje obuhvata:

· svojstva sastava hrane koja mogu biti štetna za zdravlje određenih grupa potrošača;

· trajnosti hrane, način i uslove čuvanja i upotrebe hrane;

· uticaj na zdravlje uključujući rizike i posljedice vezane za načine konzumacije koji mogu biti opasni po zdravlje;

3) nutritivna svojstva hrane koja uključuju i posebne prehrambene potrebe, preporučene količine po obroku ili jedinici konzumiranja; i
4) druge informacije za koje subjekat u poslovanju hranom procijeni za potrebne.

(4) Subjekat u poslovanju hranom dužan je da obezbijedi informacije iz stava 3 ovog člana u okviru djelatnosti koju obavlja, za svu hranu namijenjenu krajnjem potrošaču, uključujući hranu koju nude objekti javne ishrane (restorani, kantine, ugostiteljski objekti, uključujući vozila ili stalne ili pokretne štandove, obrazovne ustanove i bolnice), kao i hranu namijenjenu za snabdijevanje objekata javne ishrane i hranu koja se isporučuje objektima javne ishrane, kao i hranu koju u okviru ugostiteljskih usluga (catering service) pružaju transportna preduzeća – katering, kao i kod prodaje na daljinu.

(5) Informacije i podaci o hrani iz st. 3 i 4 ovog člana pružaju se na crnogorskom jeziku.

(6) Bliži sadržaj i način pružanja informacije o hrani iz st. 3 i 4 ovog člana, propisuje Ministarstvo.

Praksa poštenog informisanja

Član 53
(1) Subjekat u poslovanju hranom ne smije pružati informacije i podatke o hrani koji mogu potrošača dovestu u zabludu, a naročito: 

1) u pogledu karakteristika, vrste, naziva, svojstava, sastava, količine, roka trajanja, zemlje ili mjesta porijekla i načina proizvodnje; 

2) pripisivanjem hrani efekata ili svojstava koje ta hrana nema; 

3) ukazivanjem na posebne karakteristike hrane koje posjeduje slična hrana, a naročito isticanjem prisutnosti ili odsustva određenih sastojaka i/ili hranjivih supstanci; 

4) izgledom, opisom ili vizuelnim prikazom prisutva određene hrane ili sastojka, kada je taj sastojak inače prirodno prisutan ili uobičajeno korišćen u toj hrani, zamijenjen drugim sastavnim dijelom ili drugim sastojkom. 

(2) Informacije o hrani ne smiju upućivati na ljekovita svojstva hrane, osim za prirodne mineralne vode i hranu za posebne prehrambene potrebe.

(3) Odredba stava 1 ovog člana primjenjuje se na oblik, pakovanje, aranžiranje, izgled, materijal za pakovanje, način na koji je raspoređena i okruženje u kojem je izložena hrana prilikom prezentacije i reklamiranje hrane.

Prehrambene i zdravstvene tvrdnje
Član 54
(1) Subjekat u poslovanju hranom može koristiti prehrambene i zdravstvene tvrdnje u označavanju, prezentaciji i reklamiranju hrane stavljene na tržište pod uslovima utvrđenim ovim zakonom. 

(2) Subjekat u poslovanju hranom ne smije koristiti prehrambene i zdravstvene tvrdnje koje: 

1) su pogrešne, dvosmislene ili zavaravajuće; 
2) dovode do sumnje u bezbjednost i/ili prehrambenu adekvatnost ostale hrane;
3) podstiču ili tolerišu pretjeranu upotrebu određene hrane; 
4) sugerišu ili naznačavaju da uravnotežen i raznovrstan način prehrane ne može pružiti odgovarajuće količine hranljivih materija; 

5) upućuju na promjene u tjelesnim funkcijama, tekstom, slikom, grafički ili simbolima koji bi mogle prouzrokovati strah kod potrošača.
(3) Zdravstvene tvrdnje koje se ne smiju koristiti su tvrdnje koje: 

1) ukazuju da bi zdravlje moglo biti ugroženo zbog nekonzumiranja određene hrane; 

2) upućuju na stopu ili na količinu gubitka tjelesne težine; 

3) upućuju na preporuke ljekara ili drugih zdravstvenih radnika ili udruženja koje nijesu odobrene.

(4) Uslove i način korišćenja, listu zdravstevenih i prehrambenih tvrdnji koje se mogu koristiti, utvrđuju se propisom Ministarstva.
Oznake serije ili lota
Član 55
(1) Hrana se ne smije stavljati na tržište ukoliko nije označena oznakom koja omogućava identifikaciju serije ili lota kojem hrana pripada.
(2) Oznaku serije ili lota određuje i stavlja subjekat u poslovanju hranom koji proizvodi, prerađuje ili pakuje odnosno, prepakuje hranu.
(3) Oznake koje određuju seriju ili lot kojoj hrana pripada i način označavanja utvrđuju se propisom Ministarstva.
Prehrambeni aditivi
Član 56
(1) Zabranjeno je stavljati na tržište prehrambene aditive ili hranu koja sadrži prehrambene aditive koji ne ispunjavaju uslove utvrđene ovim zakonom.

(2) Vrste aditiva koji se mogu koristiti, uslove za njihovo korišćenje i označavanje utvrđuju se propisom Ministarstva.
Prehrambeni enzimi
Član 57
(3) Zabranjeno je stavljati na tržište prehrambene enzime ili hranu koja sadrži prehrambene enzime koji ne ispunjavaju uslove utvrđene ovim zakonom.

(4) Vrste enzima koji se mogu koristiti, uslove za njihovo korišćenje i označavanje utvrđuju se propisom Ministarstva.

Prehrambene arome
Član 58 

(5) Zabranjeno je stavljati na tržište prehrambene arome ili hranu koja sadrži prehrambene arome koji ne ispunjavaju uslove utvrđene ovim zakonom.

(6) Vrste aroma koji se mogu koristiti, uslove za njihovo korišćenje i označavanje utvrđuju se propisom Ministarstva.

Ekstrakcioni rastvarači
Član 59
(7) Zabranjeno je stavljati na tržište prehrambene ekstrakcione rastvarače ili hranu koja sadrži ekstrakcione rastvarače koji ne ispunjavaju uslove utvrđene ovim zakonom.

(8) Vrste ekstrakcionih rastvarača koji se mogu koristiti, uslove za njihovo korišćenje i označavanje utvrđuju se propisom Ministarstva.

Materijali i predmeti koji dolaze u kontakt sa hranom
Član 60
(1) Materijali i predmeti koji dolaze u kontakt sa hranom (uključujući aktivne i inteligentne materijale i predmete), treba da su proizvedeni u skladu sa dobrom proizvođačkom praksom tako da, pod uobičajenim i predvidivim uslovima upotrebe, ne prenose svoje sastojke u ili na hranu u količinama koje bi mogle ugroziti zdravlje ljudi ili prouzrokovati neprihvatljivu promjenu u sastavu hrane ili pogoršanje organoleptičkih svojstava hrane.
(2) Označavanjem, reklamiranjem i prezentacijom materijala ili proizvoda koji dolaze u kontakt sa hranom ne smiju se potrošači dovoditi u zabludu.
(3) Predmeti i materijali koji dolaze u kontakt sa hranom moraju da ispunjavaju uslove bezbjednosti koji se odnose na uslove za sirovine koje se koriste za izradu predmeta i materijala, uslove njihove proizvodnje, stavljanja na tržište i korišćenja.

(4) Predmeti i materijali prije kontakta sa hranom i prije stavljanja na tržište moraju biti označeni u skladu sa ovim zakonom.

(5) Predmeti i materijali koji dolaze u kontakt sa hranom ili za koje postoji vjerovatnoća da će biti stavljeni na tržište moraju biti označeni i evidentirani radi identifikacije i utvrđivanja njihove sledljivosti, odgovarajućom dokumentacijom ili podacima. 

(6) Kada se utvrdi da predmeti i materijali koji dolaze u kontakt sa hranom mogu da predstavljaju ozbiljan rizik za zdravlje ljudi ili životnu sredinu i ako se rizik ne može spriječiti sprovođenjem odgovarajućih mjera, Ministarstvo naređuju prema prirodi ili stepenu rizika, jednu ili više mjera:

· privremenu zabranu stavljanja na tržište ili upotrebu predmeta i materijala koji dolaze u kontakt sa hranom;

· privremenu zabranu uvoza predmeta ili materijala koji dolaze u kontakt sa hranom iz države, ili dijela države izvoznice, ili države preko koje se vrši tranzit;

· posebne uslove za postupanje, ili;

· druge odgovarajuće mjere.
(7) Predmete i materijale koji dolaze u kontakt sa hranom koje može da koristi subjekat u poslovanju hranom, način njihovog označavanja i dobru proizvođačku praksu utvrđuje propisom Ministarstva.
Suplementi
Član 61
(1) Zabranjeno je stavljati na tržište suplemente koji ne ispunjavaju zahtjeve utvrđene ovim zakonom.
(2) Zabranjeno je prilikom označavanja, prezentacije i reklamiranja ukazivati da suplementi imaju svojstva prevencije, liječenja ili izlječenja bolesti ljudi i upućivati na takva svojstva. 

(3) Suplementi se mogu stavljati na tržište pod nazivom „dodatak ishrani“ ili „suplement“ u originalnom pakovanju u odgovarajućem obliku ukoliko ispunjavaju zahtjeve utvrđene ovim zakonom. 
(4) Vrste i oblike vitamina i minerala koji se smiju koristiti u proizvodnji suplementi i zahtjeve koje moraju ispunjavati vitamini, minerali i suplementi utvrđuju se propisom Ministarstva. 
Dodavanje vitamina, minerala i drugih supstanci hrani
Član 62

(1) Hrani se mogu dodavati vitamini, minerali i druge supstance u količinama i pod uslovima utvrđenim ovim zakonom.
(2) Zabranjeno je prilikom označavanja, prezentacije i reklamiranja hrane kojoj su dodati vitamini, minerali i druge supstance ukazivati da uravnotežena i raznovrsna ishrana ne može obezbjediti odgovarajuće količine hranljivih materija, zavaravati ili obmanjivati potrošača u pogledu hranljive vrijednosti hrane koja može proizilaziti iz dodavanja tih sastojaka, na bilo koji način.

(3)  Prilikom stavljanja na tržište obavezno je navođenje hranljive vrijednosti proizvoda kojem su dodati vitamini i minerali kao i informacija o njihovim ukupnim prisutnim količinama. 

(4) Vrste i oblike vitamina, minerala i drugih supstanci koji se mogu dodavati hrani i zahtjeve koje moraju ispunjavati utvrđuju se propisom Ministarstva. 

Hrana za posebne prehrambene potrebe
Član 63
(1) Subjekat u poslovanju hranom na tržište ne smije stavljati hranu za posebne prehrambene potrebe koja nije u originalnom pakovanju i koja ne ispunjava zahtjeve u pogledu sastava i informacija.

(2) Hranom za posebne prehrambene potrebe smatra se: hrana za odojčad (‘infant formula’ i ‘follow-on formula’) i malu djecu , za posebne medicinske potrebe i zamjenu za cjelodnevnu ishranu pri redukcionoj dijeti. 

(3) Uslove u pogledu sastava i informacija i listu supstanci koje se mogu dodavati kategorijama hrane iz stava 2 ovog člana, propisuje Ministarstvo zdravlja.

Brzo smrznuta hrana
Član 64
(1) Brzo smrznuta hrana je hrana koja je podvrgnuta odgovarajućem postupku brzog zamrzavanja pri čemu se zona maksimalne kristalizacije prelazi u što kraćem vremenskom periodu, u zavisnosti od vrste proizvoda, a dobijena temperatura proizvoda (nakon termalne stabilizacije) kontinuirano se održava na nivou od – 18 °C ili nižoj u svim tačkama. 
(2) Brzo smrznutom hranom iz stava 1 ovog člana se ne smatra sladoled i njemu slični jestivi ledeni proizvodi.
(3) Subjekat u poslovanju hranom može stavljati u promet brzo smrznutu hranu pod uslovom da je označena kao „brzo smrznuto“.

(4) Bliži uslovi za brzo smrzavanje hrane, način kontrole temperature (uzorkovanja i metode analize) i praćenja temperatura u prevoznim sredstvima i prostorima za skladištenje i čuvanje brzo smrznute hrane utvrđuju se propisom Ministarstva.
Kontaminenti
Član 65
(1) Kontaminent je svaka supstanca koja u hranu nije dodata namjerno, a koja se u toj hrani nalazi kao rezultat proizvodnje (uključujući aktivnosti u ratarstvu, stočarstvu i veterinarskoj medicini), izrade, prerade, pripreme, obrade, tretiranja, pakovanja, transporta ili držanja hrane ili kao rezultat kontaminacije iz životne sredine.
(2) Kontaminentom iz stava 1 ovog člana ne smatraju se strane supstance kao što su, na primjer, komadići insekata, životinjske dlake i slično i kontaminente koji su obuhvaćeni posebnim propisima.
(3) Držaoc životinja, lice koja obavlja aktivnosti na nivou primarne proizvodnje hrane i subjekat u poslovanju hranom dužni su da sprovode potrebne mjere u cilju sprječavanja pojave kontaminenata u hrani. 

(4) Subjekat u poslovanju hranom na tržište ne smije stavljati hranu koja sadrži kontaminente u neprihvatljivim, a posebno u toksičnim količinama koje su štetne za zdravlje i prelaze maksimalno dozvoljene količine kontaminenata.
(5) Maksimalno dozvoljene količine kontaminenata iz stava 1 ovog člana, način uzimanja uzoraka i metode laboratorijskih ispitivanja, način praćenja kontaminenata utvrđuju se propisom Ministarstva.

(5) Mjere sistematskog praćenja određenih kontaminenata (monitoring) uslovi i način sprovođenja mjera, metode kontrole, uslove i način uzimanja, čuvanja uzoraka i vođenje evidencije o uzorcima, kao i uslove i način sprovođenja mjera kada se utvrdi da je količina kontaminenata iznad maksimalno dozvoljene količine kontaminenata propisuje Ministarstvo.
Nova hrana
Član 66
(1) Nova hrana je svaka hrana ili sastojak hrane koja se stavlja na tržište, a koja se u znatnijoj mjeri nije koristila za ishranu ljudi.
(2) Nova hrana obuhvata hranu i sastojke hrane: 
1) sa novom ili namjerno modifikovanom primarnom molekularnom strukturom;
2) koja se sastoji ili je izolovana iz mikroorganizama, gljiva ili algi;
3) koja se sastoji ili je izolovana iz bilja ili životinja, osim hrane i sastojaka hrane dobijenih tradicionalnim načinima razmnožavanja, odnosno uzgoja, za koje je poznato da su bezbjedni za potrošnju;
4) koja je dobijena proizvodnim postupkom koji se ranije nije koristio, a koji dovodi do bitne promjene u sastavu ili strukturi hrane odnosno sastojka hrane, koji utiču na nutritivnu vrijednost, metabolizam ili nivo nepoželjnih supstanci.
(3) Nova hrana ne obuhvata: prehrambene aditive, arome, ekstrakcione rastvarače i prehrambene enzime.
(4) Hrana i sastojci hrane iz stava 2 ovog člana ne smije: 

· predstavljati opasnost za potrošača;

· dovoditi u zabludu potrošača;
· razlikovati se od hrane ili sastojka hrane koju bi po svojoj namjeni trebali zamijeniti u mjeri da bi njihova uobičajena potrošnja u prehrambenom smislu bila nepovoljna za potrošača. 

(5) Subjekat u poslovanju hranom može stavljati u promet samo novu hranu sa liste koju utvrđuje Ministarstvo.
Hrana i sastojci hrane tretirani jonizujućim zračenjem
Član 67
(1) Zabranjeno je proizvoditi, stavljati na tržište i uvoziti hranu podvrgnutu jonizujućem zračenju koja ne ispunjava zahtjeve utvrđene ovim zakonom.

(2) Hrana koja se podvrgava jonizujućem zračenju mora ispunjavati zahtjeve bezbjednosti u skladu sa ovim zakonom.

(3) Hrana iz stava 2 ovog člana može se tretirati u objektu za tretiranje u skladu sa preporučenim Međunarodnim kodeksom prakse za poslovanje objekata za ozračavanje hrane koji je izdala Zajednička Komisija FAO/WHO Codex Alimentariusa. 
(4) Način tretiranja hrane jonizujućim zračenjem, vrstu hrane koja se može tretirati i objekte u kojima se može vršiti tretiranje hrane i način označavanja propisuje Ministarstvo.
Prirodna mineralna voda
Član 68
(1) Prirodna mineralna voda može se stavljati na tržište samo ako ispunjava zahtjeve utvrđene ovim zakonom.
(2) Prirodna mineralna voda je mikrobiološki ispravna voda koja potiče iz podzemnog vodonosnog sloja, a izvire iz jednog ili više prirodnih ili bušenih izvora. 
(3) Zabranjeno je stavljati na tržište prirodnu mineralnu vodu iz jednog izvora sa različitim trgovačkim nazivima.

(4) Prirodnom mineralnom vodom ne smatra se:

· voda koja je lijek;

· prirodna mineralna voda koja se koristi na izvoru u ljekovite svrhe u termalnim i hidrotermalnim objektima.

(5) Zabranjeno je prirodnu mineralnu vodu dezinfikovati bilo kojim sredstvom, ili dodavati bakteriostatske elemente ili vršiti druge vrste obrade kojima bi se mogao promijeniti broj živih mikroorganizama u toj vodi. 
(6) Zahtjeve koje treba da ispunjava prirodna mineralna voda, način i uslovi njenog iskorišćavanja, obrade i stavljanja na tržište propisuje Ministarstvo.
Genetski modifikovana hrana ili hrana za životinje
Član 69
(1) Genetski modifikovana hrana ili hrana za životinje je genetski modifikovan organizam (u daljem tekstu: GMO) koji se upotrebljava kao hrana, hrana proizvedena od GMO ili koja sadrži sastojke proizvedene od GMO.
(2) Hrana iz stava 1 ovog člana ne smije:
1) biti štetna za zdravlje ljudi i životinja;

2) stvarati zabludu kod potrošača;
3) se razlikovati od hrane ili hrane za životinje ili sastojaka hrane ili hrane za životinje koju bi po svojoj namjeni trebale zamijeniti, u mjeri koja dovodi u pitanje njenu nutritivnu vrijednost i bezbjednost. 
(3) Zabranjeno je stavljati na tržište genetski modifikovanu hranu za upotrebu kao hranu ili hranu koja sadrži ili se sastoji od GMO i hranu proizvedenu od ili koja sadrži sastojke proizvedene od GMO ako nijesu odobreni u skladu sa ovim zakonom i posebnim propisom kojim se uređuje GMO.
(4) Bliže zahtjeve koje treba da ispunjava genetski modifikovana hrana ili hrana za životinje, uslove, način za njeno odobravanje iz stava 3 ovog člana i stavljanje na tržište i način označavanja propisuje Ministarstvo.
X. SPECIFIČNA PRAVILA ZA HRANU ZA ŽIVOTINJE

Opšte obaveze 
Član 70
(1) Subjekat u poslovanju hranom za životinje u svim fazama proizvodnje, prerade i distribucije hrane za životinje, u okviru djelatnosti koju obavlja i koja je pod njegovom kontrolom, dužan je da obezbijedi da hrana za životinje ispunjava zahtjeve utvrđene ovim zakonom. 

(2) Pri ishrani životinja koje se uzgajaju za proizvodnju hrane, držalac životinje je dužan da preduzima mjere i sprovodi postupke radi smanjenja na najmanju moguću mjeru opasnosti od biološke, hemijske i fizičke kontaminacije hrane za životinje, životinja i životinjskih proizvoda.
Zahtjevi za higijenu hrane za životinje u poslovanju hranom za životinje 
Član 71
(1) Subjekat u poslovanju hranom za životinje dužan je da obezbjedi ispunjavanje zahtjeva za higijenu hrane za životinje utvrđene ovim zakonom i drugim propisima, u svim fazama proizvodnje, prerade i distribucije hrane za životinje, koje su pod njegovom kontrolom.

(2) Zahtjevi iz stava 1 ovog člana primjenjuju se na:

1) subjekte u poslovanju hranom za životinje u svim fazama proizvodnje, prerade i distribucije hrane za životinje, počev od primarne proizvodnje hrane za životinje do, i uključujući stavljanje na tržište; 

2) ishranu životinja koje se koriste za proizvodnju hrane; 

3) uvoz i izvoz hrane za životinje. 
(3) Bliže zahtjeve za higijenu hrane za životinje i dobru praksu za ishranu životinja propisuje Ministarstvo.
Izuzeci za određene zahtjeve higijene hrane za životinje

Član 72
(1) Zahtjevi za higijenu hrane za životinje iz člana 71 ovog zakona, ne primjenjuju se na:

1) proizvodnju hrane za životinje za potrebe sopstvenog domaćinstva za životinje koje se:

· koriste za proizvodnju hrane, za potrebe sopstvenog domaćinstva i 

· ne uzgajaju za proizvodnju hrane;
2) ishranu životinja koje se koriste za proizvodnju hrane za potrebe sopstvenog domaćinstva ili za djelatnosti iz člana 40 stav 1 tačka 3 (direktno snabdjevanje);
3) ishranu životinja koje se ne uzgajaju za proizvodnju hrane; 
4) direktno snabdjevanje malim količinama hrane za životinje iz primarne proizvodnje, od strane proizvođača na lokalnom nivou, za upotrebu na lokalnim poljoprivrednim gazdinstvima;
5) maloprodaju hrane za kućne ljubimce. 
(2) Zahtjeve za higijenu hrane iz stava 1 ovog člana, vrste djelatnosti, male količine i kriterijume za određivanje malih količina hrane za životinje iz primarne proizvodnje i lokalno tržište iz stava 1 tačka 4 ovog člana propisuje Ministarstvo.

Posebne obaveze
Član 73
(1) Subjekat u poslovanju hranom za životinje dužan je da u svim fazama primarne proizvodnje hrane za životinje sa pratećim djelatnostima obezbijedi ispunjenost zahtjeva iz člana 71 stav 3 ovog zakona. 

(2) Prateće djelatnosti iz stava 1 ovog člana su: 

· prevoz, skladištenje i postupanje sa primarnim proizvodima na mjestu proizvodnje;

· poslovi prevoza pri isporuci proizvoda od mjesta proizvodnje do objekta;

· miješanje hrane za životinje isključivo za potrebe sopstvenog gazdinstva bez upotrebe dodataka hrani za životinje ili premiksa, osim silažnih dodataka.

(3) Subjekat u poslovanju hranom za životinje dužan je da u svim postupcima, osim postupaka iz stava 2 ovog člana, uključujući i miješanje hrane za životinje za potrebe sopstvenog gazdinstva prilikom upotrebe dodataka hrani za životinje ili premiksa, osim silažnih dodataka, ispunjava zahtjeve za higijenu hrane za životinje. 

(4) Subjekat u poslovanju hranom za životinje dužan je da obezbijedi: 

1) usaglašenost sa posebnim mikrobiološkim kriterijumima za hranu za životinje;

2) preduzimanje i drugih mjera ili postupaka za ispunjavanje ciljeva ovog zakona. 

(5) Subjekat u poslovanju hranom za životinje može prema vrsti djelatnosti koju obavlja primjenjivati vodiče, uputstva i instrukcije koji će se, primjereno vrsti hrane za životinje, izraditi u skladu sa članom 51 ovog zakona.

(6) Na gazdinstvu na kojem se uzgajaju životinje za proizvodnju hrane (farma), držalac životinja je dužan da primjenjuje dobru uzgojnu i dobru praksu za ishranu životinja. 

(7) Subjekat u poslovanju hranom za životinje, uključujući i farme iz stava 6 ovog člana, dužan je da za ishranu životinja za proizvodnju hrane koristi samo hranu za životinje koja potiče iz objekata koji su registrovani i/ili odobreni u skladu sa ovim zakonom.

Analiza opasnosti i kritične kontrolne tačke

Član 74
(1) Subjekat u poslovanju hranom za životinje, osim subjekta u poslovanju hranom za životinje na nivou primarne proizvodnje hrane za životinje sa pratećim djelatnostima, dužan je da uspostavi, primjenjuje i kontinuirano održava postupke zasnovane na principima HACCP u svim fazama proizvodnje, prerade i distribucije hrane za životinje u skladu sa članom 39 ovog zakona. 
(2) Kod svake promjene proizvoda, procesa ili bilo koje faze proizvodnje, prerade, skladištenja i distribucije, subjekat koji posluje hranom za životinje dužan je da preispituje postupak i u njega unosi potrebne izmjene. 

(3) Kao dio sistema postupaka iz stava 1 ovog člana, subjekti u poslovanju hranom za životinje mogu primjenjivati vodiče dobre prakse zajedno sa vodičima o primjeni HACCP-a, izrađenim u skladu sa članom 51 ovog zakona.
Stavljanje na tržište i korišćenje hrane za životinje
Član 75
(1) Hrana za životinje koja se stavlja na tržište mora ispunjavati zahtjeve utvrđene ovim zakonom i drugim propisima koje se odnose na ishranu životinja.

(2) Hrana iz stava 1 ovog člana ne smije da sadrži ni da se sastoji od supstanci čije je stavljanje na tržište ili korišćenje u ishrani životinja ograničeno ili zabranjeno. 

(3) Krmiva i krmne smješe mogu stavljati na tržište ako ispunjavaju uslove utvrđene ovim zakonom.
(4) Listu krmiva i krmnih smješa i uslove za njihovo stavljanje na tržište propisuje Ministarstvo.

(5) Lice koje po prvi put stavlja na tržište krmivo koje nije navedeno u Listi iz stava 4 ovog člana, dužno je da o njegovom korišćenju odmah obavjesti predstavnike Evropskog sektora u poslovanju hranom za životinje koji objavljuju registar obavještenja koji se redovno ažurira.

(6) Do dana pristupanja u članstvo Evropske unije, osoba koja po prvi put stavlja na tržište Crne Gore krmivo koje nije navedeno u Katalogu krmiva, mora odmah obavijestiti o njegovom korišćenju Organ uprave u skladu sa posebnim propisom.

(7) Hrana iz stava 1 ovog člana ne smije da sadrži nepoželjne supstance iznad propisanih maksimalno dozvoljenih količina.

(8) Bliže uslove za: stavljanje na tržište i upotrebu hrane za životinje uključujući i zahtjeve za označavanje i pakovanje; zabranjene i nepoželjne supstance u hrani za životinje i maksimalno dozvoljene količine nepoželjnih materija u hrani za životinje; laboratorijske metode i način uzimanja uzoraka hrane za životinje i program monitoringa određenih nepoželjnih supstanci u hrani za životinje propisuje Ministarstvo.
Stavljanje na tržište posebnih vrsta hrane za životinje
Član 76
(1) Hrana za životinje različitih karakteristika (posebne vrste) i dodaci hrani za životinje koja se stavlja se na tržište mora ispunjavati zahtjeve utvrđene ovim zakonom i propisima utvrđenim ovim zakonom.

(2) Zabranjeno je stavljati na tržište hranu za životinje za posebne nutritivne (hranidbene) namjene ako ne ispunjava zahtjeve propisane ovim zakonom i ako njena namjena korišćenja nije na listi predviđenih namjena korišćenja i ako ne ispunjava osnovna nutritivna svojstva za posebne nutritivne namjene sa liste iz stava 3 ovog člana.

(3) Bliže zahtjeve za proizvodnju i stavljanje na tržište i upotrebu hrane za posebne nutritive (hranidbene) potrebe, dodatke za hranu za životinje, način njihovog odobravanja i Listu namjena korišćrnja hrane za životinje za posebne nutritivne namjene, propisuje Ministarstvo 
Nepoželjne supstance u hrani za životinje

Član 77

(1) Proizvodi namijenjeni za hranu za životinje smiju se uvoziti iz trećih zemalja, stavljati na tržište i/ili koristiti ako su ispravni, originalni i tržišnog kvaliteta i ako pravilnim korištenjem ne predstavljaju opasnost za zdravlje ljudi, životinja ili životnu sredinu i nemaju negativan uticaj na stočarsku proizvodnju.

(2) Smatra se da proizvodi namijenjeni za hranu za životinje ne ispunjavaju zahtjeve iz stava 1 ovog člana ako prisustvo nepoželjnih supstanci u tim proizvodima prelazi najveću propisanu dozvoljenu količinu.

(3) Dopunske krmne smjese ne smiju, uzimajući u obzir obim propisan za njihovo korištenje u dnevnom obroku, da sadrže količine nepoželjnih supstanci koje prekoračuju količine utvrđene za potpune krmne smjese.

(4) U cilju smanjenja ili uklanjanja izvora nepoželjnih supstanci u proizvodima namijenjenim za hranu za životinje, nadležni organ u saradnji sa subjektima u poslovanju hranom za životinje utvrđuje izvore nepoželjnih materija u hrani za životinje u slučaju kada su najveće dozvoljene količine prekoračene i u slučajevima utvrđivanja povećanja, uzimajući u obzir prirodne količine tih materija u proizvodima namijenjenim za hranu za životinje.

(5) Proizvode namijenjene za hranu za životinje, koji sadrže nepoželjne supstanci u količini većoj od najveće dozvoljene količine, zabranjeno je miješati u svrhu njihovog razrjeđenja s istim ili drugim proizvodima namijenjenim za hranu za životinje.

(6) Nadležni organ određuje dodatne kriterijume prihvatljivosti procesa detoksikacije kao dopunu kriterijima utvrđenim za proizvode namijenjene za hranu za životinje koji su bili podvrgnuti takvom procesu i sprovodi nadzor i kontrolu nad sprovedenim postupkom detoksikacije i kontrole najveće dozvoljene količine nepoželjnih supstanci u detoksikovanim proizvodima namijenjenim za hranu za životinje u skladu sa ovim zakonom.

(7) Nadležni organ dostavlja Europskoj komisiji i državama članicama sve bitne informacije i nalaze o izvoru i o preduzetim mjerama za smanjenje količine ili uklanjanje nepoželjnih supstanci u okviru godišnjeg izvještaja o službenim kontrolama. 

(8) U slučajevima kada je informacija iz stava 7 ovog člana od neposrednog značaja za države članice, informacija se prenosi odmah.

(9) Nepoželjne materije u hrani za životinje, najveća dozvoljenu količina nepoželjnih supstanci, pragove za pokretanje postupka i način postupanja kod utvrđivanja izvora pojedinih nepoželjnih supstanci iz stava 3 ovog člana, programe praćenja nepoželjnih supstanci u cilju redukcije prisustva pojedinih nepoželjnih supstanci propisuje nadležni organ.

Odstupanja od maksimalno dozvoljene količine nepoželjnih supstanci
Član 78

(1) Na osnovu novih informacija ili ponovljenog razmatranja postojećih informacija, a koje ukazuju da najveća dozvoljena količina utvrđena ovim zakonom ili nepoželjna supstanca koja nije propisana ovim zakonom, predstavlja opasnost za zdravlje životinja, ljudi ili za životnu sredinu, nadležni organ može privremeno smanjiti postojeću najveću dozvoljenu količinu, utvrditi najveću dozvoljenu količinu ili zabraniti prisustvo takve nepoželjne supstance u proizvodima namijenjenim za hranu za životinje.

(2) U slučaju iz stava 1 ovog člana, nadležni organ odmah obaviještava države članice i Komisiju, navodeći razloge svoje odluke.

Medicinirana hrana za životinje

Član 79
(1) Mediciniranu hranu za životinje dozvoljeno je proizvoditi u objektu koji je odobren u skladu sa ovim zakonom i koji ispunjava propisane zahtjeve u skladu sa propisom o higijeni hrane za životinje i druge zahtjeve u pogledu skladištenja ljekovitog premiksa, intermedijalnog proizvoda i medicinirane hrane za životinje.

(2) Subjekat u poslovanju hranom za životinje iz stava 1 ovog člana dužan je da vodi dnevnu evidenciju o:

· vrsti i količini korišćenih odobrenih ljekovitih premiksa i vrsti hrane za životinje;

· vrsti i količini uskladištene i/ili stavljene na tržište medicinirane hrane za životinje ili intermedijarnih proizvoda;

· pravnom ili fizičkom licu kojem je ispuručena medicinirana hrana za životinje i/ili intermedijarni proizvod (puno ime i prezime, odnosno naziv i adresu sa poštanskim brojem), sa naznakom da li se radi o vlasniku odnosno držaocu životinje ili subjektu u poslovanju hranom za životinje koji obavlja djelatnost prometa medicinirane hrane za životinje i doktoru veterinarske medicine koji je izdao recept za mediciniranu hranu za životinje.

(3)  Subjekat iz stava 2 ovog člana dužan je da čuva najmanje pet godina od dana posljednjeg zapisa, evidenciju iz stava 2 ovog člana i recepte na osnovu kojih je isporučena medicinirana hrana i/ili intermedijarni proizvod.

(4) Subjekat u poslovanju hranom za životinje koji obavlja djelatnost prometa medicinirane hrane za životinje i/ili intermedijarnog proizvoda dužan je da isporučuje mediciniranu hranu i/ili intermedijarni proizvod direktno kupcu i isključivo na osnovu propisanog recepta, i to u originalnom pakovanju i u količini propisanoj receptom:

1) u objekat za proizvodnju medicinirane hrane uključujući i u objekat na poljoprivrednom gazdinstvu ukoliko se isporučuje intermedijarni proizvod, ili 

2) vlasniku odnosno držaocu životinja ukoliko se isporučuje medicinirana hrana.

(5) Subjekat iz stava 4 ovog člana dužan je da vodi propisanu evidenciju i da istu čuva  najmanje pet godina od dana posljednjeg zapisa, kao i recepte na osnovu kojih je isporučena medicinirana hrana i/ili intermedijarni proizvod i sertifikate koji su pratili pošiljku medicinirane hrane za životinje prilikom uvoza.

(6) Subjekat iz stava 2 i subjekat iz stava 4 ovog člana dužan je da Organu uprave da na uvid evidencije i dokumentaciju iz st. 3 i 5 ovog člana i istu dostavi na zahtjev.
(7) Bliže zahtjeve koje mora ispunjavati subjekat u poslovanju hranom za životinje, u obavljanju djelatnosti proizvodnje i prometa medicinirane hrane za životinje i/ili intermedijarnog proizvoda, subjekat iz stave 4 ovog člana za promet medicinirane hrane i/ili intermedijarnog proizvoda, za poslovanje mediciniraniom hranom za životinje na poljopprivrednom gazdinstvu, za stavljanje na tržište, označavanje i pakovanje medicinirane hrane za životinje, obrazac i sadržaj recepta za mediciniranu hranu za životinje, za uvoz medicinirane hrane za životinje, obrazac i sadržaj sertifikata kao i nadzor nad proizvodnjom, prometom i korišćenjem medicinirane hrane za životinje propisuje Ministarstvo.
XI. SLUŽBENE KONTROLE
Predmet i područje primjene 

Član 80
(1) Službenim kontrolama potvrđuje se ispunjenost propisanih zahtjeva za hranu i hranu za životinje utvrđenih ovim zakonom i zakonom kojim se uređuje inspekcijski nadzor, zdravlje i dobrobit životinja i zdravlje bilja, radi: 

1) sprječavanja, uklanjanja ili smanjena na dozvoljeni nivo rizika za zdravlje ljudi i životinja, direktno ili putem životne sredine; 

2) obezbjeđivanja slobodne trgovine i trgovine pod jednakim uslovima hranom i hranom za životinje i zaštite interesa potrošača, uključujući i označavanje i informisanje o hrani i hrani za životinje.

(2) Službene kontrole proizvoda životinjskog porijekla koji su namjenjeni ishrani ljudi vrše se u skladu sa ovim zakonom i zakonom kojim je uređeno veterinarstvo. 

(3) Način vršenja službenih kontrola iz stava 2 ovog člana propisuje Ministarstvo. 

Organizacija službenih kontrola

Član 81
(1) Službene kontrole sprovodi Ministarstvo i Organ uprave u skladu sa nadležnostima utvrđenim ovim zakonom.

(2) Službene kontrole koje se odnose na inspekcijski nadzor vrši Organ uprave preko inspektora za hranu, službenih veterinara na granici i graničnih fitosanitarnih inspektora. 
(3) Organi iz stava 1 ovog člana, dužni su da:

1) obezbijede da službene kontrole živih životinja, hrane i hrane za životinje u svim fazama proizvodnje, prerade i distribucije, kao i upotrebe hrane i hrane za životinje budu efikasne i odgovarajuće;

2) imaju pripremljene planove za hitne slučajeve i da su spremni da ih primjene u takvim situacijama;

3) obezbijede nepristrasnost, kvalitetno vršenje i dosljednost vršenja službenih kontrola na svim nivoima;

4) organizuju i sprovode službene kontrole u skladu sa čl. 88 ovog zakona, tako da informacije o izvršenim službenim kontrolama budu dostupne javnosti u najkraćem roku, osim informacija koje se smatraju poverljivim u skladu sa zakonom;

5) obezbijede efikasnu međusobnu koordinaciju i saradnju za sprovođenje službenih kontrola;
6) odrede službene i referentne laboratorije;

7) uspostave sistem službenih kontrola pri uvozu;

8) obezbjede finansijska sredstva za vršenje službnih kontrola;

9) obezbjede sprovođenje službene sertifikacije za proizvode životinjskog porijekla, u skladu sa propisima o veterinarstvu;

10) preduzimaju upravne mjere i radnje u skladu sa ovim zakonom;

11) pokrenu postupke za izricanje kaznenih mjera utvrđenih ovim zakonom;

12) sarađuju sa Evropskom komisijom.
Inspekcijski nadzor 
Hrana
Član 82
(1) Inspekcijski nadzor nad hranom u sprovođenju ovog zakona i propisa donijetih na osnovu ovog zakona vrše:

1) veterinarski odnosno fitosanitarni inspektori:

· na nivou primarne proizvodnje hrane životinjskog i biljnog porijekla i pratećih djelatnosti;
· prilikom izvoza hrane biljnog porijekla (voće, povrće, žitarice i ostalu hrana biljnog porijekla koja je podvrgnuta jednostavnom procesu prerade mljevenjem, sušenjem i slično);
2) inspektori za hranu:

·  na nivou proizvodnje, prerade i distribucije hrane životinjskog, biljnog porijekla, mješovite i ostale hrane i materijala koji dolaze u kontakt sa hranom (promet na veliko i malo);
· prilikom uvoza hrane neživotinjskog porijekla koja ne podliježe pooštrenim službenim kontrolama na mjestu unosa u Crnu Goru, na mjestu carinjenja;
· prilikom izvoza hrane osim hrane biljnog porijekla (voće, povrće, žitarice i ostale hrana biljnog porijekla koja je podvrgnuta jednostavnom procesu prerade mljevenjem, sušenjem i slično);
2) službeni veterinar na granici:

· prilikom uvoza i provoza (tranzita) hrane životinjskog porijekla;
3) granični fitosanitarni inspektor:

· prilikom uvoza i provoza (tranzita) hrane biljnog porijekla (voće, povrće, žitarice i ostala hrana biljnog porijekla koja je podvrgnuta jednostavnom procesu prerade mljevenjem, sušenjem i slično) i hrane neživotinjskog prijekla koja podliježe pooštrenim službenim kontrolama na mjestu unosa u Crnu Goru.
Inspekcijski nadzor 

Hrana za životinje 

Član 83 
 (1) Inspekcijski nadzor nad hranom za životinje u sprovođenju ovog zakona i propisa donijetih na osnovu ovog zakona vrše:

1)  veterinarski inspekor:

· na nivou primarne proizvodnje hrane za životinje životinjskog porijekla i pratećih djelatnosti;
· u fazi, prerade i distribucije krmiva za životinje životinjskog porijekla, medicinirane hrane za životinje, premiksa i dodataka hrani za životinje, dopunskih ili potpunih krmnih smješa za životinje, zamjena za mlijeko za ishranu životinja, hrane za životinje za posebne hranidbene namjene, veterinarska inspekcija;

2) fitosanitarni inspektor:

· na nivou primarne proizvodnje hrane za životinje biljnog porijekla i pratećih djelatnosti;

· prilikom izvoza hrane za životinje biljnog porijekla i one koja je podvrgnuta jednostavnom procesu prerade mljevenjem, sušenjem i slično);
3) granični veterinarski inspekor pri uvozu i provozu:

· krmiva za životinje životinjskog porijekla, medicinirane hrane za životinje, premiksa i dodataka hrani za životinje, dopunskih ili potpunih krmnih smješa sa dodacima hrani za životinje, zamjena za mlijeko za ishranu životinja, hrana za životinje za posebne hranidbene namjene;

4) granični fitosanitarni inspekor pri uvozu i provozu

· hrane za životinje biljnog porijekla, granična fitosanitarna inspekcija. 
 (2) Službenu kontrolu GMO hrane za životinje biljnog porijekla na nivou primarne proizvodnje i pratećih djelatnosti i pri uvozu, fitosanitarna inspekcija.
Opšte obaveze koje se odnose na organizaciju službenih kontrola

Član 84 

(1) Službene kontrole redovno se sprovode, u odgovarajućem broju, na osnovu analize rizika, uzimajući u obzir:

1) identifikovanje rizike kod životinja, u hrani ili hrani za životinje, kod subjekta u poslovanju hranom ili hranom za životinje, prilikom upotrebe hrane ili hrane za životinje ili u bilo kom procesu, u vezi sa materijalom, supstancom, radnjom ili postupcima koji mogu uticati na bezbjednost hrane ili hrane za životinje, na zdravlje ili dobrobit životinja;

2) podatke o ranijem postupanju subjekta u poslovanju hranom ili hranom za životinje u pogledu usaglašenosti hrane ili hrane za životinje sa ovim zakonom i zakonom kojim je uređeno zdravlje i dobrobit životinja;

3) pouzdanost provjera koje sprovodi subjekat u poslovanju hranom ili hranom za životinje; i

4) druge informacije koje bi mogle ukazivati na postupanje suprotno ovom zakonom.

(2) Službene kontrole sprovode se bez prethodne najave, osim u slučaju sprovođenja revizije kada je neophodno prethodno obavijestiti subjekta u poslovanju hranom i hranom za životinje, a mogu da se sprovode i ad hok (ad hoc).
(3) Službene kontrole sprovode se u svim fazama proizvodnje, prerade i distribucije hrane ili hrane za životinje i na životinjama i proizvodima životinjskog porijekla. 

(4) Službene kontrole iz stava 3 ovog člana obuhvataju kontrole poslovanja, upotrebu, skladištenje hrane ili hrane za životinje, kao i sve procese, materijale, supstance, aktivnosti ili postupke, uključujući i transport hrane, hrane za životinje i živih životinja.

(5) Službene kontrole hrane i hrane za životinje vrše se na isti način u slučaju izvoza, prilikom stavljanja na tržište i prilikom uvoza.
Unutrašnja revizija

Član 85 
(1) Organ uprave je dužan da uspostavi samostalnu organizacionu jedinicu za nezavisno sprovođenje unutrašnje revizije.

(2) Revizija iz stava 1 ovog člana, sprovodi se radi kontrole sprovođenja plana službenih kontrola, planiranih mjera i provjere efikasnosti i adekvatnosti preduzetih mjera.
(3) Jedinica iz stava 1 ovog člana utvrđuje stanje, sačinjava izvještaj i predlaže preduzimanje mjera u skladu sa rezultatima revizije kako bi se obezbijedilo postizanje ciljeva ovog zakona.

(4) Jedinica iz stava 1 ovog člana sačinjava godišnji plan za vršenje unutrašnje revizije.
(5) Način vršenja i organizacije revizije iz stava 1 ovog člana propisuje Ministarstvo.
Prenos određenih poslova u vezi sa službenim kontrolama
Član 86 
(1) Pojedini poslovi službene kontrole mogu se u skladu sa zakonom, povjeriti pravnom licu koje je akreditovano u skladu sa MEST EN ISO/IEC 17020 (u daljem tekstu: kontrolni organ) osim preduzimanja upravnih i kaznenih mjera. 
(2) Poslovi iz stava 1 ovog člana, ustupaju se na izvršavanje po zakonu kojim je uređena državna uprava, po prethodno raspisanom pozivu za iskazivanje zainteresovanosti pravnih lica za obavljanje poslova iz stava 1 ovog člana.
(3) Ministarstvo obavještava Evropsku komisiju o pravnim licima kojima su povjereni pojedini poslovi službene kontrole.

Uslovi za inspektora
Član 87
(1) Pored opštih i posebnih uslova propisanih zakonom o državnim službenicima i namještenicima, veterinarstvu i zdravstvenoj zaštiti bilja, inspektori koji vrše službene kontrole treba da:

1) su obučeni za obavljanje odgovarajućih službenih kontrola; 
2) se kontinuirano stručno usavršavaju; 
3) posjeduju multidisciplinarne sposobnosti saradnje.
(2) Obuku iz stava 1 tačke 1 ovog člana organizuje Ministarstvo.

(3) Program i način sprovođenja obuke iz stava 2 ovog člana utvrđuje Ministarstvo.
Sprovođenje službene kontrole i verifikacija

Član 88 
(1) Službene kontrole vrše se prema procedurama koje donosi Ministarstvo.
(2) Procedure iz stava 1 ovog člana sadrže upustva za lica koja vrše službene kontrole, koje naročito sadrže:
1) organizaciju nadležnih organa u vezi sa sprovođenjem službenih kontrola;

2) odnos između nadležnih organa i kontrolnog organa kojem su povjereni poslovi u vezi sa sprovođenjem službenih kontrola;

3) ciljeve koje treba postići;

4) zadatke, odgovornosti i obaveze lica koja sprovode službene kontrole;

5) postupak uzimanja uzoraka, metode i kontrolne tehnike, tumačenje rezultata i odluke koje iz njih proizlaze;

6) programe monitoringa i nadzora;

7) uzajamnu podršku u slučaju da je za službene kontrole potrebno djelovanje više država;

8) mjere koje se preduzimaju poslije službenih kontrola;

9) saradnja sa drugim službama ili odjeljenjima koje imaju slične odgovornosti;

10) provjera pogodnosti metoda uzimanja uzoraka, načina analize i testova otkrivanja;

11) bilo koju drugu aktivnost ili podatak potreban za efikasno sprovođenje službenih kontrola.
(3) Organ uprave sprovodi postupak kako bi se:
1) provjerila efikasnost (verifikacija) službenih kontrola koje se sprovode;

2) obezbjedilo preduzimanje korektivnih mjera kada je to potrebno, i prema potrebi ažurirale procedure iz stava 1 ovog člana.

(4) Ministarstvo može donijeti uputstva sa smjernicama i preporukama u vezi sa službenim kontrolama o:
1) sprovođenju i primjeni HACCP-a;

2) drugim sistemima kontrole koji su uspostavljeni od strane subjekta u poslovanju hranom i hranom za životinje za ispunjavanje propisanih zahtjeva o hrani i hrani za životinje;

3) mikrobiološkoj, fizičkoj i hemijskoj bezbjednosti hrane i hrane za životinje.
(5) Lice koje vrši službenu kontrolu sastavlja zapisnik o izvršenoj službenoj kontroli koji sadrži predmet i cilj službene kontrole, primjenjenu tehniku odnosno metodu kontrole, rezultat službene kontrole i, prema potrebi, radnje i mjere koje je subjekat u poslovanju hranom ili hranom za životinje dužan da preduzme u slučaju utvrđivanja neusaglašenosti.

(6) Zapisnik iz stava 5 ovog člana potpisuje lice koje vrši službenu kontrolu i subjekat u poslovanju hranom i hranom za životinje kojem se ostavlja primjerak zapisnika, naročito u slučaju neusaglašenosti.
Kontrolne aktivnosti, metode i tehnike
Član 89 
Službene kontrole sprovode se korišćenjem odgovarajućih kontrolnih metoda i tehnika kao što su: pregled, monitoring, nadzor, verifikacija, revizija i uzimanje uzoraka i laboratorijska ispitivanja.

Uzimanje uzoraka i laboratorijska ispitivanja
Član 90
(1) Uzimanje uzoraka i laboratorijska ispitivanja hrane i hrane za životinje prilikom službenih kontrola vrši se odgovarajućim metodama koje utvrđuje Ministarstvo odnosno metodama u skladu sa standardima i pravilima Evropske unije.
(2) Ukoliko standardima iz stava 1 nijesu propisane metode mogu se koristiti međunarodno priznate metode ili protokoli ili metode koje su razvijene u skladu sa naučnim protokolima međunarodnih institucija.
(3) Validacija metoda iz stava 2 ovog člana može se sprovesti prema međunarodno priznatom protokolu.
Uzimanje uzoraka
Član 91
(1) Uzorci uzeti prilikom sprovođenja službenih kontrola dostavljaju se laboratoriji koju ovlasti Ministarstvo (u daljem tekstu: službene laboratorije) radi laboratorijskog ispitivanja.

(2) Prilikom uzimanja uzoraka hrane i hrane za životinje za laboratorijsko ispitivanje inspektor je dužan da: 
1) uzme tri istovjetna uzoraka: službeni uzorak, uzorak za drugo mišljenje za potrebe subjekta u poslovanju hranom i hranom za životinje i treći referentni uzorak (uzorak potreban za sprovođenje daljeg ispitivanja ukoliko se rezultati analize službenog uzorka razlikuju od rezultata analize subjekta u poslovanju hranom i hranom za životinje);

2) uzme sva tri uzorka iz tačke 1 ovog stava u propisanoj količini i broju potrebnom za ispitivanje, pod istim uslovima i u isto vrijeme, od iste serije ili lota hrane ili hrane za životinje;

3) uzorke zapečati i propisno označi na mjestu uzimanja uzoraka;

4) sačini zapisnik o uzimanju uzoraka koje potpisuje ovlašćeno lice subjekta u poslovanju hranom i hranom za životinje nad kojim se vrši kontrola, kome se uručuje primjerak zapisnika;

5) odmah, a najkasnije u roku koji ne može biti duži od tri radna dana, obavijesti subjekta u poslovanju hranom i hranom za životinje od koga je uzet uzorak radi ispitivanja, o uzimanju uzorka kao i da je uzorak za drugo mišljenje ostavljen zapečaćen na mjestu uzorkovanja;

6) uzete uzorke čuva od oštećenja, a po potrebi i na odgovarajućem temperaturnom režimu do dostavljanja u službenu laboratoriju;

7) službeni uzorak bez odlaganja dostavi u službenu laboratoriju;

8) zapečati i označi uzorak za drugo mišljenje, koji se ostavlja subjektu u poslovanju hranom ili hranom za životinje, na mjestu uzimanja uzorka i te podatke unese u zapisnik uz uputstvo za čuvanje uzorka na odgovarajući način;

9)  referentni uzorak čuva u odgovarajućim uslovima u službenim prostorijama ili na drugom mjestu i taj podatak unosi u zapisnik.

(3) U slučaju da službena laboratorija ne vrši određena ispitivanja, inspector službeni uzorak upućuje na ispitivanje u laboratoriju koja je akreditovana za ispitivanje tih parametara.
(4) Listu laboratorija iz stava 3 ovog člana utvrđuje Organ uprave. 
(5) Subjekat u poslovanju hranom i hranom za životinje ima pravo u roku od 15 dana od dana prijema obavještenje o uzimanju uzorka, da zahtijeva analizu referentnog uzorka pod uslovom da je izvršio analizu i dostavio rezultate drugog uzorka uzetog za potrebe subjekta inspektoru.
(6) Referentni uzorak inspektor dostavlja u referentnu laboratoriju u Crnoj Gori ili  u referentnu laboratoriju Evropske unije.
(7) Inspektor je dužan da bez odlaganja obavijesti subjekta u poslovanju hranom i hranom za životinje o rezultatima analize.
(8) Rezultati analize referentnog uzorka su mjerodavni za dalje postupanje.
(9) Subjekat u poslovanju hranom i hranom za životinje se može odreći prava na uzorak za drugo mišljenje:

· prilikom uzimanja uzoraka odricanjem na zapisnik o uzimanju uzoraka;

· nakon dobijanja obavještenja o uzimanju uzorka, u roku ne dužem od tri radna dana od dana dobijanja obavješetenja.

(10) U slučaju iz stava 9 ovog člana, smatra se da je subjekat u poslovanju hranom i hranom za životinje saglasan sa rezultatima analize službenog uzorka i taj se rezultat smatra mjerodavnim za dalje postupanje.
(11) Referentni uzorak ne uzima se za lako kvarljivu hranu i ispitivanja mikrobioloških kriterijuma, a rezultat analize službenog uzorka smatra se mjerodavnim za dalje postupanje.
(12) Subjekt u poslovanju hranom ili hranom za životinje, čiji su proizvodi predmet uzimanja uzoraka i analize, ima pravo da zatraži dodatno stručno mišljenje, bez dovođenja u pitanje obaveze nadležnog organa da preduzme hitne mjere u slučaju iznenadne opasnosti.

(13) U slučaju iz stava 12 ovog člana mora se obezbijediti dovoljan broj uzoraka za dodatno stručno mišljenje, osim kada to nije moguće, u slučaju lako kvarljivih proizvoda ili vrlo malih količina raspoloživih materija.

(14) Sa uzorcima se mora postupati i moraju biti označeni na propisan način, tako da je obezbjeđena njihova cjelovitost i podobnost za predviđene analize.

(15) Bliže uslove o načinu uzimanja uzoraka, količini i označavanju i uslovima transporta uzorka, i metode laboratorijskih ispitivanja i uputstva za uzimanje uzoraka za hranu i hranu za životinje propisuje Ministarstvo.
Ovlašćene laboratorije

Član 92 
(1) Analizu uzoraka uzetih sprovođenjem službenih kontrola i monitoring hrane, hrane za životinje i materijala koji dolaze u kontakt sa hranom vrše laboratorije koje ovlasti Ministarstvo (u daljem tekstu: ovlašćene laboratorije).
(2) Ovlašćenje iz stava 1 ovog člana može se izdati laboratoriji sa svojstvom pravnog lica koja je akreditovana u skladu sa standardima: 

1) ISO/IEC 17025 -„Opšti zahtjevi za nadležnost laboratorija za analizu i etaloniranje“;

2) ISO/IEC 17011 -”Opšti zahtjevi za akreditaciona tijela koja akredituju tijela za ocjenjivanje usaglašenosti”;

3) i za metode ili za metode za koje laboratorija može da dokaže da redovno i uspješno učestvuje u programima međulaboratorijskih testiranja.

(3) Laboratorija se ovlašćuje na osnovu zahtjeva i dokaza o akreditaciji iz stava 2 ovog člana.

(4) Laboratoriji iz stava 3 ovog člana Ministarstvo može oduzeti ovlašćenje ako prestane da ispunjava uslove iz stava 2 ovog člana. 
(5) U slučaju kada u Crnoj Gori nema ovlašćene laboratorije za određenu analizu, Ministarstvo određuje ovlašćenu akreditovanu laboratoriju države članice Evropske unije. 

(6) Spisak laboratorija iz stava 1 ovog člana objavljuje se u “Službenom listu Crne Gore”. 
Obaveze ovlašćene laboratorije
Član 93
(1) Ovlašćena laboratorija dužna je da:

· službene uzorke priprema, analizira i sačini izvještaj o rezultatima u skladu sa propisima;

· započne analizu odmah po dostavljnju uzoraka, a nakon završetka analize izradi izvještaj i dostavi ga inspektoru koji je dostavio uzorak;

· ukoliko nakon završene analize uzorak ne ispunjava propisane vrijednosti, izvještaj o rezultatima dostavi odmah a najkasnije u roku od 48 sati od dana izvršene analize inspektoru;

(2) Izvještaj iz stava 1 ovog člana sadrži: naziv uzorka sa podacima o hrani ili hrani za životinje odnosno oznaku proizvoda, datum dostavljanja, datum početka i završetka laboratorijskog ispitivanja, opis dostavljenog uzorka sa temperaturom na kojoj je dostavljen prema potrebi, metodi laboratorijskog ispitivanja, izjavu o usagalašenosti sa propisom.
Nacionalna Referentna laboratorija

Član 94
(1) Za određene vrste ispitivanja hrane i hrane za životinje koje vrše i referentne laboratorije Evropske unije Ministarstvo određuje jednu laboratoriju kao nacionalnu referentnu laboratoriju za to ispitivanje (u daljem tekstu: referentna laboratorija) koja ispunjava uslove iz člana 96 stav 2 ovog zakona.
(2) Jedna laboratorija može se odrediti kao referentna laboratorija za više vrsta ispitivanja.
(3) U slučaju kada u Crnoj Gori za određenu oblast ne postoji laboratorija koji ispunjava uslove utvrđene ovim zakonom, Ministarstvo može odrediti referentnu laboratoriju države članice Evropske unije ili Evropskog udruženja slobodne trgovine (EFTA). 
(4) Način određivanja, uslove i obaveze koje mora ispuniti laboratorija iz stava 1 ovog člana propisuje Ministarstvo.
(5) Listu referentnih laboratorija iz st. 1 i 2 ovog člana Ministarstvo objavljuje u “Službenom listu Crne Gore” i dostavlja Evropskoj komisiji, referentnim laboratorijama Evropske unije i državama članice Evropske unije.
Obaveze referentne laboratorije

Član 95
(1)  Referentna laboratorija dužna je da:

1) sarađuje sa referentnom laboratorijom Evropske unije iz oblasti ovlašćenja;

2) koordinira u aktivnostima ovlašćenih laboratorija odgovornih za laboratorijsko ispitivanje uzoraka; 

3) prema potrebi, sprovodi međulaboratorijske testove za ovlašćene laboratorije;

4) dostavlja informacije nadležnim organima i ovlašćenim laboratorijima referentnih laboratorija Evropske unije;

5) pruža stručnu i tehničku pomoć Ministarstvu u sprovođenju hitnih mjera i druge poslove u skladu sa zakonom.
XII. SLUŽBENE KONTROLE PRI UVOZU HRANE I HRANE ZA ŽIVOTINJE 
Granična inspekcijska mjesta

Član 96
(1) Hrana i hrane za životinje, koja podliježe službenoj kontroli, može se uvoziti u Crnu Goru, samo preko određenih graničnih inspekcijskih mjesta u skladu sa zakonom na kojima je uspostavljen veterinarski odnosno fitosanitarni inspekcijski i carinski nadzor.
(2) Lista određenih graničnih inspekcijskih mjesta iz stava 1 ovog člana objavljuje se na internet stranici Ministarstva.
(3) Izuzetno od stava 1 ovog člana, za uvoz hrane i hrane za životinje koja ne podliježe obaveznom pregledu na granici, pregled se može obavljati i na drugim mjestima u skladu sa ovim zakonom, zakonom o veterinarstvu i zakonom o zdravstvenoj zaštiti bilja.
Saradnja nadležnih organa na granici

Član 97
(1) Na graničnim inspekcijskim mjestima iz člana 96 stav 1 i ulaznim mjestima iz člana 101 ovog zakona u sprovođenju službenih kontrola inspektori iz člana 81 stav 2 ovog zakona sarađuju sa službenim licima organa uprave nadležnog za poslove carine.
(2) Organ uprave nadležan za poslove carine ne smije dozvoliti unos odnosno ulaz ili promet u slobodnim zonama ili slobodnim skladištima hrane životinjskog porijekla i hrane za životinje životinjskog porijekla kao i hrane i hrane za životinje iz člana 99 stav 3 ovog zakona bez pregleda nadležnog inspektora.
(3) U slučaju uzimanja uzoraka hrane i hrane životinjskog porijekla za laboratorijska ispitivanja, službeni veterinar na granici odnosno granični fitosanitarni inspektor je dužan da obavijesti organ uprave nadležan za poslove carine i subjekat u poslovanju hranom odnosno hranom za životinje, odnosno lice odgovorno za pošiljku da se pošiljka može može staviti u promet prije dobijanja rezultata ispitivanja, pod uslovom da je sledljivost pošiljke obezbjeđena.
(4) U slučaju stavljanja pošiljke u promet iz stava 3 ovog člana inspektori iz člana 81 stav 2 i carinska služba dužni su da sarađuju u skladu sa zakonom.
(5) Način i procedure saradnje iz stava 1 ovog člana između nadležnih organa iz člana 81 stav 1 ovog zakona i organa uprave nadležnog za poslove carine uređuje se sporazumom o saradnji. 

Službene kontrole hrane životinjskog porijekla i hrane za životinje životinjskog porijekla
Član 98
(1) Službene kontrole hrane životinjskog porijekla i hrane za životinje životinjskog porijekla, krmiva za životinje životinjskog porijekla, medicinirane hrane za životinje, premiksa i dodataka hrani za životinje, dopunskih ili potpunih krmnih smješa sa dodacima hrani za  životinje, zamjena za mlijeko za ishranu životinja, hrane za životinje za posebne potrebe ishrane životinja koje podliježu veterinarskom pregledu na graničnom inspekcijskom mjestu pri uvozu vrše se u skladu sa zakonom kojim je uređeno veterinarstvo.

Službene kontrole hrane i hrane za životinje neživotinjskog porijekla
Član 99
(1)  Službene kontrole hrane neživotinjskog porijekla i hrane za životinje neživotinjskog porijekla vrše se u skladu sa planovima kontrole iz člana 109 ovog zakona, uzimajući u obzir potencijalni rizik.
(2) Kontrole iz stava 1 ovog člana vrše se za hranu i hranu za životinje neživotinjskog porijekla koja:

je u jednom od carinskih postupaka (provoz, carinsko skladištenje, unutrašnja proizvodnja, prerada pod carinskim nadzorom, privremeni uvoz).

·  ili

· se unosi u slobodne zone ili slobodna skladišta u skladu sa carinskim propisima.

(3) Preglede pošiljki hrane i hrane za životinje iz stava 1 ovog člana za koju je poznat ili postoji potencijalni rizik i koja podliježe pojačanim službenim kontrolama vrši granični fitosanitarni inspektor na graničnom inspekcijskom mjestu na kojem je uspostavljen granični fitosanitarni nadzor. 
(4) Lista hrane iz stava 2 ovog člana, učestalost kontrola kao i troškovi za sprovođenje tih kontrola utvrđuju se propisom Ministarstva.
Način kontrole hrane neživotinjskog porijekla ili hrane za životinje 
neživotinjskog porijekla

Član 100
(1) Službene kontrole hrane neživotinjskog porijekla i hrane za životinje neživotinjskog porijekla obuhvatuju dokumentacijski pregled, identifikacijski pregled pošiljke slučajnim odabirom uzoraka, i po potrebi, fizički pregled. 

(2) Učestalost fizičkih pregleda, zavisi od:

1) rizika, prema vrstama hrane ili hrane za životinje;

2) rezultata ranijih provjera ispunjenosti zahtjeva za hranu ili hranu za životinje koja se uvozi, objekta porijekla pošiljke kao i subjekata u poslovanju hranom ili hranom za životinje, koji uvoze ili izvoze tu hranu; 

3) kontrola koje je izvršio subjekt u poslovanju hranom ili hranom za životinje koji je uvezao tu hranu;

4) garancija koje je dao nadležni organ zemlje iz koje se hrana ili hrana za životinje uvozi.

(3)  Način vršenja službene kontrole hrane neživotinjskog porijekla ili hrane za životinje neživotinjskog porijekla koja se uvozi propisuje Ministarstvo.
Ulazna mjesta
Član 101
(1) Službena kontrola pošiljki hrane neživotinjskog porijekla i hrane za životinje neživotinjskog porijekla prilikom uvoza vrši se na graničnom inspekcijskom mjestu (u daljem tekstu: ulazno mjesto) određenom u skladu sa zakonom kojim je uređena zdravstvena zaštita bilja 
(2) Lista ulaznih mjesta iz stava 1 ovog člana objavljuje se na internet stranici Ministarstva.

(3) Bliže uslove koje mora da ispunjava ulazno mjesto iz stava 1 ovog člana propisuje Ministarstvo.

Zajednički ulazni dokument
Član 102
(1) Subjekat u poslovanju hranom neživotinjskog porijekla i hranom za životinje neživotinjskog porijekla ili njegov ovlašćeni zastupnik (u daljem tekstu: lice odgovorno za pošiljku) dužan je da prijavi pošiljku za pregled.

(2) Troškove za pregled pošiljke i sprovođenje mjera po nalogu graničnog fitosanitarnog inspektora snosi lice odgovorno za pošiljku iz stava 1 ovog člana.
(3) Prijava pošiljke iz stava 1 ovog člana vrši se zajedničkim ulaznim dokumentom (u daljem tekstu: ZUD), najmanje jedan radni dan prije fizičkog prispjeća pošiljke na ulazno mjesto.
(4) Vrste pošiljki za koje se izdaje ZUD, obrazac ZUD–a i postupak prijave pošiljke za pregled utvrđuje Ministarstvo.

Postupak u slučaju sumnje
Član 103
(1) Ukoliko granični inspektor posumnja: da hrana ili hrana za životinje koja se uvozi ne ispunjava zahtjeve utvrđene zakonom; da identitet pošiljke ili konačno mjesto odredišta pošiljke nijesu usaglašeni; i da sertifikat koji prati pošiljku nije odgovarajući, privremeno zabranjuje stavljanje pošiljke u promet do dobijanja dokaza na osnovu kojih potvrđuje ili otklonja sumnje u neusaglašenosti. 
Postupak nakon sprovedenih službenih kontrola hrane i hrane za 

životinje iz uvoza 
Član 104
(1) Za hranu ili hrane za životinje koja se uvozi koja ne ispunjava zahtjeve utvrđene ovim zakonom i drugim propisima nadležni granični inspektor određuje službeno zadržavanje pošiljke i naređuje sprovođenje jedne od sledećih mjera: 

1) uništavanje hrane ili hrana za životinje;
2)  podvrgavanje posebnom postupku u skladu sa članom 105 ovog zakona;

3) povraćaj pošiljke isporučiocu van teritorije Crne Gore u skladu sa članom 106 ovog zakona;
4) korišćenje hrane ili hrane za životinje za namjene drugačije od namjena koje su prvobitno bile predviđene; 
(2) Ukoliko je hrana iz stava 1 već stavljena na tržište nadležni granični inspektor naređuje praćenje (monitoring) ili ako je neophodno, povlačenje  prije preduzimanja mjera iz stava 1 ovog člana.

(3) Za vrijeme sprovođenja mjera iz st. 1 i 2 ovog člana nadležni granični inspektor mora obezbjediti da hrana i hrana za životinje neće djelovati štetno na zdravlje ljudi ili životinja, direktno ili putem životne sredine.
(4) Ukoliko se službenim kontrolama iz čl. 98 i 99 ovog zakona utvrdi:
1) da hrana i hrana za životinje nije bezbjedna odnosno štetna po zdravlje ljudi ili životinja, nadležni granični inspektor pošiljku stavlja pod službeni nadzor (službeno zadržavanje pošiljke) do njenog uništenja ili primjene neke druge odgovarajuće mjere kako bi se zaštitilo zdravlje ljudi i životinja;

2) da pošiljka hrane ili hrane za životinje neživotinjskog porijekla, za koju se vrši pojačan nivo službene kontrole u skladu sa članom 99 stav 2 ovog zakona, nije prijavljena za pregled u skladu sa članom 102 ovog zakona, nadležni granični inspektor naređuje bez odlaganja: povlačenje hrane sa tržišta i stavljanje pošiljke pod službeni nadzor i uništavanje ili povraćaj pošiljke u skladu sa članom 106 ovog zakona. 

(5) Ukoliko nadležni granični inspektor zabrani uvoz pošiljke hrane ili hrane za životinje, o tome obavještava organ uprave nadležan za poslove carine i Ministarstvo.

(6) Ministarstvo obavještava Evropsku komisiju i države članice Evropske unije o zabrani uvoza pošiljke, nalazima i identitetu pošiljke u skladu sa postupkom iz člana 30 stav 3 ovog zakona.
Postupanje sa hranom koja ne ispunjava zahtjeve
Član 105
(1) Hrana i hrana za životinje iz člana 104 ovog zakona koja ne ispunjava zahtjeve može se: 

1) obraditi ili preraditi kako bi se hrana ili hrana za životinje prilagodila zahtjevima utvrđenim ovim zakonom ili zahtjevima druge države u koju se vraća pošiljka hrane ili hrane za životinje, uključujući prema potrebi i dekontaminaciju, osim razrjeđivanja;

2) preraditi na bilo koji drugi odgovarajući način za druge svrhe osim za ishranu ljudi ili životinja. 

(2) Postupak iz stava 1 ovog člana sprovodi se u objektima pod nadzorom nadležnog inspektora.

(3) Postupci iz stava 1 ovog člana sprovode se na način utvrđen propisom Ministarstva.
Vraćanje i preusmjeravanje pošiljke hrane ili hrane za životinje

Član 106 

(1) Pošiljka hrane i hrane za životinje koja ne ispunjava zahtjeve može se vratiti u državu porijekla –isporuke ili preusmjeriti u drugu državu samo:

1) kada je određeno odredište pošiljke u dogovoru sa licem odgovornim za pošiljku;
1. kada je lice odgovorno za pošiljku hrane ili hrane za životinje, prethodno obavijestilo nadležni organ države porijekla ili države odredišta, ako su različite, o razlozima i okolnostima zbog kojih nije dozvoljeno stavljanje na tržište hrane ili hrane za životinje i 

2. nakon dobijanja garancija od strane nadležnog organa države porijekla odnosno države odredišta, o prihvatanju pošiljku.

(2)  Vraćanje ili preusmjeravanje pošiljke hrane životinjskog porijekla i hrane za životinje životinjskog porijekla vrši se u skladu sa zakonom kojim je uređeno veterinarstvo.

(3)  Vraćanje ili preusmjeravanje pošiljke hrane neživotinjskog porijekla i hrane za životinje neživotinjskog porijekla mora se izvršiti najkasnije u roku od 60 dana od dana određivanja odredišta za povraćaj pošiljke, osim ako nije pokrenut postupak u skladu sa ovim zakonom. 

(4) Ako nije izvršen povraćaj pošiljke u roku iz stava 3 ovog člana, pošiljka se uništava, o trošku lica odgovornog za pošiljku, osim u slučaju opravdanog kašnjenja koje procjenjuje nadležni granični inspektor. 

(5)  U roku iz stava 3 ovog člana ili potvrde razloga odbijanja, nadležni granični inspektor određuje mjeru stavljanja pošiljku pod službeni nadzor. 

(6)  Nadležni granični inspektor obavještava organ uprave nadležan za poslove carine i Ministarstvo-

(7) Ministarstvo obavještava Evropsku komisiju i države članice Evropske unije o nalazima, identitetu  i krajnjem odredištu pošiljke na način utvrđen članom 30 stav 3 ovog zakona, radi sprječavanja ponovnog unošenja odbijene pošiljke.

(8) Troškove nastale sprovođenjem mjera iz čl. 103 do 106 ovog zakona snosi lice odgovorno za pošiljku. 
XIII. NAKNADE I TROŠKOVI

Član 107
(1) Sredstva za laboratorijska ispitivanja službenih uzoraka uzetih na osnovu godišnjeg plana službenih kontrola i planova monitoringa obezbjeđuju se u budžetu Crne Gore.

(2) Ukoliko rezultati ispitivanja službenih uzoraka uzetih na osnovu godišnjeg plana službenih kontrola ne ispunjavaju propisane vrijednosti, troškove ispitivanja snosi subjekat u poslovanju hranom i hranom za životinje kod kojega je uzorak uzet.
(3) Troškove dostavljanja i ispitivanja referentnog uzorka i troškove dostavljanja i ispitivanja uzorka prilikom uvoza hrane i hrane za životinje bez obzira na rezultate analize, snosi subjekat u poslovanju hranom i hranom za životinje odnosno lice odgovorno za pošiljku.
(4) Subjekat u poslovanju hranom i hranom za životinje za obavljene službene kontrole po zahtjevu odnosno prijavi za pregled plaća naknade za: izdavanje rješenja o ispunjenosti uslova za obavljanje djelatnosti u objektima koji se odobravaju odnosno registruju u skladu sa ovim zakonom, preglede pošiljki hrane neživotinjskog porijekla i hrane za životinje neživotinjskog porijekla i sertifikaciju.
(5) Naknade za obavljene službene kontrole hrane životinjskog porijekla i hrane za životinje životinjskog porijekla plaća se u skladu sa zakonom kojim je uređeno veterinarstvo.
(6) Kada se tokom službenih kontrola utvrde neusaglašenosti koje dovode do povećanja obima uobičajenih kontrolnih aktivnosti utvrđenih godišnjim planom iz člana 109 ovog zakona, subjekat u poslovanju hranom i hranom za životinje snosi troškove koji nastaju kao rezultat dodatnih kontrola.
(7) Dodatne kontrole iz stava 6 ovog člana podrazumjevaju uzimanje i laboratorijsko ispitivanje uzoraka kao i druge potrebne kontrole kojima se utvrđuje da li su preduzete korektivne mjere ili provjera i/ili dokaz o neusaglašenosti.
(8) Naknade i takse iz st. 3, 4, 5 i 6 ovog člana su prihod budžeta Crne Gore.

(9) Visina naknade iz st. 1, 3, 4 i 6 ovog člana ne može biti veća od stvarnih troškova postupka i ne može predstavljati posrednu zaštitu domaćih proizvoda ili posredno oporezivanje uvoza, odnosno izvoza.

(10) Prilikom određivanja visine naknade iz stava 9 ovog člana uzima se u obzir:

1) vrsta djelatnosti subjekta i relevantne faktore rizika;

2) interese subjekta sa manjim obimom proizvodnje;

3) tradicionalne metode koje se koriste u proizvodnji, preradi i distribuciji;

4) potrebe subjekata koji su smješteni u geografski ograničenim područjima.

(11) Kada Organ uprave istovremeno sprovodi različite službene kontrole kod jednog subjekta u poslovanju hranom i hranom za životinje, kontrole se objedinjuju i naplaćuje se nakanda za jednu vrstu kontrole. 

(12) Kriterijume za određivanje visine naknada i visine taksi, način njihovog obračunavanja i plaćanja, kao i dodatne troškove iz stava 5 ovog člana utvrđuje Vlada.

XIV. ODOBRAVANJE KONTROLA DRUGIM DRŽAVAMA PRIJE IZVOZA
Član 108

(1) Posebne kontrole hrane i hrane za životinje, koje države sprovode neposredno prije izvoza radi provjere da li proizvodi koji su namijenjeni izvozu ispunjavaju zahtjeve za uvoz, može se vršiti u skladu sa posebnim postupkom na osnovu odobrenja Organa uprave.
(2) Kontrola iz stava 1 ovog člana može se vršiti samo za hranu i hranu za životinje porijeklom iz države izvoza i odobrenje se može odnositi na jedan ili više proizvoda.
(3) U slučaju izdavanja odobrenja iz stava 1. ovog člana, može se smanjiti učestalost uvoznih kontrola hrane i hrane za životinje.
(4) Uvoz hrane u skladu sa st. 1, 2 i 3 ovog člana dozvoljava se državi izvoznici samo ako:
1) je revizijom nadležnog tijela Europske komisije ili nadležnog Organa uprave Crne Gore utvrđeno da hrana i hrana za životinje koja se izvozi ispunjava propisane ili zahtjeve koji su ekvivalentni tim zahtjevima;
2) se utvrdi da su sprovedene kontrole u državi izvoza prije isporuke proizvoda zadovoljavajuće i efikasne, i mogu zamijeniti dokumentacijski, identifikacijski i fizički pregled ili smanjiti njihovu učestalost.
(5) U odobrenju iz stava 1 ovog člana navodi se nadležno tijelo države izvoza odgovorno za sprovođene kontrole koje su prethodile izvozu. 
(6) Nadležno tijelo iz stava 5 ovog člana odgovorni su za kontakte sa Organom uprave Crne Gore.
(7)  Nadležno tijelo iz stava 6 ovog člana mora obezbijediti sertifikaciju svake pošiljke prije unošenja u Crnu Goru.
(8) Ukoliko se službenom kontrolom utvrdi da uvezene pošiljke iz stava 2 ovog člana ne ispunjavaju zahtjeve utvrđene ovim zakonom, Ministarstvo obavještava Evropsku komisiju i države članice i uključene subjekte u poslovanju hranom i hranom za životinje skladu sa članom 30 stav 3 ovog zakona,
(9) U slučaju iz stava 8 ovog člana povećava se broj pošiljaka koje se provjeravaju i prema potrebi, zadržava odgovarajući broj uzoraka u odgovarajućim uslovima skladištenja za odgovarajuće laboratorijsko ispitivanje.
(10) Ako se utvrdi da u značajnom broju pošiljaka proizvoda ne odgovara podacima na sertifikatima koje je izdalo nadležno tijelo države izvoza, prestaje primjena smanjene učestalost iz stava 4 tačka 2 ovog člana.

Posebne mjere
Član 109

(1)  Mjere potrebne za obezbjeđivanje ujednačenog sprovođenja službenih kontrola pri unošenju hrane i hrane za životinje, utvrđuju se u skladu sa:
1) posebnim propisom,

2) posebnim postupkom Evropske komisije.

(2) Ministarstvo propisuje bliže uslove za: 

1) hranu i hranu za životinje koja se uvozi ili podliježe jednom od carinskih postupaka
: (provoz, carinsko skladištenje, unutrašnja proizvodnja, prerada pod carinskim nadzorom, privremeni uvoz);

2) hranu koja služi za snabdijevanje posade i putnika u međunarodnim prevoznim sredstvima;

3)  hranu i hranu za životinje koja se naručuje poštom, telefonski ili putem interneta i isporučuje kupcu;

4)  hranu za životinje namijenjenu kućnim ljubimcima ili konjima i hranu koju nose putnici i posada međunarodnih prevoznih sredstava;

5) za pošiljke porijeklom iz Evropske unije koje se vraćaju iz neke treće zemlje;

6)  za dokumentaciju koji moraju pratiti pošiljke pri uzimanju uzoraka.
XV.  PLANOVI KONTROLE

Višegodišnji planovi službene kontrole

Član 110
(1) Službene kontrole hrane i hrane za životinje vrše se na osnovu višegodišnjeg plana službenih kontrola (u daljem tekstu: višegodišnji plan) koji donosi Ministarstvo.
(2) Višegodišnji plan iz stava 1 ovog člana redovno se ažurira i dostavlja na zahtjev Evropskoj komisiji.

(3) Plan iz stava 1 ovog člana sadrži opšte inforamacije o strukturi i organizaciji sistema kontrole hrane i hrane za životinje, klontroli zdravlja i dobrobiti životinja, a naročito:

1) strateške ciljve plana i prioriteta kontrola;

2) kategorizaciju rizika po aktivnostima koje sadrži;
3) nadležnim organima i njihovim obavezama i odgovornostima i dostupnim resursima;

4) opštoj organizaciji i upravljanju službenim kontrolama na nacionalnom nivou uključujući i službene kontrole u pojedinačnim objektima;

5) sistemima kontrole koji se primjenjuju u različitim oblastima i koordinaciji između različitih službi nadležnih organa odgovornih za službene kontrole u tim oblastima;

6) o dodjeli poslova službene kontrole kontrolnim organima;

7) metodama kojima će se sprovoditi kontrole u skladu sa članom 81 stav 3 ovog zakona;

8) načinu sprovođenja obuke lica koja vrše službene kontrole iz člana 87 ovog zakona;

9) prinjeni procedura iz člana 88 st. 1, 2, 5 i 6 ovog zakona;

10) organizaciji i sprovođenju planova u kriznim situacijama i mjera u slučaju bolesti životinja ili bolesti koje se prenose hranom, kontaminacije hrane i hrane za životinje, kao i ostalih rizika po zdravlje ljudi;

11) organizaciji saradnje.
(4) Višegodišnji planovi prilagođavaju se i mijenjaju u toku primjene uzimajući u obzir:

1) nove propise;
2) pojavu novih bolesti ili ostalih opasnosti po zdravlje;
3) značajnije promjene u strukturi, upravljanju ili poslovanju nadležnih organa;
4) rezultate službenih kontrola država članica;
5) rezultate kontrola koje se sprovodi Evropska komisija;
6) bilo kakve izmjene upustava iz člana 111;
7) naučnim saznanjima;
8) rezultatima revizija koje sprovodi neka treća zemlja u pojedinoj državi članici.
Način izrade višegodišnjih planova 

Član 111
(1) Višegodišnji planovi iz člana 110 izrađuju se u skladu sa upustvima Evropske Komisije.

(2) Uputstva iz stava 1 ovog člana obuhvataju:
1) dosljedan, sveobuhvatan i integrisani pristup službenim kontrolama hrane i hrane za životinje, zakona o zdravlju i dobrobiti životinja i obuhvataju sve sektore i sve faze lanca hrane i hrane za životinje, uključujući uvoz i unošenje;
2) identifikaciju prioriteta prema opasnostima i kriterijumima za kategorizaciju rizika određenih djelatnosti i najdjelotvornije postupke kontrole;
3) identifikaciju ostalih prioriteta i najdjelotvornije postupke kontrole;
4) identifikaciju svih faza proizvodnje, prerade i distribucije hrane i hrane za životinje, uključujući i upotrebu hrane za životinje, radi najpouzdanijih i indikativnih informacija o poštovanju propisa o hrani i hrani za životinje;
5) prihvatanje najbolje prakse na svim nivoima sistema kontrole;
6) razvoj efikasnih kontrola sistema ulaženja u trag;
7) obezbjeđivanje savjetovanje o razvoju sistema evidencije izvršavanja i rezultata kontrolnih mjera;
8) norme i standarde međunarodnih organa i preporuke u vezi sa organizacijom i radom javnih službi;
9) obuhvataju kriterijume za sprovođenje revizije iz člana 85 ovog zakona;
10) strukturu godišnjih izvještaja iz člana 111 ovog zakona i informacije koje se u njima navode;
11) glavne pokazatelje uspješnosti koji se primjenjuju pri procjeni višegodišnjih nacionalnih programa kontrole.
Godišnji plan službenih kontrola
Član 112
(1) Višegodišnji plan sprovodi se na osnovu godišnjih planova službene kontrole hrane i hrane za životinje (u daljem tekstu: godišnji plan).

(2) Godišnji plan iz stava 1 ovog člana donosi Ministarstvo do 31. decembra tekuće za narednu godinu.
(3) Izvještaj o sprovođenju višegodišnjeg i godišnjeg plana kontrole dostavlja se Vladi Crne Gore i Evropskoj komisiji do 30 juna tekuće za prethodnu godinu.

(4)  Izvještaj iz stava 3 ovog člana naročito sardži informacije o:
a. izmjenama višegodišnjeg plana;
b. rezultate službenih kontrola i revizija sprovedenih u prethodnoj godini u skladu sa višegodišnjim planovima;
c. vrsti i broju utvrđenih slučajeva neusaglašenosti;
d. mjerama kojima se obezbjeđuje efikasno sprovođenje višegodišnjih planova, uključujući i mjere zabrane, ograničenja i rezultate tih mjera.

Monitoring
Član 113
(1) Praćenje bezbjednosti hrane i hrane za životinje vrši se na osnovu godišnjih programa monitoringa radi praćenja mikrobioloških, hemijskih i bioloških rizika u hrani i hrani za životinje u skladu sa ovim zakonom.
(2) Programe iz stava 1 ovog člana donosi Ministarstvo.
(3) Programi iz stava 1 ovog člana sadrže vrste mikrobioloških, hemijskih i bioloških rizika u hrani i hrani za životinje, uslove i način sprovođenja monitoringa, metode kontrole, uslove i način uzimanja i čuvanja uzoraka, vođenje evidencije o uzorcima i metode laboratorijskih ispitivanja. 
(4) Programi monitoringa iz stava 1 ovog člana sadrže i finansijska sredstva potrebna za finansiranje programa, mjere koje će se preduzeti u slučaju prisustva mikrobioloških, hemijskih i bioloških rizika, strukturu organa i organizacija za sprovođenje programa i druge parametre od značaja za sprovođenje programa.
(5) Program monitoringa iz stava 2 ovog člana donosi se do kraja tekuće za narednu godinu.
(6) Sredstva za sprovođenje programa obezbjeđuju se u budžetu Crne Gore.

XVI. OBAVEZE I OVLAŠĆENJE INSPEKTORA 
Član 114 
(1)  U sprovođenju službenih kontrola inspektori iz čl. 82 i 83 ovog zakona, pored obaveza i ovlašćenja utvrđenih zakonom o inspekcijskom nadzoru, imaju prava i obaveze i da: 

1) sprovode službene kontrole u skladu sa čl. 88 i 89 ovog zakona;

2) uzimaju uzorke u skladu sa članom 91 ovog zakona:

3) vrše provjeru kontrolnih sistema koje su uspostavili subjekti u poslovanju  hranom i hranom za životinje i dobijenih rezultata,

4)  vrše preglede:

· objekata u kojima se obavljaju djelatnosti poslovanja hranom i hranom za životinje, uključujući i primarnu proizvodnju, okruženje objekta, prostorije, opremu, sredstva za transport, hrane i hrane za životinje; 
· sirovina, sastojaka, pomoćnih sredstava koja se koriste tokom prerad i obrade i ostalih proizvoda koji se koriste u pripremi i proizvodnji hrane i hrane za životinje;

· poluprerađenih proizvoda, materijala i predmeta koji dolaze u kontakt sa hranom;

· procesa i proizvoda za čišćenje i održavanje, kao i upotrebu pesticida;

· označavanja, prezentiranja i reklamiranja hrane;

5) vrše provjeru zahtjeva za higijenu hrane u objektima u kojima se obavlja djelatnost poslovanja hranom i hranom za životinje;

6) vrše procjenu uspostavljenih postupaka od strane subjekta u poslovanju hranom: dobre proizvođačke prakse, dobre higijenske prakse, dobre uzgojne prakse, HACCP sistema, uzimajući u obzir upotrebu uputstava i vodiča koji su izrađeni u skladu sa ovim zakonom; 
7) vrše provjeru uspostavljenog sistema sledljivosti;

8) vrše provjeru uzorkovanja hrane odnosno hrane za životinje od strane subjekta u poslovanju hranom odnosno hranom za životinje i procjena rezultata i učestalosti uzorkovanja;

9) vrše pregled dokumentacije i ostalih evidencija koje mogu biti od značaja za procjenu usaglašenosti sa propisima o hrani i hrani za životinje;

10) očitavaju zabilježene vrijednosti na mjernim instrumentima subjekta u poslovanju hranom i hranom za životinje;

11) vrše kontrole koristeći primjenu opreme Organa uprave, kako bi se potvrdili rezultati dobijeni mjerenjem koje je izvršio subjekat u poslovanju hranom i hranom za životinje;

12) sprovode i bilo koje druge potrebne službene aktivnosti kako bi se obezbijedila ispunjenost ciljeva ovog zakona. 

Upravne mjere i radnje

Član 115
(1) Pored upravnih mjera i radnji utvrđenih zakonom kojim je uređen inspekcijski nadzor, inspektori iz čl. 82 i 83 ovog zakona, kada utvrde neusaglašenost sa zahtjevima utvrđenim ovim zakonom i drugim propisima, imaju i obavezu i ovlašćenja da:

1) naredi privremene mjere predostrožnosti u skladu sa članom 12 ovog zakona;
2) naredi uspostavljanje sledljivosti u svim fazama proizvodnje, prerade i distribucije hrane i hrane za životinje u skladu sa članom 26 ovog zakona;
3) narediti povlačenje hrane sa tržišta od strane subjekta u poslovanju s hranom u skladu sa članom 27 ovog zakona;
4) naredi efikasno i tačno obavještavanje odnosno povlačenje hrane za životinje sa tržišta od strane subjekta u poslovanju s hranom za životinje u skladu sa članom 28 ovog zakona;
5) naredi sprovođenje uzorkovanja hrane, odnosno hrane za životinje od strane subjekta u poslovanju s hranom i hranom za životinje s povećanom učestalošću;
6) zabrani stavljanje na tržište hrane za koju nije sproveden postupak  procjene rizika u skladu sa članom 11 st. 2 i 3 ovog zakona;
7) narediti otklanjanje neusaglašenosti utvrđenih službenom kontrolom i odrediti rok za otklanjanje neusaglašenosti;
8) privremeno zabrani proizvodnju i stavljanje na tržište hrane i hrane za životinje za koju postoji sumnja u bezbjednost do dobijanja rezultata laboratorijskih ispitivanja i/ili procjene rizika u skladu sa članom 11. st. 2 i 3. ovog zakona;
9) privremeno zabrani proizvodnju i stavljanje na tržište hrane za koju postoji sumnja da ne ispunjava zahtjeve za higijenu hrane utvrđene ovim zakonom;
10) naredi sprovođenje posebnih higijenskih mjera u skladu sa članom 36 stav 3 ovog zakona;
11) naredi uspostavljanje, primjenu i kontinuiranio održavanje postupaka zasnovanim na principima HACCP-a u svim fazama proizvodnje, prerade i distribucije hrane nakon primarne  proizvodnje i pripadajućih djelatnosti u skladu sa članom 38 ovog zakona;
12) naredi subjektu u poslovanju hranom sprovođenje mjera  u skladu sa članom 41 stav 2 i i izradu i primjenu planova uzorkovanja u skladu sa stavom 41 stav 3 ovog zakona;
13) naredi, po potrebi, subjektu u poslovanju hranom sprovođenje studijskih ispitivanja hrane u skladu sa članom 41 stav 4 ovog zakona;
14) zabrani obavljanje djelatnosti u objektima koji nijesu odobreni odnosno registrovani u skladu sa ovim zakonom;
15) naredi uništavanje nebezbjedne hrane ili hrane za životinje na propisan način;
16) naredi obradu i rukovanje hrane ili hrane za životinje na propisan način;
17) zabrani reklamiranje i označavanje hrane ili hrane za životinje na način koji može da dovede u zabludu potrošača;
18) zabrani upotrebu objekta, prostorija, opreme i prevoznih sredstava kada ne ispunjavaju propisane zahtjeve;
19) zabrani upotrebu materijala, ambalaže i predmeta koji dolaze u kontakt s hranom ili hranom za životinje koji bi mogli da ugroze zdravlje ljudi i životinja i dovedu do promjena u sastavu hrane ili hrane za životinje ili do promjena njenih senzornih svojstava pod uobičajenim i predviđenim uslovima upotrebe;
20) zabrani rad licima koja rukuju i dolaze u kontakt sa hranom ili hranom za životinje koja ne ispunjavaju propisane zahtjeve u pogledu lične higijene;
21) preduzima i druge mjere u skladu sa zakonom.
(2) Žalba izjavljena na rješenje lica inspektora ne odlaže izvršenje rješenja.
(3) Inspektori iz stava 1 ovog člana imaju pravo i obavezu da donesu usmeno rješenje za izvršenje određenih mjera u cilju predostrožnosti i hitnosti:
1) kada identifikovani rizik za zdravlje ljudi tokom sprovođenja službene kontrole zahtijeva da se određena mjera preduzme odmah, bez odlaganja;
2) kada postoji opasnost od prikrivanja, zamjene ili uništavanja hrane ili hrane za životinje ili dokaza ako se mjera ne preduzme odmah
(4) Inspektori u obavljanju službene kontrole imaju pravo i obavezu da narede izvršenje usmenog rješenja odmah a koje unosi u zapisnik o izvršenom pregledu.
(5) Pored upravnih mjera i radnji utvrđenih zakonom kojim je uređen inspekcijski nadzor, inspektori iz čl. 82 i 83 ovog zakona, koji vrše inspekcijski nadzor na graničnom inspekcijskom mjestu, ulaznom mjestu ili mjestu krajnjeg odredišta pošiljke (carinsko skladište) kada utvrde neusaglašenost sa zahtjevima utvrđenim ovim zakonom i drugim propisima na pošiljci koja se uvozi u Crnu Goru ili provozi preko teritorije Crne Gore preduzimaju mjere u skladu sa članom 103 do107 ovog zakona.
(6) Inspektori iz stava 1 ovog člana, po potrebi, prilikom preduzimanaja mjera iz stava 1 i 2 ovog člana mogu da zatraže mišljenje i uzmu u obzir procjenu rizika koju je izdala Evropska agencija za bezbjednost hrane, Organ uprave iz člana 7 stav 3 ovog ili ovlašćene stručne i naučne institucije.
XVII. KAZNENE ODREDBE
Član 116
(1) Novčanom kaznom od 500 eura do 20.000 eura  kazniće se za prekršaj pravno lice, ako:

1) stavlja na tržište hranu koja nije bezbjedna (čl. 19, 20 i 21);

2) stavlja na tržište hranu za životinje i hrani životinje koje služe za proizvodnju hrane hranom za životinje koja nije bezbjedna (čl. 22 );

3) prilikom stavljanja na tržište hranu ili hranu za životinje reklamira i/ili predstavlja, oblikom, izgledom ili pakovanjem, načinom  dizajniranja ili okruženjem u kojem je izložena hrana ili hrana za životinje, kao i informacijama dostupne putem medija, na način da dovodi potrošača odnosno kupca u zabludu (član 24);

4) ne obezbijedi da hrana i hrana za životinje u svim fazama proizvodnje, prerade  i  distribucije ispunjava zahtjeve  propisane ovim zakonom I ne sprovodi kontrole ispunjavanja zahtjeva (član 25);

5) u poslovanju hranom ili hranom za životinje ne uspostavi sledljivost u svim fazama  proizvodnje, prerade i distribucije hrane, hrane za životinje i životinja koje služe za proizvodnju hrane i supstanci koje se dodaju ili za koje se očekuje da će biti dodate u hranu ili hranu za životinje (član 26 stav 1);

6) u poslovanju hranom ili hranom za životinje bez odlaganja ne pokrene postupak povlačenja hrane ili hrane za životinje sa tržišta, kada posumnja ili utvrdi da hrana ili hrana za životinje koju je uvezao, proizveo, preradio ili distribuirao ne ispunjava propisane zahtjeve i o tome ne obavijesti nadležni organ (član 27 stav1 i član 28 stav1);

7) u poslovanju hranom ili hranom za životinje ne obavijesti potrošače ili vlasnika odnosno držaoca životinja o razlozima za povlačenje hrane ili hrane za životinje (član 27 stav 2 i član 28 stav 3);

8) u poslovanju hranom ili hranom za životinje u   prodaji na malo ili distribuciji koja ne uključuje pakovanje ili označavanje hrane ili hrane za životinje, ne pokrene postupak povlačenja sa tržišta hrane ili hrane za životinje, ne sarađuje sa proizvođačem i Organom uprave i drugim nadležnim organima i  ne pruža potrebne  informacije u pogledu sledljivosti hrane ili hrane za životinje (član 27 stav 3 i član 28 stav 4);

9) ne postupi u skladu sa članom 34;

10) ne uspostavi i ne sprovodi primjereno djelatnosti opšte i posebne zahtjeve za higijenu hrane (član 36 stav 1);

11) u poslovanju hranom životinjskog porijekla koji obavlja primarnu proizvodnju saa pratećim djelatnostima, odnosno djelatnost nakon primarne proizvodnje, pored opštih I posebnih zahtjeva za higijenu hrane ne uspostavi I ne sprovodi I posebne zahtjeve za proizvode životinjskog porijekla (član 36 stav 2);

12) u poslovanju hranom prema vrsti hrane ne sprovodi I posebne mjere za higijenu hrane radi obezbjeđenja usaglašenosti usaglašenosti sa zahtjevima za kontrolu temperaturnog režima za hranu, održavanja hladnog lanca, uzimanja uzoraka i laboratorijskih ispitivanja i 

ispunjavanje drugih zahtjeva utvrđenih ovim zakonom (član 36 stav 3);
13) u poslovanju hranom ne obezbijedi da lica koja dolaze u neposredan kontakt sa hranom u svim fazama proizvodnje, prerade i distribucije, ne dobiju instrukcije I ne budu obučena o pravilima higijene hrane u vezi poslova koje obavljaju,  ne obezbijedi da lica koja su odgovorna za razvoja I održavanje procedura ili za primjenu odgovarajućih vodiča budu obučena o primjeni načela HACCP-a(član 38 stav 1 tač.1 i 2);

14) u poslovanju hranom ne uspostavi,ne primjenjuje i kontinuirano ne održava postupke zasnovane na principima HACCP u svim fazama proizvodnje, prerade i distribucije hrane nakon primarne proizvodnje i pratećih  djelatnosti i prilikom izmjene u proizvodu, procesu ili fazi proizvodnje ne izvrši izmjene po potrebi  uspostavljenih postupaka (član 38 st. 1 i 3);

15) u poslovanju hranom u svakoj fazi proizvodnje, prerade i distribucije, uključujući i prodaju hrane na malo, ne preduzima mjere zasnovane na načelima HACCP-a, uz primjenu dobre higijenske prakse, na način da se snabdijevanje, rukovanje i obrada sirovina i hrane vrši pod kontrolom uz ispunjavanje mikrobioloških kriterijuma za higijenu procesa, poštuju kriterijumi bezbjednosti hrane tokom roka upotrebe proizvoda, pod utvrđenim uslovima distribucije, čuvanja i upotrebe i ne  izradi plan uzorkovanja gotove hrane i briseva površina radi validacije i verifikacije svojih postupaka (član 41 stav 2 i 3);

16) u poslovanju hranom životinjskog porijekla ne ispunjava pored zahtjeva iz čl. 36, 38, 39 i 41 ovog zakona i posebne zahtjeve higijene za neprerađene i prerađene proizvode životinjskog porijekla. (član 42 stav 1);

17) u poslovanju hranom stavlja na tržište hranu životinjskog porijekla, koja  potiče iz objekata koji nije odobren u skladu sa članom 48 ovog zakona  i koja nije označena zdravstvenom ili identifikacionom oznakom (član 44 stav 1);

18) otpočne obavljanje djelatnosti prije podnošenja, Organu uprave, zahtjeva za registraciju objekta (član 46 stav 1);

19) započne obavljanje djelatnosti u objektu koji podliježe odobravanju bez odobrenja  i otpočne obavljanje djelatnosti prije podnošenja, Organu uprave, zahtjeva za odobravanje objekta (član 48 st. 1 i 2);

20) ne obavijesti Organ uprave, najkasnije u roku od 30 dana, o svakoj promjeni u odnosu na odobrenu djelatnost i o privremenom prestanku obavljanja jedne ili više odobrenih djelatnosti (član 50 st. 1 i 3);

21) ne podnese zahtjev Organu uprave najmanje 15 dana prije ponovnog otpočinjanja  obavljanja djelatnosti u objektu, radi provjere ispunjavanja zahtjeva (član 50 stav 4);

22) ne obezbijedi, primjereno djelatnosti koju obavlja, informisanje potrošača pri odabiru hrane i pomoću kojih će upotrebljavati hranu na bezbjedan način uzimajući u obzir zdravstvene, ekonomske I socijalne okolnosti, ne učini dostupne tačne, jasne i lako razumljive informacije i podatke putem etikete ili na drugi odgovarajući način krajnjem potrošaču, uključujući hranu koju nude objekti javne ishrane, ugostiteljske usluge koje pružaju transportna preduzeća kao i kod prodaje na daljinu (član 52 st. 1,3 i 4);

23) pruža informacije i podatke o hrani koji dovode potrošača u zabludu i upućuju na ljekovita svojstva hrane (član 53 stav 1 i 2);

24) ne postupi u skladu sa članom 54 stav 2 i 3;

25) stavlja na tržište hranu koja nije označena oznakom koja omogućava identifikaciju serije ili lota kojem hrana pripada (član 55 stav 1);

26) stavlja na tržište prehrambene aditive, enzime, arome ili prehrambene ekstakcione rastvarače ili hranu koja sadrži prehrambene aditive, enzime, arome  ili ekstakcione rastvarače koji ne ispunjavaju uslove utvrđene ovim zakonom (član 56 stav 1, član 57 stav 1, član 58 stav 1 i član 59 stav 1);

27)  označavanjem, reklamiranjem i prezentacijom materijala ili proizvoda koji dolaze u kontakt sa hranom, dovode potrošače u zabludu (član 60 stav 2);

28)  koristi predmete i materijale koji dolaze u kontakt sa hranom koji ne ispunjavaju uslove bezbjednosti i ako prije kontakta sa hranom i prije stavljanja na tržište nijesu označena i evidentirani radi identifikacije i utvrđivanja njihove sledljivosti odgovarajućom dokumentacijom ili podacima u skladu sa ovim zakonom (član 60 st.3,4 i 5);

29)  stavlja na tržište suplemente koji ne ispunjavaju uslove utvrđene ovim zakonom i prilikom označavanja, prezentacije ili reklamiranja ukazuju da suplementi imaju svojstva prevencije liječenja ili izlečenja bolesti ljudi ili upućuju na takva svojstva (član 61 st. 1 i 2);

30)  prilikom označavanja, prezentacije i reklamiranja hrane kojoj su dodati vitamin, minerali i druge supstance ne ukazuje da uravnotežena I raznovrsna ishrana ne može obezbijediti odgovarajuće količine hranljivih materija, zavarava ili obmanjuje potrošača u pogledu hranljive vrijednosti hrane koja može proizilaziti iz dodavanja sastojaka ili ne navodi hranljive vrijednosti hrane  koja može proizilaziti iz dodavanja tih sastojaka na bilo koji način  (član 62 st.2i 3);

31)  stavlja hranu za posebne prehrambene potrebe koja nije u originalnom pakovanju i koja ne ispunjava zahtjeve u pogledu sastava i informacija (član 63 stav 1);

32)  na tržište stavlja hranu koja sadrži kontaminente u količinama štetnim za zdravlje i prelaze maksimalno dozvoljene količine (član 65 stav 4);

33)  stavlja na tržište i uvozi hranu podvrgnutu jonizirajućem zračenju koja ne ispunjava uslove utvrđene ovim zakonom i zahtjeve bezbjednosti (član 67 st.1 i 2);

34)  na tržište stavlja prirodnu mineralnu  vodu  koje ne ispunjavaju uslove propisane ovim zakonom i ako je  iz jednog izvora sa različitim trgovačkim nazivima (član 68 st.1 i 3);

35)  stavlja na tržište genetski modifikovanu za upotrebu kao hranu ili hranu koja sadrži ili se sastoji od GMO I hranu proizvedenu od ili koja sadrži sastojke proizvedene od GMO ako  nijesu odobrena u skladu sa ovim zakonom i posebnim propisom kojim se uređuje GMO (član 69 stav 3);

36)  ne obezbijedi u svim fazama proizvodnje, prerade i distribucije hrane za životinje, da ispunjava zahtjeve utvrđene ovim zakonom u okviru djelatnosti koju obavlja i koja je pod njegovom kontrolom (član 70 stav 1);

37)  ne postupi u skladu sa članom 71 stav 1 i članom 73 stav 1,3,4 i 6;

38)  u poslovanju hranom za životinje osim na nivou primarne proizvodnje hrane za životinje sa pratećim djelatnostima, ne uspostavi, ne primjenjuje i kontinuirano ne održava postupke zasnovane na principima HACCP-a u svim fazama proizvodnje, prerade i distribucije hrane za životinje u skladu sa članom 38 ovog zakona (član 74 stav 1);
39)  ne preispituje postupak kod svake promjene proizvoda, procesa ili bilo koje faze proizvodnje, prerade, skladištenja i distribucije  i ne unosi potrebne izmjene (član 74 stav 2);

40)  stavlja na tržište hranu za životinje za posebne nutritivne (hranidbene) namjene koje ne ispunjava zahtjeve propisane ovim zakonom i ako njena namjena korišćenja nije na listi predviđenih namjena korišćenja i ako ne ispunjava osnovna nutritivna svojstva za posebne nutritivne namjene sa liste iz člana 76 stav 3 (član 76 stav 2);

41)  ne čuva najmanje 5 godina od dana poslednjeg zapisa evidencije, na osnovu kojeg je isporučena medicirana hrana ili intermedijarni proizvod (član 78 stav 8);

42)  ne  vodi evidenciju u skladu sa članom 79 st. 4,5,6,7 i 10;

43)  ne vodi propisanu evidenciju, istu ne čuva najmanje 5 godina od dana poslednjeg zapisa kao i recepte na osnovu kojih je isporučena medicirana hrana ili intermedijarni proizvod i serifikate koji su pratili pošiljku medicinirane hrane prilikom uvoza (član 79 stav 10).

(2) Za prekršaj iz stava 1 ovog člana kazniće se fizičko lice i odgovorno lice novčanom kaznom od 30 eura do 2.000 eura.

(3)  Za prekršaj iz stava 1 ovog člana kazniće se preduzetnik novčanom kaznom od 150 eura do 6.000 eura.

Član 117

U slučaju ponovljenog prekršaja iz člana 91 ovog zakona subjektu u poslovanju s hranom ili hranom za životinje, osim novčane kazne, može se izreći i zaštitna mjera zabrana obavljanja djelatnosti od 90 do 180 dana.

Član 118

Subjektu u poslovanju s hranom ili hranom za životinje koji u proizvodnji i stavljanju na tržište upotrijebi aditive i druge supstance koje se ne smiju koristiti i koji ne ispunjavaju uslove utvrđene ovim zakonom , osim novčane kazne izriče se i zaštitna mjera zabrane obavljanja djelatnosti u trajanju od godinu dana.

XVIII. PRELAZNE I ZAVRŠNE ODREDBE
Donošenje propisa

Član 119
1) Podzakonski akti za sprovođenje ovog zakona donijeće se u roku od dvije godine od dana stupanja na snagu ovog zakona. 

2) Do donošenja podzakonskih akata iz stava 1 ovog člana primjenjivaće se podzakonski akti doneseni na osnovu Zakona o bezbjednosti hrane („Službeni list CG“, broj 14/07).

Nastavak poslovanja
Član 120

(1)  Subjekti u poslovanju hranom koji su do stupanja na snagu ovog zakona obavljali djelatnost na osnovu rješenja o ispunjenosti zahtjeva za obavljanje djelatnosti u objektima, nastavljaju obavljati odobrenu djelatnost do završenog postupka kategorizacije objekata i donošenja rješenja u skladu sa procjenjenom kategorijom objekta.

Procjena stanja u objektima

Član 121

(1) Procjenu stanja i kategorizaciju objekata iz člana 120 ovog zakona izvršiće komisije koju obrazuje Ministarstvo u roku od najkasnije šest mjeseci od dana stupanja na snagu ovog zakona. 

(2)  Procjena stanja iz stava 1 ovog člana vrši se neposrednim pregledom objekata o čemu se sačinjava zapisnik o utvrđenom stanju u pogledu ispunjenosti zahtjeva utvrđenih ovim zakonom koji potpisuju članovi komisije i subjekat u poslovanju hranom.

(3)  Zapisnik iz stava 2 ovog člana komisija sadrži izvještaj sa opisom usaglašenosti i neusaglašenosti objekta sa zahtjevima utvrđenim ovim zakonom.

(4) Zapisnik iz stava 3 ovog člana sačinjava se u tri primerka, od kojih se jedan primjerak uručuje subjektu u poslovanju hranom, jedan zadržava komisija i jedan se dostavlja organu uprave.

(5)  Komisija je dužna da nakon završenog neposrednog uvida i procjene stanja, na osnovu zapisnika iz stava 3 ovog člana, sačini izvjestaj sa određivanjem kategorije (I, II, III, IV) u koju je objekat razvrstan u odnosu na utvrđeno stanje sa opisom usaglašenosti odnosno neusaglašenosti objekta sa zahtjevima utvrđenim ovim zakonom, koji dostavlja organu uprave u roku od pet dana od dana sačinjavanja zapisnika. 

(6) Na osnovu izvještaja iz stava 5 Organ uprave obavještava subjekat u poslovanju hranom o kategoriji objekta. 

Podnošenje zahtjeva

Član 122
(1) Subjekti u poslovanju hranom koji su razvrstani u kategoriju I ili II, dužni su da nakon dobijanja obavještenja iz člana 120 stav 5 ovog zakona dužni su da podnesu zahtjev za izdavanje odobrenja odnosno privremenog odobrenja za obavljanje djelatnosti sa dokumentacijom propisanom ovim zakonom, u roku od 30 dana od dana dobijanja obavještenja.
(2) Subjektima iz stava 1 ovog člana, čiji su objekti razvrstani u kategoriju I na osnovu izvještaja o procjeni stanja, izdaje se odobrenje za obavljanje djelatnosti.

(3) Subjektima iz stava 1 ovog člana, čiji su objekti razvrstani u kategoriju II na osnovu izvještaja o procjeni stanja, izdaje se privremeno odobrenje za obavljanje djelatnosti na period ne duže do šest mjeseci.

(4) Subjekti iz stava 3 ovog člana dužni su da otklone utvrđene neusaglašenosti do isteka roka na koji im je izdato privremeno odobrenje.

(5)  Nakon isteka roka iz stava 3 ovog člana, komisija vrši neposredni pregled objekta iz stava 4 ovog člana radi ponovne procjene stanja objekta u odnosu na utvrđene neusaglašenosti i izvještaj o utvrđenom stanju dostavlja Organu uprave.

(6)  Subjektu koji je otklonio neusaglašenosti, u skladu sa stavom 5 ovog člana, razvrstava se u kategoriju I i Organ uprave izdaje odobrenje.

(7) Subjektu koji nije otklonio neusaglašenosti, u skladu sa stavom 5 ovog člana, razvrstava se u kategoriju III.

Privremena odobrenja i planovi unaprjeđenja

Član 123

(1)  Subjekti u poslovanju hranom koji su razvrstani u kategoriju III zbog utvrđenih neusaglašenosti većeg obima, čije otklanjanje zahtijeva duži vremenski period i subjekti iz člana 122 stav 7 ovog zakona dužni su da u roku od 180 dana od dana dobijanja obavještenja iz člana 120 stav 5 ovog zakona podnesu zahtjev za izdavanje privremenog odobrenja za obavljanje djelatnosti sa dokumentacijom propisanom ovim zakonom i planom za otklanjanje utvrđenih neusaglašenosti sa rokovima za otklanjanje utvrđenih neusaglašenosti (u daljem tekstu: Plan unaprjeđenja). 

(2) Privremeno odobrenje iz stava 1 ovog člana Organ uprave izdaje na rok određen Planom unapređenja, a najduže do 31. decembra 2018.godine.

(3) Organ uprave izdaje privremeno odobrenje iz stava 1 ovog člana nakon procijene i davanja saglasnosti na Plan unaprjeđenja, u roku od 30 dana od dana podnošenja zahtjeva sa Planom unaprjeđenja.

(4) Kontrolu sprovođenja Plana unaprjeđenja vrši komisija i sačinjava izvještaj o sprovođenju Plana unapjeđenja koji dostavlja Organu uprave.

(5) Organ uprave će oduzeti privremeno odobrenje ukoliko se na osnovu dva uzastopna izvještaja komisija utvrdi da subjekat u poslovanju hranom se ne otklanja utvrđene neusaglašenosti  u rokovima iz Plana unaprjeđenja. 
(8) Subjekatu koji je otklonio neusaglašenosti u skladu sa Planom unaprjeđenja razvrstava se u kategoriju I i Organ uprave izdaje odobrenje, na osnovu izvještaja komisije. 
(9) Subjektu koji nije otklonio neusaglašenosti, u skladu sa Planom unaprjeđenja, razvrstava se u kategoriju IV i briše se iz Registra.

(6) Objekat koji je nakon sprovedenog postupka procjene i kategorizacije iz člana 121 ovog zakona razvrstan u kategoriju IV zbog utvrđenih neusaglašenosti velikog obima i u kojima dalje obavljanje djelatnosti poslovanja hranom predstavlja neposredni rizik za zdravlje ljudi oduzima se ranije izdato odobrenje i briše se iz Registra.

(7) Hrana životinjskog porijekla koja potiče iz objekata koji imaju privremeno odobrenje označavaće se oznakama u skladu sa propisom iz stava 8 ovog člana.

(8) Način vršenja procjene stanja i kategorizacije objekata prema vrstama djelatnosti iz člana 121 ovog zakona, bližu sadržinu zapisnika i izvještaja i oznake za hranu u objektima sa privremenim odobrenjima za rad utvrđuje se propisom Ministarstva.

Uspostavljanje sistema
Član 124
(1) Sistem iz člana 30 uspostaviće se u roku od tri godine od dana stupanja na snagu ovog zakona.

Početak primjene
Član 125
Odredbe član 7 stav 3 tač. 10 i 12; član 11 stav 2; član 48 stav 13; član 51 stav 9; član 75 st. 5 i 6; član 77 stav 7; član 78 stav 2; član 86 stav 3; član 94 stav 5, član 104 stav 6 član 106 stav 7, član 108 stav 8, član 109 stav 1 tačka 2  i stav 2 tačka 5, član 110 st. 2, 4 tačka 5, član 112 stav 3 član ovog zakona primjenjivaće se od dana pristupanja Evropskoj uniji.
Član 126
Nakon pristupanja Evropskoj uniji, službene kontrole hrane i hrane za životinje, koja je namjenjena za stavljanje na tržište u zemlje članice Evropske unije vršiće se na isti način kao i kontrola hrane i hrane za životinje namjenjene stavljanju na tržište Crne Gore.

Unos na teritoriju Evropske Unije

Član 127

Hrana i hrane za životinje koja podliježe službenoj kontroli, nakon pristupanja Evropskoj uniji, može se unositi na teritoriju Evropske Unije, samo preko graničnih inspekcijskih mjesta na teritoriji Crne Gore koje odobri Evropska komisija.

Rok za donošenje plana

Član 128
(1) Višegodišnji plan službenih kontrola donijeće se u roku od tri godine od dana stupanja na snagu ovog zakona.

(2) Do donošenja plana iz stava 1 ovog člana, službene kontrole vršiće se na osnovu godišnjih plana kontrole koji donosi Organ uprave.

Osnivanje Organa uprave
Član 129

(1) Organ uprave iz člana 7 ovog zakona osnovaće se u roku od 120 dana od dana stupanja na snagu ovog zakona.

(2) Do osnivanja Organa uprava poslove Organa uprave za:

·  hranu životinjskog porijekla i hranu za životinje vršiće organ uprave nadležan za poslove veterinarstva;
· hranu biljnog porijekla na nivou primarne proizvodnje organ uprave nadležan za fitosanitarne poslove, a nakon primarne proizvodnje i ostale hrane organ državne uprave nadležan za poslove zdravlja.

Prestanak važenja propisa
Član 130

Danom stupanju na snagu prestaje da važi Zakon o bezbjednosti hrane (“Službeni list CG”, broj 14/07).
Stupanje na snagu

Član 131


Ovaj zakon stupa na snagu osam dana od dana objavljivanja u “Službenom listu Crne Gore”.

O B R A Z L O Ž E NJ E

I  USTAVNI OSNOV ZA DONOŠENJE ZAKONA

Ustavni osnov za donošenje Zakona o bezbjednosti hrane sadržan je u članu 16 tačka 5 Ustava Crne Gore, kojim je predviđeno da se zakonom, u skladu sa Ustavom, uređuju pitanja od interesa za Crnu Goru.
II RAZLOZI ZA DONOŠENJE ZAKONA

Zaštita, očuvanje i unaprjeđenje zdravlja stanovništva je jedno od temeljnih opredjeljenja definisano kroz najviša pravna akta Crne Gore. 

U nastojanjima da se pravilno odgovori izazovima današnjice, unaprijedi postojeći sistem bezbjednosti hrane, prvenstveno kroz uvođenje sistema sledljivosti «od njive do trpeze» odnosno «od farme do trpeze» i utiče na smanjenje rizika od pojave bolesti prouzrokovanih ili prenosivih hranom u decembru 2007. godine, donijet je Zakon o bezbjednosti hrane (Službeni list CG“, broj 14/07).

Ovim zakonom su velikim dijelom preuzeti relevantni propisi (u najvećem broju Regulative) Evropske unije kojima se propisuju opšta načela bezbjednosti hrane, zahtjevi higijene i stavljanja na tržište hrane i hrane za životinje, s ciljem da se obezbijedi visok nivo zaštite zdravlja ljudi i interesa potrošača, kao i da se stvore uslovi za nesmetano funkcionisanje tržišta. Zakonom su propisane odgovornosti i obaveze subjekata u poslovanju s hranom i hranom za životinje kao i nadležnih organa. Raspodjela nadležnosti izvršena je po vrstama hrane, tako da je Ministarstvo poljoprivrede i ruralnog razvoja, odnosno Fitosanitarna uprava nadležna za hranu biljnog porijekla na nivou primarne proizvodnje, a Veterinarska uprava za bezbjednost hrane životinjskog porijekla, kombinovane hrane i hrane za životinje u proizvodnji, međunarodnom prometu, prometu na veliko, prometu na malo mesa, riba i drugih proizvoda akvakulture, dok je Ministarstvo zdravlja nadležno u oblasti bezbjednosti hrane biljnog porijekla nakon primarne proizvodnje, kombinovane i ostale hrane u proizvodnji,međunarodnom prometu, prometu na veliko, prometu na malo, kao i pojedinačno deklarisane upakovane hrane životinjskog porijekla i kombinovane hrane u prometu na malo. Takođe, inspekcijski nadzor nad hranom i hranom za životinje je, do osnivanja samostalnog organa uprave za inspekcijske poslove, vršile su pripadajuće inspekcije iz navedenih organa (fitosanitarna, veterinarska i sanitarna).

Istim Zakonom definisano je i tijelo za procjenu rizika - Nacionalni savjet za procjenu bezbjednosti hrane koji je osnovala Vlada.
Tokom primjene zakona, uočene su određeni nedostaci, koji su bili prepreka za pravilno i potpuno uspostavljanje i funkcionisanje sistema bezbjednosti hrane. Novim zakonom se žele unaprijediti određena pitanja koja se prvenstveno odnose na: preciznije definisanje nadležnosti i odgovornosti nadležnih organa; koordinacija i komunikacija; poboljšanje lanca upravljanja, naročito u slučajevima izbijanja opasnosti povezanih sa hranom, zdravljem ljudi, životinja i bilja; odgovarajuću obučenost zaposlenih za pojedine oblasti; povećanje posvećenosti u pripremi i izradi strateških akata i sprovođenju aktivnosti u oblasti bezbjednosti hrane u procesu EU integracija, posebno u u aktivnostima vezanim za ispunjavanje mjerila za otvaranje Poglavlja 12, i svakako, zatvaranja Poglavlja 12.

GLAVNI RAZLOZI ZA DONOŠENJE NOVOG ZAKONA O BEZBJEDNOSTI HRANE

Djelimična usklađenost

Kako je u međuvremenu došlo do početka pregovora sa Evropskom unijom i dobijena mjerila za otvaranje pregovora u poglavlju 12 (Bezbjednost hrane, veterinarska i ftosanitarna politika), dodatno se nametnula potreba za daljim usklađivanjem u i obezbjedio pravni okvir za potpunu transpoziciju i harmonizaciju sa sa EU propisima kojima je uređeno područje bezbjednosti hrane, naročito oblasti stavljanja na tržište hrane i hrane za životinje (higijena hrane i hrane za životinje), pravila za bezbjednost hrane u pogledu informacija o hrani koje moraju biti dostupne potrošaču, oznacavanja hrane, aditiva, ezima, materijala koji dolaze u kontakt sa hranom, brzo smrznute hrane, nove hrane i dr. kao i specifična pravila za bezbjednost hrane za životinje, uključujući stavljanje na tržište, aditive, nedozvoljene suptance u hrani za životinje i zahtjeve za posebne kategorije hrane za životinje (medicinirana hrana).

Dalje, način vršenja službene kontrole hrane i hrane za životinje po važećem zakonu nije prepoznat od strane Evropske Komisije kao prihvatljiv i efikasan sistem kontrole, zasnovan na jedinstvenom horizontalnom pristupu u kontroli hrane, i uočeno je da postojeći način kordinacije, komunikacije i saradnje između nadležnih organa uključenih u sistem ne obezbjeđuje efektivnost i efikasnost u sprovođenju kontrola, a što je posebno prepoznato u slučajevima pojave opasnosti u različitim vrstama hrane. Sve ovo može za posljedicu imati ugrožavanje opšteg javnog interesa - zaštite zdravlja ljudi, a direktno ili indirektno, zaštite zdravlja životinja, bilja i same životne sredine, kao i ekonomsko-socijalnog ambijenta sa direktnim efektom na razvoj poljoprivrede i njenih privrednih grana kao što su biljna proizvodnja, stočarstvo, ribarstvo i druge grane. 

Predloženim  zakonom stvorena je osnova za donošenje niza podzakonskih akata, sa kojima će se postići odgovarajući nivo usaglašenosti propisa iz oblasti bezbjednosti hrane ili hrane za životinje.

Određivanje centralnog nadležnog organa za bezbjednost hrane

Crna Gora mora da izgradi sistem bezbjednosti hrane koji treba da bude dugoročno održiv, koji efikasno donosi i sprovodi mjere koje imaju karakter preventivnog djelovanja od pojave rizika, upravljanja rizikom, procjenom rizika i obavještavanje o riziku.

Veterinarska i fitosanitarna pravila i politike su preduslov za proizvodnju bezbjedne hrane. Sprovođenje inspekcijskog nadzora ne može biti odvojeno od pravila i politika, ukoliko se želi obezbijediti puna zaštita građana. U skladu sa EU pravilima, države su dužne odrediti nadležni organ za sprovođenje veterinarskih i fitosanitarnih pravila i politika (što podrazumjeva i organizaciju službenih kontrola koje država sprovodi, kako bi provjerila da li se sva propisana pravila primjenjuju). Po pitanju centralnog tijela za bezbjenost hrane u EU ne postoji jedinstveno rješenje, ali je nadležnost svake države članice da usvoji rješenje kojim će se ostvariti ciljevi propisa o hrani i uspostaviti integrisani sistem sa definisanim nadležnostima i odgovornostima.

U više navrata do sada istican je zahtjev Evropske komisije (EK) da se definiše centralni nadležni organ za bezbjednost hrane, kroz izvještaje o napredku, na Pododborima, skrininzima, tehničkim sastancima, kao i u izvještaju Kancelarije za hranu i veterinu Evropske Komisije -FVO.

Trenuto uspostavljenim sistemom, nadležnost je razdeljena na:

· Ministarstvo poljoprivrede i ruralnog razvoja (Veterinarska uprava i Fitosanitarna uprava);
· Ministarstvo zdravlja (Sektor za bezbjednost hrane);
· Uprava za inspekcijske poslove (Veterinarska, Fitosanitarna i Sanitarna inspekcija).

Ovim zakonom predlaženo je da poslove državne uprave u oblasti bezbjednosti hrane i hrane za životinje vrše:

· Organ državne uprave nadležan za poslove poljoprivrede – Ministarstvo poljoprivrede i ruralnog razvoja, i

· Organ uprave nadležan za bezbjednost hrane.

Ministarstvo je centralni organ za bezbjednost hrane i hrane za životinje i kontakt tačka sa Evropskom Komisijom za oblast bezbjednost hrane i hrane za životinje.

Uprava će vršiti i procjenu rizika radi obezbjeđivanja adekvatnog upravljanja rizikom, u saradnji sa naučnim institucijama, drugim nadležnim organima i laboratorijama i drugim pravnim licima uključenim u sistem bezbjednosti hrane i hrane za životinje u Crnoj Gori.

Uspostavljanjem jednog nadležnog organa za bezbjednost hrane obezbjeđuju se preduslovi za poboljšanje strateškog upravljanja bezbjednošću hrane. Takođe, novi pristup rezultiraće efikasnijem iskorišćavanju sredstava za kontrolu, unaprijediće informisanje o direktnom i indirektnom riziku za zdravlje ljudi koji potiče od hrane ili hrane za životinje kroz uspostavljanje nacionalnog sistema brzog uzbunjivanja i obavještavanja (CG RASFF), a vršiće se i razmjena informacija sa Evropskom komisijom (Rapid alert system for food and feed). Znači, na ovaj način se obezbjeđuje  da se odgovornost locira na jednom mjestu, pojednostavljuju se i ubrzavaju administrativne procedure (registracije, odobrenja, dozvole za uvoz, izvoz, tranzit i reeksport i unutrašnj proizvodnju i promet), smanjuje se broj državnih organa, racionalizuju se ljudski, materijalni i finansijski resursi, povećava se efikasnost procesa rada administracije, uspostavlja se jedna kontakt-tačka sa EK kao i dostupnost administrativnih usluga državnih organa na jednom mjestu za privredne subjekte, fizička lica, NVO, medije i građane uopšte.

Uspostavljanje efikasnog sistema službenih kontrola i uvođenje unutrašnje revizije 

U cilju sprovođenja propisa o hrani i hrani za životinje, propisa o zdravlju i dobrobiti životinja kao i praćenja primarne proizvodnje biljnog porijekla (preduslov za bezbjednu proizvodnju i stavljanje na tržište hrane i hrane za životinje) i praćenja i provjeravanja ispunjavaju li subjekti u poslovanju hranom i hranom za životinje u svim fazama proizvodnje, prerade i distribucije svim postavljenim zahtjevima uspostavlja se usklađeni okvir pravila za organizaciju službenih kontrola.

Službene kontrole se moraju sprovoditi redovno, a njihova učestalost je srazmjerna riziku, uz uzimanje u obzir rezultata provjera koje sprovode subjekti u poslovanju s hranom i hranom za životinje, u okviru kontrolnih programa utemeljenih na principu HACCP-a ili drugih programa, kad su takvi programi usmjereni na ispunjavanje zahtjeva propisa o hrani i hrani za životinje. Službene kontrole se vrše na osnovu višegodišnjih i godišnjih planova službenih kontrola, prema procedurama koje donosi Ministarstvo poljoprivrede i ruralnog razvoja. Radi provjere sprovođenja plana službenih kontrola, planiranih mjera i provjere efikasnosti i adekvatnosti preduzetih mjera, kao i efektivnosti službenih kontrola, ovim zakonom se uvodi jedinica za unutrašnju reviziju koja utvrđuje stanje, sačinjava izvještaj i predlaže preduzimanje korektivnih mjera u skladu sa rezultatima revizije kako bi se obezbijedilo postizanje ciljeva ovog zakona, kroz ažuriranje propisanih procedura.

Procjena stanja u objektima i kategorizacija objekata

Kako bi se u Crnoj Gori usvojili propisi o bezbjednosti hrane (higijenski paket), objekati za hranu moraju biti unaprjeđeni u cilju ispunjavanja zahtjeva utvrđenih ovim zakonom, odnosno standardima EU,  kroz postepeno i planirano praćenje i omogućavanje korišćenja dostupnih sredstava EU u predpristupnom periodu kako bi se dala dodatna mogućnost subjektima koji ne ispunjavaju sve zahtjeve da iste usklade u narednom utvrđenom roku. Prema rezultatima preliminarnog pregleda objekata u kojima se obavlja djelatnost proizvodnje i prerade hrane životinjskog porijekla, izvršenog od strane Veterinarske uprave i veterinarskih inspektora, u okviru projekta finansiranog od Svjetske banke (MIDAS projekat), veći broj objekata nije u skladu sa zahtjevima EU. Ovim zakonom je propisan postupak za procjenu stanja u objektima i dat odgovarajući rok za usaglašavanje kako bi subjekti u poslovanju hranom mogli ispuniti propisane zahtjeve i kako bi se izbjeglo da usklađivanje sa novim zahtjevima bude nerealno, a takođe i da se ne ugrozi privrednu djelatnost. Ovo produženje roka za usaglašavanje subjekata u poslovanju hranom sa svim zahtjevima bezbjednosti, nikako se ne odnosi na osnovne zahtjeve u pogledu higijene već na dodatno usaglašavanje u pogledu prostorija, opreme i proizvodnih kapaciteta. Znači, nikako se ne smije ugroziti bezbjednost hrane koje subjekti u poslovanju hranom stavljaju na tržište, odnosno ugroziti zdravlje potrošača. 
Predloženim zakonom obezbjeđuje se  sveobuhvatni pristup u sistemu bezbjednosti hrane prema kojim se, s jedne strane, jasno razgraničavaju odgovornosti nadležnih tijela i subjekata u poslovanju s hranom ili hranom za životinje, a sa druge strane, obezbjeđuje njihovo zajedničko djelovanje u cilju obezbjeđivanja visokog nivoa zaštite života i zdravlja ljudi i zaštite interesa potrošača, kao krajnjih korisnika, što je i osnovni cilj donošenja ovog zakona.

III. USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA

Pravni akti Evropske Zajednice u oblasti bezbjednosti hrane se sastoje od velikog broja pravnih dokumenata, a u najvećoj mjeri to su Regularive, koje kao takve primjenjuju  sve države članice. Prilikom izrade teksta zakona korišćena je sljedeća EU legislativa: 

1. Regulativa (EC) br.178/2002 Evropskog parlamenta i Savjeta od 28.januara 2002. godine kojom se definišu opšti principi i uslovi zakona o hrani, procedure koje uređuju oblast bezbjednosti hrane i osniva Evropski organ za bezbjednost hrane;

2. Regulativa (EC) br. 183/2005. Evropskog parlamenta I Savjeta od 12. januara 2005.godine kojom se utvrđuju zakonski uslovi za oblast higijene hrane za životinje;

3. Regulativa (EZ) br.882/2004 Evropskog parlamenta i Savjeta od 29. aprila 2004. godine o zvaničnim kontrolama koje se vrše kako bi se utvrdila usaglašenost sa zakonom o hrani i hrani za životinje, kao i sa propisima iz oblasti zdravlja i brige o životinjama;

4. Uredba (EC) br.852/2004 Evropskog parlamenta i Savjeta , od 29. aprila 2004. godine o higijeni namirnica;
5. UREDBA KOMISIJE (EZ) br. 2073/2005od 15. novembar 2005.o mikrobiološkim kriterijumima za hranu;
6. Uredba (EC) br.853/2004 Evropskog parlamenta i Savjeta , od 29. aprila 2004. godine koja propisuje posebna higijenska pravila za hranu životinjskog porijekla; 

7. Uredba (EC) br.854/2004 Evropskog parlamenta i Savjeta , od 29. aprila 2004. godine koja propisuje posebna pravila za organizaciju zvaničnih kontrola proizvoda životinjskog porijekla, namijenjenih ljudskoj ishrani;

8. UREDBA (EU) br. 1169/2011 Evropskog parlamenta i Savjeta od 25. oktobra 2011.o informisanju potrošača o hrani, izmjeni uredbi (EZ) br. 1924/2006 i (EZ) br. 1925/2006 Evropskog parlamenta i Savjeta i o stavljanju van snage Direktive Komisije 87/250/EEZ, Direktive Savjeta 90/496/EEZ, Direktive Komisije 1999/10/EZ, Direktive 2000/13/EZ Evropskog parlamenta i Savjeta, direktiva Komisije 2002/67/EZ i 2008/5/EZ i Uredbe Komisije (EZ) br. 608/2004;

9. Uredba (EZ) br. 1333/2008 Evropskog parlamenta i Savjeta od 16. decembra 2008. o prehrambenim aditivima;

10. Uredba (EZ) br. 1332/2008 Evropskog parlamenta i Savjeta od 16. decembra 2008. o prehrambenim enzimima i o izmjeni Direktive Savjeta 83/417/EEZ, Uredbe Savjeta (EZ) 1493/1999, Direktive 2000/13/EZ, Direktive Savjeta 2001/112/EZ i Uredbe (EZ) br. 258/97;

11. Direktiva 2009/32/EZ Evropskog parlamenta i Savjeta od 23. aprila 2009. o usklađivanju zakonodavstva država članica o ekstrakcijskim rastvaračima koja se koriste u proizvodnji hrane i sastojaka hrane;

12. Provedbena uredba Komisije (EU) br. 872/2012 od 1. oktobra 2012. o donošenju popisa aromatičnih materija utvrđenih Uredbom (EZ) br. 2232/96 Evropskog parlamenta i Savjeta, o njegovom unošenju u Prilog I. Uredbi (EZ) br. 1334/2008 Evropskog parlamenta i Savjeta i o stavljanju van snage Uredbe Komisije (EZ) br. 1565/2000 i Odluke Komisije 1999/217/EZ;

13. Uredba (EZ) br. 1935/2004 Evropskog parlamenta i Savjeta od 27. oktobra 2004. o materijalima i predmetima koji dolaze u dodir s hranom i stavljanju izvan snage direktiva 80/590/EEZ i 89/109/EEZ;

14. Direktiva 2002/46/EZ Evropskog parlamenta i Savjeta od 10. jun 2002. o usklađivanju zakona država članica u odnosu na suplemente;

15. Uredba (EZ) br. 1925/2006 Evropskog parlamenta i Savjeta od 20. decembra 2006. o dodavanju vitamina, minerala i određenih drugih supstanci hrani;

16.  Uredba (EU) br. 609/2013 Evropskog parlamenta i Savjeta od 12. jun 2013. o hrani za odojčad i malu djecu, hrani za posebne medicinske potrebe i zamjeni za cjelodnevnu prehranu pri redukcijskoj dijeti i o stavljanju van snage Direktive Savjeta 92/52/EEZ, direktiva Komisije 96/8/EZ, 1999/21/EZ, 2006/125/EZ i 2006/141/EZ, Direktive 2009/39/EZ Evropskog parlamenta i Savjeta i uredbi Komisije (EZ) br. 41/2009 i (EZ) br. 953/2009;

17. Direktiva Savjeta 89/108/EEZ: od 21. decembra 1988. o usklađivanju zakonodavstava država članica u odnosu na brzo smrznutu hranu namijenjenu ishrani ljudi;

18. Uredba Savjeta (EEZ) br. 315/93 od 8. februara 1993. o utvrđivanju postupaka Zajednice za kontrolu kontaminanata u hrani;

19. Uredba (EZ) br. 258/97 Evropskog parlamenta i Savjeta od 27. novembra 1997. o novoj hrani i sastojcima nove hrane;

20. Direktiva 1999/2/EZ Evropskog parlamenta i Savjeta od 22. februara 1999. o usklađivanju zakonodavstava država članica o hrani i sastojcima hrane podvrgnutim ionizirajućem zračenju;

21. DIREKTIVA 2009/54/EZ Evropskog parlamenta i savjeta od 18. juna 2009.o iskorištavanju i stavljanju na tržište prirodnih mineralnih voda;

22. Uredba (EZ) br. 767/2009 Evropskog parlamenta i Savjeta od 13. jula 2009. o stavljanju na tržište i korištenju hrane za životinje, izmjeni Uredbe (EZ) br. 1831/2003 Evropskog parlamenta i Savjeta i stavljanju van snage Direktive Savjeta 79/373/EEZ, Direktive Komisije 80/511/EEZ, direktiva Savjeta 82/471/EEZ, 83/228/EEZ, 93/74/EEZ, 93/113/EZ i 96/25/EZ i Odluke Komisije 2004/217/EZ;

23. Uredba (EZ) br. 1831/2003 Evropskog parlamenta i Savjeta od 22. septembra 2003. o dodacima hrani za životinje;

24. Direktiva 2002/32/EZ Evropskog parlamenta i Savjeta od 7. maja 2002. o nepoželjnim supstancama u hrani za životinje;

25. Direktiva Savjeta 90/167/EEZ od 26. ožujka 1990. o utvrđivanju uvjeta kojima se uređuje priprema, stavljanje na tržište i korištenje ljekovite hrane za životinje u Zajednici,

26. i veći broj aplikacionih (implemaentacionih) EU propisa iz ove oblasti. 

Predloženim  zakonom stvorena je osnova za donošenje niza podzakonskih akata, sa kojima će se postići odgovarajući nivo usaglašenosti propisa iz oblasti bezbjednosti hrane i hrane za životinje.

IV. OBJAŠNJENJE OSNOVNIH PRAVNIH INSTITUTA

I OSNOVNE ODREDBE


Odredba člana 1 predloženog zakona uređuje uslove za bezbjednost hrane i hrane za životinje, obaveze i odgovornosti subjekata u poslovanju sa hranom, sistem brzog obavještavanja i uzbunjivanja, hitne mjere i upravljanje kriznim situacijama i druga pitanja od značaja za bezbjednost hrane i hrane za životinje 


 Članom  2 utvrđeno je na koje se faze proizvodnje i prerade hrane ili hrane za životinje ovaj zakon primjenjuje, a stavom 2 ovog člana  utvrđeno je na koje faze se ovaj zakon ne primjenjuje.


Članom  3 propisano je načelo slobodne trgovine.

Članom  4 i 5  definisano je šta se smatra hranom i kako se hrana djeli prema porijeklu.

Član 6 definiše značenje pojedinih izraza upotrebljenih u ovom zakonu.

II NADLEŽNOSTI U BEZBJEDNOSTI HRANE

Članovima 7 utvrđeni su državni organi koji obavljaju poslove državne uprave u oblasti bezbjednosti hrane, kao i upravni i sa njima stručni poslovi koje oni obavljaju.

Ovim članom, stavom 2, utvrđeno je da je Ministarstvo poljoprivrede i ruralnog razvoja centralni organ za bezbjednost hrane i hrane za životinje i kontakt tačka sa Evropskom Komisijom za oblast bezbjednost hrane.

(3) Članom 8 propisano je da organ uprave nadležan za bezbjednost hrane ostvaruje saradnju sa naučnim institucijama, drugim nadležnim organima i laboratorijama i drugim pravnim licima uključenim u sistem bezbjednosti hrane i hrane za životinje u Crnoj Gori, prilikom procjene rizika i obezbjeđivanja adekvatnog upravljanja rizikom radi davanja stručnih mišljenja i pružanja naučne i tehničke pomoći u oblastima bezbjednosti hrane i hrane za životinje.

III. NAČELA BEZBJEDNOSTI HRANE

Članom 9 propisana je primjena načela bezbjednosti hrane - proizvodnja, prerada i distribucija  hrane i  hrane za životinje koja se proizvodi ili kojom se hrane životinje namjenjene za proizvodnju hrane, u svim fazama zasniva se na načelima  iz čl. 10 do 15 ovog zakona.

Članovima od 10 i 11 razrađena su opšta načela bezbjednosti hrane i analize rizika i procjene rizika koje se vrše radi postizanja visokog nivoa zaštite zdravlja ljudi i životinja i koja se zasniva se na dostupnim naučnim dokazima i obavlja na nezavisan, objektivan i transparentan način.

IV. POSEBNA NAČELA BEZBJEDNOSTI HRANE

Članovima 12 i 13 propisana su posebna načela bezbjednosti hrane koja obuhvataju načelo predostrožnosti i načelo zaštite interesa potrošača. U cilju zaštite interesa potrošača, informacije koje on dobija, u vezi sa hranom, moraju biti tačne, i potpune radi radi sprječavanja prevare ili obmane, izmjene sastava hrane i drugih postupaka koji potrošača mogu dovesti u zabludu.

V. NAČELA TRANSPARENTNOSTI

Članom 14 propisana je obaveza sprovođenja javnih rasprava prilikom pripreme propisa, ocjene njihovih efekata i pristupanja izmjenama propisa o hrani i hrani za životinje, ili preduzimanja mjera u skladu sa  ovim zakonom  Ukoliko postoji opasnost da određena hrana ili hrana za životinje može predstavljati rizik po zdravlje ljudi i zdravlje životinja, potrošači se obavještavaju o vrsti hrane ili hrane za životinje, riziku koji ona predstavlja, kao i o mjerama koje se preduzimaju, ili će biti preduzete za sprječavanje, smanjivanje ili uklanjanje tog rizika.

VI. UVOZ I IZVOZ HRANE I HRANE ZA ŽIVOTINJE

Članovi 16- 18  propisuju se uslovi za uvoz odnosno izvoz hrane i hrane za životinje kao i obaveza stručnog učešća nadležnih organa radi izvršavanja međunarodno preuzetih obaveza u oblasti hrane i hrane za životinje.

VII. OPŠTI ZAHTJEVI ZA BEZBJEDNOST HRANE

Član 19 propisuje blize zahtjeve za utvrđivanje bezbjednosti hrane.

Članovima 20 i 21 propisuje  kada se hrana smatra štetnom odnosno hranom koja nije podesna za ishranu ljudi.

Član 22 propisuje bliže zahtjeve za utvrđivanje bezbjednosti hrane za životinje.

Član 23 propisano je postupanje u slučaju sumnje u bezbjednost hrane.

Članovima 25-28 propisane je odgovornosti i obaveze subjekta u poslovanju hranom i hranom za životinje, a članom 29 odgovornost za štetu koju je subjekat u poslovanju hranom ili hranom za životinje prouzrokovao hranom i/ili hranom za životinje, u skladu sa opštim propisima o odgovornosti za štetu.
VIII. SISTEM BRZOG UZBUNJIVANJA I OBAVJEŠTAVANJA, HITNE MJERE  I UPRAVLJANJE KRIZNIM SITUACIJAMA

Članom 30 propisano je uspostavljanje nacionalnog sistema brzog uzbunjivanja i obavještavanja (CG RASFF), a vršiće se i razmjena informacija sa Evropskom komisijom (Rapid alert system for food and feed).

Članovima 31-33 propisuju se hitne mjere koje se preduzimaju u slučaju kada hrana i hrana za životinje predstavlja rizik kao i obaveza donošenja plan za upravljanje kriznim situacijama (opšti i operativni),radi upravljanja kriznim situacijama u oblasti bezbjednosti hrane ili hrane za životinje.

XI. STAVLJANJE NA TRŽIŠTE HRANE I HRANE ZA ŽIVOTINJE


Članovima 34 - 36 propisane su: obaveze subjekata u poslovanju hranom ili hranom za životinje za higijenu hrane u smislu primarne odgovornosti za bezbjednost u svim fazama proizvodnje i prometa u okviru djelatnosti koju obavljaju; zahtjevi za higijenu hrane odgovornost subjekata u poslovanju hranom ili hranom za životinje obezbjedi da lica koja dolaze u neposredan kontakt sa hranom budu pod nadzorom, dobiju instrukcije i/ili da su obučena o pravilima higijene hrane u vezi poslova koje obavljaju; kao i da lica koja su odgovorna za razvoj i održavanje procedura iz člana 39 stav 1 ovog zakona ili za primjenu odgovarajućih vodiča budu obučena o primjeni načela HACCP-a.

Članovima 39 i 40 propisana je  obaveza subjekta u poslovanju hranom ili hranom za životinje da uspostavi, primjenjuje i kontinuirano održava dokumnentovane postupke koje se zasnivaju na HACCP principima, kao i odstupanja od  uspostavljenih procedura kod malog obima proizvodnje, u  proizvodnji tradicionalnih proizvoda, ili gdje se primjenjuju tradicionalne metode kao i u područjima sa posebnim geografskim ograničenjima.

Članom 42 propisuju se posebni higijenski zahtjevi za hranu životinjskog porijekla i obaveze subjekta u poslovanju hranom životinjskog porijekla.

Članovima 45-50 propisani su uslovi za odobravanje odnosno registraciju objekata, upis u registar odobrenih odnosno registrovanih objekata kao uslovi za brisanje i oduzimanje odobrenja.

Član 51 utvrđuje mogućnost izrađivanja vodiča za sprovođenje dobre higijenske, proizvođačke  prakse i procedura zasnovanih na principima HACCAP-a  radi olakšanja poslovanja i postizanja zahtjeva za bezbjednost hrane utvrđenih ovim zakonom.

Članovi 52-55 propisuju odgovornost subjekta za informisanje potrošača, praksu poštenog informisanja, uslove za prehrambene i zdravstvene tvrdnje i obavezu označavanja hrane kojom se omogućava identifikaciju serije ili lota kojem hrana pripada.

Članovima 56- 69 propisuju se bliži zahtjevi za pojedine vrste i kategorije hrane, aditiva, aroma, materijala koji dolaze u kontakt sa hranom, suplemenata, hrane za posebne prehrambene potrebe, za brzo smrznutu, novu hranu, prirodne mineralne vode kao i genetski modifikovanu hranu.

X. SPECIFIČNA PRAVILA ZA HRANU ZA ŽIVOTINJE

Članovima 70 79 utvrđuju se opšte obaveze subjekata u poslovanju hranom za životinje, zahtjevi za higijenu hrane za životinje u poslovanju hranom za životinje, dozvoljena odstupanja, uslovi za stavljanje na tržište i korištenje hrane za životinje, nepoželjene supstance u hrani za životinje kao i odogovornosti i obaveze u poslovanju mediciniranom hranom. 

XI. SLUŽBENE KONTROLE

Članovima 80 i 81 proisan je predmet i organizacija službenih kontrola.

Članovima 82 i 83 propisani su vršioci inspekcijskog nadzora nad hranom i hranom za životinje (inspektori za hranu, službeni veterinari na granici i fitosanitarni inspektori).

Članovima 84-86 propisane su opšte obaveze koje se odnose na organizaciju službenih kontrola, unutrašnja revizija, kao i uslovi za prenos određenih poslova u vezi sa službenim kontrolama. 

Članom 87 utvrđeno je, da pored opštih i posebnih uslova propisanih zakonom o državnim službenicima i namještenicima, veterinarstvu i zdravstvenoj zaštiti bilja, inspektori koji vrše službene kontrole moraju biti obučeni, kontinuirano se stručno usavršavati i moraju posjedovati multidisciplinarne sposobnosti saradnje.

Članovi 90-95 propisuju uslove i način  uzimanja uzoraka, metode laboratorijskih ispitivanja kao i uslove koje moraju da ispune ovlašćene i referentne laboratorije.

XII. SLUŽBENE KONTROLE PRILIKOM UVOZA HRANE I HRANE ZA ŽIVOTINJE

VIII UZORKOVANJE I ISPITIVANJA

Članovima 96-106 utvrđena su postupanja prilikom službene kontrole prilikom uvoza hrane i hrane za životinje, saradnja nadležnih organa na granici, postupak u slučaju sumnje, postupak nakon sprovedenih službenih kontrola hrane i hrane za životinje iz uvoza, kao i postupanje sa hranom koja ne ispunjava zahtjeve.

XIII. NAKNADE I TROŠKOVI

Članom 107 propisane su naknade i troškovi u oblasti bezbjednosti hrane i hrane za životinje.

XIV. ODOBRAVANJE KONTROLA DRUGIM DRŽAVAMA PRIJE IZVOZA

Članovima 108 i 109 utvrđena su pravila za odobravanje kontrola drugim državama prije izvoza i posebne mjere za obezbjeđenje jedinstvenog sprovođenja službenih kontrola pri unošenju hrane i hrane za životinje.
XV PLANOVI KONTROLE

Članovima 110-114 proisuje se obaveza donošenja višegodišnjih i godišnjih planova kontrole i mjere sistematske kontrole mikrobioloških, hemijskih i bioloških kontaminenata u hrani ili hrani za životinje odnosno monitoring.

IX  INSPEKCIJSKI NADZOR

 75 propisuje da poslove inspekcijskog nadzora nad sprovođenjem ovog zakona i propisa donijetih na osnovu njega vrši, Ministarstvo zdravlja preko sanitarnog inspektora, organ uprave nadležan za poslove veterinarstva preko veterinarskog inspektora i organ uprave nadležan za fitosanitarne poslove preko fitosanitarnog inspektora.

Članovi 76-79 propisuju podjelu ovlašćenja i ovlašćenja inspoktora prema  vrsti  hrane koju kontrolišu.

Članovi 80-82 propisuju preduzimanje upravnih mjera i radnji  inspoktora u zavisnosti od  vrstie hrane koju kontrolišu.

XVI. OBAVEZE I OVLAŠĆENJE INSPEKTORA

Članovima 114-115 propisane su obaveze i ovlašćenja inspektora i upravne mjere i radnje koje sprovode inspektori kada utvrde neusaglašenost sa zahtjevima utvrđenim ovim zakonom i drugim propisima. 

XVII. KAZNENE ODREDBE

Članovi 116-118 propisuju prekršaje i novčane kazne za privredno društvo, odgovorno lice, preduzetnika i fizičko lice. Osim novčane kazne predviđena je i mogućnost izricanja zaštitne mjere, zabrana obavljanja djelatnosti u trajanju do 180 odnosno godinu.

XVIII. PRELAZNE I ZAVRŠNE ODREDBE

Članom 119 propisano je da će se podzakonski akti za sprovođenje ovog zakona donijeće se u roku od dvije godine od dana stupanja na snagu ovog zakona, a do  donošenja primjenjivaće se podzakonski akti doneseni na osnovu Zakona o bezbjednosti hrane („Službeni list CG“, broj 14/07).

Članovima 120-123 predviđeno je da postojeći subjekti u poslovanju s hranim ili hranom za životinje koji su do stupanja na snagu ovog zakona obavljali djelatnost na osnovu rješenja o ispunavanju uslova za obavljanje djelatnosti u objektima, nastavljaju obavljati odobrenu djelatnost do završenog postupka kategorizacije objekata i donošenja rješenja u skladu sa procjenjenom kategorijom objekta, bliže propisan način procjene stanja u objektima kao i izdavanje privremenih odobrenja i izrada planova unaprijeđenja.

Članovima 125-128 propisane su obaveze i rokovi za primjenu odredbi koje se odnose na Evropsku uniju, komisiju i države članice Evropske unije.

Članom 129 propisano je da će se organ uprave nadležan za poslove bezbjednosti hrane osnovati u roku od 180 dana od dana stupanja na snagu zakona.

Članom 131 propisano je da ovaj zakon stupa na snagu osam dana od dana objavljivanja u “Službenom listu Crne Gore”.

V PROCJENA FINANSIJSKIH SREDSTAVA POTREBNIH ZA SPROVOĐENJE ZAKONA

Za sprovođenje ovog zakona u 2014. godini nije potrebno obezbjeđivati dodatna finansijska sredstva u Budžetu Crne Gore.

Za 2015. godinu sredstva za sprovođenje ovog zakona, će se shodno nadležnosti, obezbijediti Budžetom Ministarstva poljoprivrede i ruralnog razvoja- organa uprave nadležnog za poslove bezbjednosti hrane.






